text:
ལྷ་སར་འགྲོ་མྱོང་མཁན་མི་མང་པོ་ཞིག་གིས་“ལྷ་ས་ཉིན་རེར་རྣམ་པ་གསར་པ་ལ་འགྱུར་གྱིན་འདུག”་ཅེས་འདི་ལྟར་བརྗོད་ཀྱི་རེད། ངས་དེ་དག་ཁྲོད་ཀྱི་ས་ཆ་གཉིས་དཔེ་མཚོན་ལ་དྲངས་ཏེ་ད་ལྟའི་ལྷ་སའི་ངོ་གདོང་གསར་པ་བཤད་འདོད་བྱུང་།
༡ ཅང་སུའུ་གཞུང་ལམ།
གལ་ཏེ་ང་རང་ལྷ་ས་ནས་ཁ་ཤར་ཕྱོགས་ལ་འཁོར་ཏེ་ལངས་སྡོད་པའི་དབང་དུ་བཏང་ན། ཅང་སུའུ་གཞུང་ལམ་ནི་ངའི་གཡས་ཕྱོགས་སུ་ཡོད། དེ་ནི་མེ་མདའི་རྩེ་གྲི་ཞིག་གིས་ལྷ་སའི་གཡས་ཕྱོགས་ཀྱི་རྩིབ་རུས་གཉིས་ཀ་ལྷེབ་ལྷེབ་ཏུ་གཏུབ་པ་དང་འདྲ་བོ་ཡོད།
འདི་ནི་མེ་མདའི་རྩེ་གྲི་ཞིག་དང་སྦྱར་ནས་བཤད་པ་ལ་རྒྱུ་མཚན་མེད་པ་མིན། རྒྱང་ཚད་རིང་བོའི་ཅང་སུའུ་གཞུང་ལམ་ཐོག་ཏུ་གཙོ་ཆེ་ཤོས་ཀྱི་ས་ཆ་གཅིག་ཡོད་པ་ནི་བོད་ལྗོངས་དམག་མི་ས་ཁུལ་རེད། དེ་ཡིས་དེར་ཧམ་འཛུལ་བྱས་ཏེ་དུས་རབས་ཕྱེད་ཀ་འགོར་གྱི་ཡོད། མེ་མདའི་རྩེ་གྲི་དག་ལས་འཁྱག་སིབ་སིབ་ཀྱིས་འཕྲོས་འོང་བའི་འོད་དེ་ནི་མི་དམངས་དཀྱུས་མ་ཚོར་མཚོན་ན་བག་འཁུམ་དུ་འཇུག་བྱེད་ཅིག་ལས་མ་འདས། ངས་ཀྱང་རང་གི་མི་ཚེའི་ཆེས་ཐོག་མའི་ལོ་བཞི་བོ་གནས་དེར་བསྐྱལ་བ་ཡིན། རྒྱུ་མཚན་ནི་ང་རང་བཅིངས་འགྲོལ་དམག་མི་ཞིག་གི་བུ་མོ་ཡིན་ལ། རིག་གནས་གསར་བརྗེ་སྐབས་སུ་སྐྱེས་པ་ཡིན། སྐབས་དེར་ཨ་ཕས་བླངས་པའི་འདྲ་པར་དག་གི་ཁྲོད་ནས་གཅིག་ནི་དྲག་ཆས་སྤྲས་པའི་དམག་མི་སྐོར་ཞིག་གཞུང་ལམ་ཐོག་ནས་རུ་བསྒྲིགས་ཏེ་མདུན་སྐྱོད་བྱེད་བཞིན་པའི་པར་ཞིག་རེད། ཉིན་དེ་ནི་དྲོད་ལམ་ལམ་གྱི་ཉིན་མོ་ཞིག་རེད། ཉི་འོད་འོག་ན་སྟུག་ཅིང་འཛིངས་པའི་རྩེ་གྲི་མང་པོ་ཞིག་འདུག དེ་དག་གི་ཁ་གྲངས་ནི་ལམ་འགྲམ་གྱི་ཤིང་སྡོང་དག་གི་གྲངས་ཀ་ལས་རྦད་དེ་བརྒལ་འདུག་ལ་དེ་ནི་ནགས་ཚལ་མཐུག་པོ་ཞིག་དང་ཧ་ཅང་འདྲ་པོ་འདུག ཡིན་ནའང་། ལྗོན་ཤིང་དེ་དག་གི་ཐོག་ནས་མི་སེམས་འཁྱག་སིབ་སིབ་ཏུ་བསྒྱུར་བའི་རྩེ་གྲི་དག་གི་ཐོག་གི་འོད་མདངས་དེ་ལྟ་བུ་ཤར་གྱི་མི་འདུག ལོ་ན་གཞོན་པའི་དམག་མི་དེ་དག་གིས་འཁྱགས་སིབ་སིབ་ཀྱི་འོད་མདངས་འཕྲོ་བཞིན་པའི་རྩེ་གྲི་དག་ཕྲག་སྟེང་དུ་འཁུར་སྟེ་མའོ་ཙེ་ཏུང་གི་གསུང་རྩོམ་གཅེས་བཏུས་ཞེས་པའི་དེབ་ཆུང་དེའི་ནང་གི་འབོད་ཚིག་དག་སྒྲོག་གིན་འདུག འདྲ་པར་དེར་ཚོན་མདོག་མི་འདུག་མོད། བགྲངས་མི་ཚར་བའི་གསུང་རྩོམ་གཅེས་བཏུས་ཀྱི་དེབ་ཆུང་དེ་ཚོ་དང་འོད་ཆེམ་ཆེམ་གྱི་རྩེ་གྲི་དེ་དག་གིས་སྣང་བརྙན་གང་འདྲ་ཞིག་བཟོ་མིན་ང་ཚོའི་གངས་དཀར་སེམས་ལ་འཆར་ཐུབ་པ་ཞིག་རེདལ། ཐ་ན། ལེ་དབར་མང་པོའི་སར་ཡོད་པའི་ཕོ་བྲང་པོ་ཏཱ་ལས་ཀྱང་རང་ཉིད་རང་སྲུང་བྱེད་མི་ཐུབ་པ་ང་ཚོས་རྟོགས་ཐུབ་པ་ཞིག་རེད།
དེང་སྐབས། ཅང་སུའུ་གཞུང་ལམ་ཐོག་གི་གྲུབ་ཆ་ནི་རྒྱ་ནག་གི་གྲོང་ཁྱེར་དག་གི་གྲུབ་ཆ་འདྲ་མིན་དག་དང་འདྲ་མཚུངས་ཡོད་སྟེ། དམར་ཕྱོགས་ཚོགས་པའི་ལས་ཁུངས། སྲིད་གཞུང་གི་ཁང་བརྩེགས། འཛིན་སྐྱོང་སྡེ་ཚན། སློབ་གྲྭ། སྨན་ཁང་། གསར་འགྱུར་བསྡུ་སྒྲིག་ཁང་། བཟོ་གྲྭ། མགྲོན་ཁང་། ཟ་ཁང་བཅས་འཚང་ཁ་ཤིག་ཤིག་ངང་བསྡད་ཡོད། ད་དུང་དྲག་ཆས་སྣ་ཚོགས་ཀྱིས་དམ་སྲུང་ནན་པོ་བྱས་པའི་དམག་མིའི་སློབ་གླིང་དེས་ས་ཁྱོན་ཧ་ཅང་རྒྱ་ཆེན་པོ་ཞིག་བདག་བཟུང་བྱས་ཡོད། གཞུང་ལམ་དེའི་མིང་འདོགས་ལ་ “གློད་ཀླད་སྲང་ལམ”་ཞེས་ཟེར་གྱི་ཡོད་པ་རེད། དེ་རུ་གློག་ཀླད་དང་འབྲེལ་བའི་ཚོང་ཁང་ག་ཚོད་མང་པོ་ཞིག་ཡོད་པ་ང་ཚོའི་ཡིད་ལ་འཆར་ཐུབ་པ་ཞིག་རེད། སྐབས་འདིར་ངས་ད་དུང་གཅིག་བརྗེད་འདུག དེ་ནི་སྲང་ལམ་འདིར་དེ་སྔོན་ “དམར་ཕྱོགས་ཚོགས་པ། སྲིད་གཞུང་། དམག་མི་དང་གཤང་འཚོང་མ་བཅས་ཀྱི་སྲང་ལམ།” ཞེས་བཏགས་པ་རེད། ཅང་སུའུ་གཞུང་ལམ་གྱི་གཡས་གཡོན་གཉིས་ཀར་གཤང་འཚོང་མའི་ཁང་པ་དག་གྲལ་བསྟར་བསྒྲིགས་ཡོད་པ་རེད། ཉི་མ་ནུབ་མ་ཐག་དེ་དག་གི་ཁང་པའི་སྒོ་ཐོག་ནས་ཁ་མདོག་ཟིང་སྐྱ་ཅན་གྱི་གློག་སྒྲོན་དག་འོད་འཁྱུག་འཁྱུག་ངང་མངོན་ཡོང་གི་རེད། གཤང་ཚོང་ཁང་དེ་དག་གིས་དམར་ཕྱོགས་ཚོགས་པ་དང་ཏང་སྲིད་གཞུང་གི་སྣང་བརྙན་ལ་ཕལ་ཆེར་དོ་ཕོག་གཏོང་གི་རེད་བསམ་ཏེ་དེ་ཚོའི་ཚབ་ལ་གློག་ཀླད་ཚོང་ཁང་ཆུང་ཆུང་དག་བརྒྱབ་པ་རེད།
ངས་ཀྱང་ཐེངས་ཤིག་རང་གི་ཀློག་ཀླད་དེ་གའི་ཚོང་ཁང་ཞིག་ལ་ཞུགས་གསོ་བྱེད་དུ་འཁྱེར་བ་ཡིན། དེར་སོང་སྟེ་“ལོག་སྤྱོད་པའི་དྲིལ་བསྒྲགས་”ཀྱི་གྲས་སུ་བགྲངས་པའི་གློག་བརྙན་གྱི་འོད་སྡེར་དག་དང་གླུ་གཞས་དག་མེད་པར་བཟོས་པ་ཡིན། དེའི་ཁྲོད་ཀྱི་གཅིག་ནི་ཧོ་ལིའི་ཝུ་ཊིའི་གློག་བརྙན་སྟེ་“བོད་ནང་གི་ལོ་བདུན”་ཞེས་པ་དེ་རེད། དེ་ནི་ལྷ་སའི་འོད་སྡེར་ཁྲོམ་རྭའི་ནང་དུ་ཐའི་ཝན་ནམ་ཧོང་ཀོང་ནས་ཐོན་པའི་དྲག་རྩལ་གྱི་གློག་བརྙན་ཞིག་ལ་བརྫིས་ཏེ་ཐོན་པ་ཞིག་རེད། སྐད་ཆ་དྲང་པོར་བཤད་ན། གློག་བརྙན་དེའི་ཆ་ཤས་འགའ་ལ་རབ་བཏགས་རི་མོའི་གློག་བརྙན་གྱི་རང་བཞིན་འདུག དཔེར་ན། མའོ་ཙེ་ཏུང་གི་ཚབ་མཚོན་མི་སྣ་སྟེ་མ་ནེའི་སྒང་ལ་སྨེ་བ་ཡོད་པའི་བཅིངས་འགྲོལ་དམག་མི་ལས་བྱེད་དེས་སྐུ་ན་གཞོན་པའི་༸གོང་ས་མཆོག་ལ་སྐད་ཅོར་རྒྱག་ཞོར་རྐང་པ་ཡ་གཅིག་རྩ་ཆེ་བའི་མཆོད་གཤོམ་སྟེང་དུ་བཞག་འདུག་པའི་སྣང་བརྙན་དེ་ལྟ་བུ་རེད། རྒྱ་ནག་དམར་ཕྱོགས་ཚོགས་པའི་བྱེད་ལུགས་བྱེད་སྟངས་དེ་འདྲ་ཡིན་ནའང་། སྒྱུ་རྩལ་གྱི་ཚད་ལས་བརྒལ་བའི་འཁྲབ་སྟོན་དེའང་སྒྲོ་འདོགས་ཤིག་ལས་མ་འདས། དེ་ནི་རྒྱ་ནག་གི་རིག་གཞུང་སྟེ་སྔོན་ལ་ཞི་འཇམ་དང་རྗེས་སུ་དྲག་རྒོལ་བྱེད་པ། སྔོན་ལ་མགོ་སྒུར་བ་དང་རྗེས་ནས་ནུས་ཤུགས་རྒྱ་བསྐྱེད་པ། སྔོན་ལ་རང་སྲུང་དང་དེ་ནས་དབང་སྒྱུར་བྱེད་པའི་ལུགས་སྲོལ་དེ་དག་མ་ཤེས་པ་གསལ་གསལ་ཐིང་ཐིང་རེད།
ཅང་སུའུ་ཞེས་པའི་མིང་འདིར་གྲི་རྩེ་ལྟ་བུའི་ཚེ་སྲོག་གི་ཉེན་ཁ་ཡོད་པ་རེད། ཡིན་ཡང་། ང་རང་གིས་སྲང་ལམ་འདི་ནམ་ཞིག་ལ་ཅང་སུའུ་ཞིང་ཆེན་དང་འབྲེལ་བ་ཆགས་པ་དྲན་པ་སོས་ཀྱི་མི་འདུག ཕལ་ཆེར་ལོ་ངོ་བཅུའི་གོང་ཡིན་པར་སྙམ། “བོད་ཀྱི་གནད་དོན་”ཧ་གོ་མཁན་ཚོས་སྲང་ལམ་འདིའི་མིང་གིས་ཅང་སུའུ་ཞིང་ཆེན་ནི་ལྷ་སར་“བོད་ལྗོངས་རོགས་སྐྱོར”་བྱེད་མཁན་ཞིག་ཏུ་བསྐོ་བཞག་བྱས་ཡོད་པ་སྟོན་གྱི་ཡོད་པ་ཤེས་ཀྱི་ཡོད། དོན་དངོས་སུ་“བོད་ལྗོངས་རོགས་སྐྱོར་”ནི་རྒྱ་ནག་གི་ཞིང་ཆེན་དག་གིས་ལྷ་ས་རུ་སོ་སོའི་མངའ་ཁོངས་སྟོན་བྱེད་ཀྱི་ལམ་ཁ་ཞིག་རེད། རྒྱ་ནག་གིི་ཞིང་ཆེན་འདྲ་མིན་གྱིས་བོད་ལྗོངས་འདི་སྒོ་ངའི་བག་ལེབ་སོབ་སོབ་ཅིག་དུམ་བུ་གྲངས་མེད་པ་ཞིག་ཏུ་གཏུབས་པ་ནང་བཞིན་བྱས་བཞག་ཡོད་ཅིང་། ཞིང་ཆེན་རེ་རེས་དུམ་བུ་གཅིག་རེ་བཟུང་སྟེ་“ནུབ་ཕྱོགས་སྒོ་འབྱེད་ཆེན་མོའི”་ཁྲོད་སོ་སོ་རང་ཉིད་ཕྱུག་པོར་བཟོ་བཞིན་མཆིས། བོད་ལྗོངས་སུ་ཇི་སྲིད་བར་ཁོང་ཚོའི་གཟི་བརྗིད་ལྡན་པའི་གྲུབ་འབྲས་དག་སྟོན་ཆེད་ཞིང་ཆེན་འདི་ཚོས་ལྷ་སའི་ཁང་བརྩེགས་ཆེན་མོ་དག་དང་སྲང་ལམ་དག་ལ་མིང་ཐོ་འདྲ་མིན་འདོགས་པའམ་ཡང་ན་དེ་དག་གི་སྔོན་མའི་མིང་ལ་འགྱུར་བ་གཏོང་གིན་ཡོད། མིང་ལ་དཔེར་ན། ཀོང་ཀྲིག་སྲང་ལམ། ཧྲང་ཧེ་ཁྲོམ་རྭ། ཐའེ་ཀྲིག་ཁྲོམ་རྭ། ཧྲན་ཏུང་ཁང་བརྩེགས་ལྟ་བུ་འདུག འདི་དག་གིས་ལམ་སང་བོད་རང་སྐྱོང་ལྗོངས་ཀྱི་ས་ཁྲ་གཡོགས་ནས་སླེབས་བྱུང་།
ཅང་སུའུ་ཞིང་ཆེན་གྱི་སྒང་ལ་ལྷ་སར་ད་དུང་“བོད་ལྗོངས་རོགས་སྐྱོར་”བྱེད་མཁན་གཅིག་ཡོད། དེ་ནི་པེ་ཅིང་རེད། ཡིན་ཡང་། ལྷ་ས་གྲོང་ཁྱེར་དུ་རིག་གནས་གསར་བརྗེའི་སྔོན་ནས་པེ་ཅིང་སྲང་ལམ་ཞིག་འདུག དེའི་ཐོག་མའི་བོད་མིང་ལ་“བདེ་སྐྱིད་ན་ག”་༼བདེ་སྐྱིད་སྲང་ལམ་༽ཞེས་ཟེར་བ་རེད། རྒྱ་གཞུང་གིས་དེར་འགྱུར་བ་བཏང་སྟེ་“པེ་ཅིང་སྲང་ལམ་”དུ་བཏགས་པ་རེད། རིག་གནས་གསར་བརྗེའི་སྐབས་སུ་ཡུལ་མིང་ལ་འགྱུར་བ་གཏོང་བ་ནི་དུས་རྒྱུན་གྱི་ལག་ལེན་བྱེད་སྟངས་ཤིག་ཏུ་ཆགས་ཡོད་སྟེ། དཔེར་ན། ལྷ་སའི་ཇོ་ཁང་ལ་འགྲོ་སའི་“བར་སྐོར”་གྱི་མིང་དེ་ལི་ཞིན་སྲང་ལམ་ཆེན་མོ་ལ་བསྒྱུར་ཡོད། “རྡོ་སེངྒེ་སྲང་ལམ་”ནི་ཞིན་ཧྭ་སྲང་ལམ་ལ་བསྒྱུར་པ་རེད། “གཡུ་ཐོག་སྲང་ལམ་”ནི་མི་དམངས་སྲང་ལམ་ལ་བསྒྱུར་ཡོད་པ་རེད། འདི་འདྲའི་དཔེ་མཚོན་ད་དུང་མང་པོ་ཡོད། ཐ་ན་རི་ཡི་མིང་ལའང་འགྱུར་བ་བཏང་ཡོད། “ལྕགས་པོ་རི་”ལ་རྒྱལ་ཁའི་རི་བོ་བཏགས་ཡོད། ༸གོང་ས་སྐྱབས་མགོན་རིན་པོ་ཆེ་མཆོག་གི་དབྱར་ཁའི་བཞུགས་གནས་ནོར་བུའི་གླིང་གའི་མཚན་མི་དམངས་སྤྱི་གླིང་ལ་བསྒྱུར་ཡོད། ཅུང་ཙམ་མིན་ན་ཕོ་བྲང་པོ་ཏཱ་ལའི་མཚན་དེའང་ཤར་ཕྱོགས་ཀྱི་ཕོ་བྲང་དམར་པོ་ལ་བསྒྱུར་ཚར་བ་རེད། ད་ལྟ་ལྷ་ས་ནི་རང་གི་ལོ་རྒྱུས་དང་སྲོལ་རྒྱུན་ནམ་ལེགས་བྱང་བཅས་དང་འབྲེལ་བ་ཅི་གང་མེད་པའི་མིང་བྱང་གསར་པ་འདྲ་མིན་མང་པོ་ཞིག་གི་ནང་དུ་འཐིམ་བཞིན་པ་ང་ཚོ་ཚང་མས་མཐོང་གསལ་རེད། ཕྱི་ལོག་ནས་ཡོང་བའི་“བཅིངས་འགྲོལ་གཏོང་མཁན”་འདི་ཚོས་ཁོང་ཚོ་དང་འབྲེལ་བ་ཅི་ཡང་མེད་པའི་བོད་ཀྱི་གྲོང་ཁྱེར་རྙིང་པ་ཞིག་བཙན་བཟུང་བྱས་རྗེས་ཐོག་མའི་བོད་མིང་དག་གི་འབྱུང་ཁུངས་དང་ཡོངས་སུ་ཐ་དད་པའི་གསར་བརྗེའི་ས་མིང་མིང་པོ་ཞིག་བཙན་པོ་དབང་ཤེད་ཀྱིས་ཐོག་ནས་བཟོས་དང་བཟོ་མུས་སུ་ཡོད།
དེང་སྐབས་ཀྱི་ཡུལ་མིང་འདོགས་ལུགས་དང་ཡུལ་མིང་བརྗེ་བསྒྱུར་གྱི་ལས་འཆར་འདི་རིག་གནས་གསར་བརྗེའི་སྐབས་དང་བསྡུར་ན་སྔོན་ལས་བཙན་ཤུགས་ཅན་དུ་འགྱུར་གྱིན་འདུག ཁོང་ཚོས་བོད་མི་རིགས་ཀྱི་བསམ་བློའི་འདུ་ཤེས་དང་འབྲེལ་བའི་གོ་དོན་ཁྱད་པར་ཅན་གྱི་ཡུལ་མིང་དེ་ཚོ་འབོད་པའི་ཚབ་ཏུ་རྒྱ་ནག་གི་ས་ཁུལ་སོ་སོའི་མིང་དེ་ཚོ་ཐུ་བྷོད་མི་རིགས་ཀྱི་ལོ་རྒྱུས་ཀྱི་མཚམས་རྟགས་དག་ལ་འདོགས་བཞིན་འདུག ཁོང་ཚོའི་གཞི་རྩའི་དམིགས་ཡུལ་དང་ཀུན་སློང་ག་རེ་ཡིན་ནམ། འདི་ནི་ས་སྐྱེས་རྡོ་སྐྱེས་ཀྱི་བོད་མི་ཚོ་གོམས་འདྲིས་མེད་པའི་ས་མིང་འདི་དག་བརྒྱུད་དུ་བཅུག་ཏེ་རྒྱ་ནག་བཙན་རྒྱལ་རིང་ལུགས་ཀྱི་ཟིལ་ཤུགས་ཚོར་དུ་འཇུག་གི་ཡོད་པ་རེད་དམ་རང་གི་ཕ་མེས་ལས་བརྒྱུད་པའི་གཅེས་ནོར་དག་དང་ཕ་ཡུལ་གྱི་དྲན་ཐོ་དག་མི་གོམས་རང་གོམས་ཀྱི་བརྒྱུད་རིམ་ཁྲོད་བརླག་ཏུ་འཇུག་པའི་ཆེད་རེད། ཡང་ན། ཇེ་མང་ནས་ཇེ་མང་དུ་འགྲོ་བཞིན་པའི་རྒྱ་ནག་གི་ཡུལ་མི་གནས་སྤོར་བ་འབོར་ཆེན་ཞིག་རང་རང་གི་ཕ་ཡུལ་གྱི་ས་གནས་ཀྱི་མིང་གིས་གྲུབ་པའི་གོང་མའི་འཆར་ཡན་གྱི་རྒྱལ་ཁམས་༼ལྷ་ས༽ནང་འཚོ་སྡོད་བྱེད་ཐུབ་པའི་ཆེད་རེད། རྒྱ་ནག་གི་ས་ཆ་རེ་རེ་ནས་མིང་རེ་ལེན་པ་ནི་ཐུ་བྷོད་འདི་“རྒྱ་ནག་ཅན”་དུ་ཡོངས་སུ་བསྒྱུར་བའི་ཆེད་རེད་ལ། རིམ་བཞིན་ཐུ་བྷོད་མི་རིགས་འདི་རྒྱ་ནག་གི་མཚོན་རྟགས་ནང་ལ་ཡལ་པའམ་རྩ་བརླག་ཏུ་འགྲོ་བའི་ཆེད་རེད། མདོར་དེད་ན་འདི་ནི་མི་སེར་སྤེལ་ཡུལ་རིང་ལུགས་ཀྱི་བྱ་སྤྱོད་ཁོ་ནའོ།།
ཐོག་མ་ནས་ཡོད་པའི་ས་མིང་དང་རང་ལ་དབང་བའི་ད་ཡོད་ཀྱི་ས་ཁམས་རིག་པའི་མིང་བརྡ་འདི་དག་ལ་བསྒྱུར་བཅོས་གཏོང་བ་ནི་ཧ་ཅང་འཇིགས་སྣང་ཆེ་བའི་དོན་དག་ཅིག་རེད། དེ་ནི་བརྗེད་ཐོ་དག་ནག་བསུབ་ཏུ་གཏོང་བའི་ལྐོག་ཇུས་ཤིག་རེད། དེ་ནི་རང་ཉིད་དང་འདས་ཟིན་པའི་བར་གྱི་འབྲེལ་ལམ་གཅོད་འབྲེག་བྱེད་སྤྱད་ཀྱི་ཁེ་གྲི་ཞིག་རེད། དེ་ནི་མཚན་གཅིག་གི་དུས་ཡུན་ནང་ངོས་འཛིན་བྱེད་མི་ཐུབ་པ་ཞིག་ཏུ་གྱུར་བའི་ཡིད་སྐྱོའི་ཟློས་གར་ཞིག་རེད། ང་རང་ཐེངས་རེ་རེར་ཧན་མི་རིགས་ཀྱི་ས་ཁུལ་ནས་ཕྱིར་ལྷ་སར་ལོག་སྐབས་ང་རང་བོད་པའི་ས་ཆ་ཞིག་ལ་འགྲོ་ཡི་ཡོད་པའི་ཚོར་བ་མི་འདུག་པར་ཧན་མི་རིགས་ཀྱི་སྲང་ལམ་དག་ནས་ཕར་འགྲོ་ཚུར་འགྲོ་བྱེད་བཞིན་པའི་ཚོར་བ་ཞིག་ངམ་ངམ་ཤུགས་ཤུགས་ཀྱིས་འབྱུང་གིན་འདུག སྲང་ལམ་དག་གི་ས་མིང་ཆེ་ཤོས་ཤིག་ཧན་མི་རིགས་ཀྱི་ས་ཁུལ་དག་གི་མིང་རེད་ལ། རྩ་བའི་ཆ་ནས་ཚོང་ཁང་དག་གི་མིང་ཡང་ཧན་མི་རིགས་ཀྱི་ས་ཁུལ་དག་གི་ཚོང་ཁང་དག་དང་འདྲ་བོ་འདུག ཐ་ན། མདུན་ལོག་ནས་མཐོང་བའི་མི་རྣམས་དང་ཁ་ཐུག་ཏུ་འཕྲད་པའི་མི་རྣམས། ད་དུང་ཕྱིར་ལྟའི་ཁྲོད་དུ་འཁྱུག་ཙམ་རིང་མཐོང་བའི་མི་ཚང་མ་ད་ནི་ང་དང་འགྲོག་འདྲིས་མེད་པའི་ཧན་མི་རིགས་ཀྱི་ཕྱི་རྣམ་རེད།
༢ ཉི་མའི་གླིང་ཕྲན།
ང་ལྷ་སའི་གྲོང་ཁྱེར་གྱི་བྱང་ཕྱོགས་སུ་གནས་པའི་ཉི་མའི་གླིང་ཕྲན་ལ་སྔོན་མ་ནས་དགའ་ཞེན་ཆེན་པོ་ཡོད། དེ་ནི་ལྷ་ས་ནང་གི་ཆེས་ཤིན་ཏུ་ཁྱད་མཚར་བའི་དབེན་གནས་དེ་ཡིན། དེར་དེང་དུས་ལྷ་སའི་ཆུང་གཟུགས་སྐུ་འདྲ་ཞེས་འབོད་ཀྱིན་ཡོད། ང་རང་གིས་ཕྱི་ལོག་ནས་ཡོང་བའི་གསར་འགོད་པ་དག་དང་ཡུལ་སྐོར་སྤྲོ་འཆམ་པ་ཚོར་དེ་མཚམས་སྦྱོར་ཆེས་ཆེར་བྱེད་ཀྱི་ཡོད།
དེའི་སྔོན་ཉི་མའི་གླིང་ཕྲན་ལ་ལྕིང་མའི་གླིང་ག་ཟེར་གྱི་ཡོད་པ་རེད། དེ་རུ་ལྗོན་ཤིང་སྣ་ཚོགས་དང་ཆུ་འགྲམ་གྱི་བྱེ་ཐང་། འཇམ་ཐིང་ཐིང་ངང་བཞུར་བཞིན་པའི་ལྷ་སའི་སྐྱིད་ཆུ་བཅས་ཡོད་རེད། ཟམ་པ་ཆུང་ཆུང་དེའི་མགོ་མཇུག་གཉིས་ཀར་བོད་ཀྱི་རླུང་རྟས་བརྒྱན་ཡོད། ས་གནས་མི་དམངས་ཀྱིས་ཀུ་རེའི་ཚུལ་དུ་ས་ཆ་དེར་རྐུན་མ་གླིང་ག་ཞེས་ཀྱང་བཏགས་ཡོད། དེ་ནི་རྐུན་མ་དག་སྦས་སྐུང་བྱེད་ས་ཡིན་པའི་ཆ་ནས་དེ་ལྟར་བརྗོད་པ་རེད། སྤྱི་ལོ་༡༩༩༤་ལོར་ལྷ་སར་གནས་སྡོད་རྒྱའི་རི་མོ་བ་ཆེས་གྲགས་ཅན་ཞིག་གི་ངོ་སྤྲོད་རྒྱབ་གཉེར་འོག་ཨོའོ་མིན་ནས་ཡིན་པའི་རྒྱ་སྐྱེད་པ་ཞིག་དང་ལྷ་སའི་སྲིད་གཞུང་གཉིས་མཉམ་འབྲེལ་ཐོག་བདག་མེད་ཡུལ་ལྗོངས་དེ་རྒྱན་རྩེད་ཁང་ཞིག་ལ་བསྒྱུར་པ་རེད། དེ་ནས་རྒྱ་ནག་གི་འབྱོར་ལྡན་མི་སྣ་ཞིག་གིས་དེ་ཚུར་བླངས་ཏེ་དེའི་ཚབ་ལ་ཀྲུང་ཧེ་རྒྱལ་སྤྱིའི་གྲོང་རྡལ་འཛུགས་སྐྲུན་བྱས་པ་རེད། ཅུང་ཙམ་མ་འགོར་བར་དེ་ནི་ལྷ་སའི་ཆེས་ཆེ་ཤོས་དང་མི་དམངས་མང་ཤོས་ཀྱི་གློག་བརྡ་དམར་པོའི་ས་ཁུལ་དུ་ཆགས་ཚར་བ་རེད། དེ་རུ་སྨད་འཚོང་མ་ཆིག་སྟོང་ལྷག་འཛོམས་ཡོད་འདུག
ལྷ་སའི་ནང་གི་གཤང་འཚོང་མའི་སྐོར་ལ་ས་གནས་མི་དམངས་ཁྲོད་ས་ཁྱབ་རྡོ་ཁྱབ་དུ་འགྲོ་བཞིན་པའི་སྐད་ཆ་ཞིག་དྲ་ཐོག་ལ་བརྟག་ཞིབ་སྙན་ཐོ་ཞིག་གིས་ལུང་འདྲེན་གནང་བ་་གཤམ་གསལ་ལྟར། “འབྱོར་མེད་མི་སྣ་ཚོ་སྲང་ལམ་གཉིས་པའི་ནང་ལ་འགྲོ་ཡི་འདུག འབྲིང་རིམ་འབྱོར་ལྡན་ཚོ་ཐན་ཧེ་མཚན་མོའི་ཁྲོམ་རྭ་ལ་འགྲོ་ཡི་འདུག འབྱོར་ལྡན་མི་སྣ་ཚོ་ཉི་མའི་གླིང་ཕྲན་ལ་འགྲོ་ཡི་འདུག”་ཅེས་བརྗོད་འདུག སྙན་ཞུ་དེའི་ནང་ད་དུང་མུ་མཐུད་བརྗོད་དོན། “སི་ཁྲོན་དང་ཁྲུང་ཆིན། ཧོའོ་པེ། ཧུའུ་ནན་བཅས་ནས་ཡོང་བའི་བགྲངས་མི་ཚར་བའི་ན་ཆུང་བུ་མོ་དང་ན་གཞོན་བུ་མོ་མང་པོ་ཞིག་ལྷ་སའི་སྲང་ལམ་གཉིས་པ་དང་གསུམ་པ། བཞི་པའི་སྟེང་འཆམ་འཆམ་དུ་འགྲོ་བཞིན་འདུག དེའི་ནང་དུ་ཐ་ན་བུ་མོ་དར་མ་མང་པོ་ཞིག་ཀྱང་ཚུད་ཡོད། འདི་དག་གིས་ལྷ་སའི་ཁྱོན་ཡོངས་ལ་དཔེ་ཟླ་བྲལ་བའི་ཡུལ་ལྗོངས་ཤིག་བསྐྲུན་འདུག་་་་་ ”༼༡༽ ཧྲིན་ཀྲིན་ནས་ལྷ་སའི་གཤང་ཚོང་ཁང་དུ་ཡང་ཡང་འགྲོ་མྱོང་བའི་རྒྱ་རིགས་ཤིག་གིས་རྒྱལ་ཁའི་དགའ་སྤྲོའི་ངང་ཁོང་གི་སྨད་འཚོང་མའི་སྐོར་གྱི་ཤེས་བྱ་ཞིག་དྲ་ཐོག་ཏུ་བགོ་བཤའ་བྱས་ཡོད་པ་གཤམ་གསལ་ལྟར། “ཀྲུང་ཧེ་རྒྱལ་སྤྱིའི་གྲོང་ཁྱེར་ནི་དངོས་གནས་ལྷ་ས་ཡི་གློག་བརྡ་དམར་པོའི་ས་ཁུལ་རེད་འདུག་སྟེ། དེ་རུ་མཐོ་རིམ་སློབ་གྲྭའི་བུ་མོ་འདུག་ལ་རིགས་རུས་དམའ་བའི་བུ་མོ་ཡང་འདུག བལ་ཡུལ་གྱི་བུ་མོ་འདུག་ལ་རཱ་ཤི་ཡའི་བུ་མོའང་འདུག ཕྱི་རྒྱལ་གྱི་བུ་མོ་ཚོར་རིན་གོང་མཐོན་པོ་སྤྲོད་དགོས་ཀྱི་འདུག ཁོང་ཚོ་མདོག་ཉེས་པོ་རེད་འདུག ངའི་བསམ་ཚུལ་ཡིན་ན་ཁྱོད་ཚོས་རྒྱལ་ནང་གི་ཚོང་ཟོག་ལ་རྒྱབ་སྐྱོར་གནང་ན་ཡག་པོ་འདུག ཀྲུང་ཧེ་རྒྱལ་སྤྱིའི་གྲོང་ཁྱེར་ནང་དུ་དོན་དངོས་སུ་བུད་མེད་ག་ཚོད་ཡོད་མེད་ངས་གཏན་ནས་བརྩིས་མེད། ཡིན་ནའང་། ཀྲུང་ཧེ་རྒྱལ་སྤྱིའི་གྲོང་ཁྱེར་ནས་སྤྱི་ལེ་ལྔ་ཡི་བར་ཐག་ནང་གི་ཚོང་ཁང་མང་ཆེ་ཤོས་ནི་ལུས་པོ་བཙོང་མཁན་རེད་འདུག ཧ་ཧ་་་་ ”༼༢༽
དེའི་མ་ཚད། ཉི་མའི་གླིང་ཕྲན་ལ་ཡུལ་ལུང་འདྲ་མིན་གྱི་ཟས་རིགས་ཀྱི་བྲོ་བ་ལྡན་པའི་ཟ་ཁང་མང་པོ་འདུག བོད་ཀྱི་འབྲོག་ཁྱི་བཙོང་སའི་ཚོང་ཁང་ཡང་ཡོད། ༼དེའི་གྱང་ངོས་སུ་༌༸པན་ཆེན་སྐུ་ཕྲེང་བཅུ་པའི་སྐུ་འདྲ་ཆེན་པོ་ཞིག་བཀལ་འདུག་ལ། མདུན་ཅོག་སྟེང་དུ་སྒྲོམ་གཞིའི་ནང་བཅུག་ཡོད་པའི་མའོ་ཙེ་ཏུང་གི་འདྲ་པར་ཞིག་ཀྱང་འདུག༽ སྐར་མ་བཞི་རྟགས་ཅན་གྱི་གསོལ་མགྲོན་ཁང་ཞིག་ཀྱང་འདུག དེའི་ནང་དུ་བོད་རྒྱ་ཧིན་གསུམ་གྱི་ཟ་ཁང་འདུག ད་དུང་། གཤང་ཚོང་ཁང་དག་དང་ལྷ་ས་མི་རིགས་ཀྱི་རིག་གནས་སྒྱུ་རྩལ་འགྲེམས་སྟོན་ཁང་དང་ལྷ་སའི་སྲིད་གཞུང་གི་གྲོལ་རྡལ་ལས་ཁུངས་སོགས་ཀྱང་འདུག
ཐེངས་ཤིག་ང་རང་མི་མང་སྤྱི་ཁང་ཞེས་པའི་ཟ་ཁང་ཞིག་གི་ནང་ལ་སོང་བ་ཡིན། དེའི་གྱང་ངོས་སུ་མའོ་ཙེ་ཏུང་གི་འདྲ་པར་དང་ཁོང་གི་འབོད་ཚིག་དག་བཀལ་འདུག ཞབས་ཞུ་བ་ཡོངས་རྫོགས་ཀྱིས་མའོ་དཔུང་རྟགས་བཀལ་བའི་མདོག་ལྗང་ཁུ་ཅན་གྱི་གྱོན་ཆོས་གོན་འདུག ཁོང་ཚོ་ལ་ལ་ཞིག་དམར་སྲུང་དམག་ལ་འདྲ་བོ་འདུག ལ་ལ་ཞིག་རིག་གནས་གསར་བརྗེ་སྐབས་ཀྱི་དྲིལ་བསྒྲགས་གློག་བརྙན་ནང་གི་གོ་མིན་ཏང་གི་དམིགས་གསལ་གསང་ཉུལ་བ་དག་ལ་འདྲ་བོ་འདུག ཁ་ཤས་ཤིག་གདོན་འདྲེ་ལ་འདྲ་བོ་འདུག གྱང་ངོས་སུ་བོད་ཀྱི་དྲི་ནོག་བྲལ་བའི་ཁ་བཏགས་དཀར་པོ་ཞིག་གིས་གཡོགས་པའི་མའོ་ཙེ་ཏུང་གི་འདྲ་པར་ཞིག་འདུག དེའི་གཡས་གཡོན་དུ་ཚིགས་བཅད་རྐང་གཉིས་མ་ཞིག་གཤམ་གསལ་ལྟར་བྲིས་འདུག “དབང་ཐང་འཕེལ་ན་མའོ་ཙེ་ཏུང་མ་བརྗེད།། ཕྱུག་པོ་ཆགས་ན་ཏིན་ཞའོ་ཕིན་མ་བརྗེད།།” ངས་རྒྱུས་ལོན་བྱས་པ་ལྟར་ན་ཟ་ཁང་དེའི་སྦྱིན་བདག་ནི་ཏིན་ཞའོ་ཕིན་གྱི་ཡུལ་གྲོགས་ཤིག་རེད་འདུག ཁོང་ཕྱུག་པོ་ཆགས་ཡོད་ངེས་ཡིན།
ངས་ད་དུང་གཞུང་གི་ལས་བྱེད་པ་དང་ཚོང་པ་ཚོ་མཉམ་འབྲེལ་བྱས་ཏེ་“བོད་ལྗོངས་མི་རིགས་སྒྱུ་རྩལ་འགྲེམས་སྟོན་ཁང་”དུ་བཀོད་སྒྲིག་བྱས་པའི་“ཧི་མ་ལ་ཡའི་རོལ་དབྱངས་སྤྲོ་ཚོགས་”ཞེས་པའི་འཁྲབ་སྟོན་ཞིག་ལ་བལྟས་པ་ཡིན། འཁྲབ་སྟོན་པ་མང་ཆེ་ཤོས་རྒྱ་ནག་ནང་ལོག་ནས་ཡོང་བ་ཤ་སྟག་རེད། འཁྲབ་སྟོན་ལེ་ཚན་ནང་དུ་རྩལ་རྩེད་འཁྲབ་སྟོན་དང་སྒྱུ་འཕྲུལ་ལྟད་མོ། རྒྱ་གར་ཞབས་བྲོ་དང་འདྲ་བོའི་འཁྲབ་སྟོན། ཐའེ་ལན་ཊིའི་ཞབས་བྲོ། ཨ་རབ་ཀྱི་སྐེད་བྲོ། དོན་དངོས་ཐོག། དེ་ནི་དགའ་བརྩེའི་བྲོ་བ་ལྡན་པའི་འཁྲབ་སྟོན་ཞིག་རེད། ད་དུང་དེ་དག་དང་མཉམ་བསྲེས་བྱས་ཡོད་པ་དག་ནི་མཚོ་བོད་མཐོ་སྒང་གི་ལྕགས་ལམ་དང་མེ་འཁོར། སྐར་ལྔའི་དར་དམར་དང་ཨོ་ལིམ་ཕེ་ཁིའི་དཔལ་འབར་བཅས་རེད། ཆད་ལྷག་གཅིག་ཡོད་པ་ནི་ལྟད་མོ་བ་ཚོ་ཡར་ལངས་ཏེ་རྒྱ་ནག་གི་རྒྱལ་གླུ་ལེན་པའི་འབོད་སྐུལ་དེ་རེད། དམིགས་བསལ་གྱིས་མ་རབས་ཐ་ཤལ་གཅིག་མཐོང་བ་ནི་ཁོང་ཚོས་མིང་ལ་སྒྲོལ་མ་ཟེར་བའི་“བོད་པའི་བུ་མོ”་ཞིག་གར་སྟེགས་སྟེང་དུ་སྐྱེས་པ་འཚོལ་དུ་སྐད་བཏང་སོང་། གལ་སྲིད་ལྟད་མོ་བའི་ཁྲོད་ནས་སྐད་བཏང་བའི་རྒྱ་རིགས་སྐྱེས་པ་དེ་བུ་མོ་དེས་བཏོན་པའི་ཆ་རྐྱེན་གསུམ་ལ་མོས་མཐུན་བྱུང་བ་ཡིན་ན་ཁོང་“གུ་གེའི་རྒྱལ་པོ”་ལ་བསྡད་ཆོག་པ་དང་། གལ་ཏེ་མོས་མཐུན་མ་བྱུང་ན་“བོད་མོ་གཞོན་ནུ་མ་”དེས་ངག་སྐད་སྙན་མོའི་ཐོག་ནས་“ཁོང་གི་ཉེས་ཆད་ལ་(རྒྱ་ནག་གི་སྲོལ་ལུགས་ལྟར)་གུས་ཕྱག་འབུལ་དགོས། ”ཞེས་བསྒྲགས་དགོས།
ཐིག་ཕྲེང་དེ་ནི་དངོས་གནས་དྲང་གནས་ཀྱི་ཤིན་ཏུ་ཧ་ལས་དགོས་པ་ཞིག་རེད། དེས་དེ་མ་ཐག་“བོད་ལྗོངས་རིག་གནས་ཀྱི་ངོ་ཚབ་”ཡིན་ཞེས་པ་འདི་ཡི་སྐྱུག་བྲོ་བའི་རང་གཟུགས་ངོ་མ་དེ་བསྟན་ཚར་བ་རེད། ཕྱག་འབུལ་ལམ་གུས་ཕྱག་ཅེས་པའི་དོན་ག་རེ་རེད། ལམ་རིང་པོར་པུས་མོ་གཉིས་ཀ་ས་ལ་བཙུགས་ཏེ་གོམ་པ་གསུམ་རེའི་མཚམས་ནས་རྒྱང་ཕྱག་འཚལ་ནས་གནས་མཆོག་ལྷ་སར་ཡོང་བའི་མཇལ་སྐོར་བ་དེ་ཚོ་སུ་ཡིན་ངེས་རེད། ཕྱག་འཚལ་བ་དེ་ཁོང་ཚོ་ལ་ཉེས་པ་བཏང་བ་རེད་དམ། ཁོང་ཚོས་ནག་ཉེས་ག་རེ་བསགས་པ་རེད། བོད་མི་ཚོར་མཚོན་ན་ཕྱག་འཚལ་མཁན་གྱི་མི་དེ་དག་ནི་བསྔགས་འོས་པའི་གནས་མཇལ་བ་རེད། ཁོང་ཚོས་སོ་སོའི་ལུས་ཕུང་ལ་དཀའ་སྡུག་མྱངས་སུ་བཅུག་ཏེ་རང་གི་ཁྱད་འཕགས་ཀྱི་དད་པ་མཚོན་གྱི་ཡོད་རེད། དེར་གུས་བཀུར་མཚོན་ཆེད་ང་ཚོས་གུས་འདུད་ཞུ་འོས་པ་རེད། ཟ་ངེ་ཟིང་ངེ་འདིའི་ནང་ལ་བོད་མི་རིགས་ཀྱི་རིག་གཞུང་གི་མཚོན་རྟགས་དག་བསྲེས་པ་དང་ད་དུང་ཐོག་མ་ཉིད་ནས་གཞལ་དུ་མེད་པའི་དགེ་བའི་བྱ་སྤྱོད་ཅིག་ལ་འགྲེལ་བཤད་བརྒྱབ་སྟེ་“ཉེས་ཆད་”ཅིག་གི་ཚུལ་ལ་བཞག་ཡོད། འདི་ནི་ཁ་མཚར་ཞིག་ཀྱང་རེད། ཡིན་ཡང་། ཚད་ལས་བརྒལ་དྲག་པ་རེད། ཐུ་བྷོད་ངོ་མ་ནི་འདི་ལྟ་བུའི་ཁ་མཚར་གྱི་ཀློང་ནས་མཐོང་ཆུང་དང་བརྙས་སྨོད། ཉམས་ཆག་ཏུ་གཏོང་བཞིན་པ་ཕྱི་གསལ་ནང་གསལ་རེད་དོ།།
མཆན།
1.东方社工论坛:http://eastsw.5d6d.net/thread-22264-1-1.html.
2. 全民论坛:http://www.publicbbs.com/BBSdetail.aspx?id=10728.
(རྩོམ་འདིའི་པར་དབང་སྐར་ཁུང་དྲ་བར་ཡོད་ཅིང་། རྩོམ་འདི་གཞན་ལ་བརྒྱུད་འགོད་སོགས་བྱས་མི་ཆོག)


c: text/html

text:
དེ་རིང་ནི་བོད་ས་ཁྱི་ལོའི་ལོ་གསར་གྱི་ཚེས་དྲུག་ཡིན་པས། ལྷ་ལྡན་གཙུག་ལག་ཁང་ངམ་ཇོ་ཁང་ལ་མེ་ཡི་འཇིགས་པ་བྱུང་ནས་ཏག་ཏག་ཉིན་བཞི་འགོར་སོང་། རེད་ཡ། ད་ལོའི་ལོ་གསར་ཚེས་གཉིས་ཀྱི་དགོང་མོ་དེར། མགོ་ནག་བོད་མི་ཐམས་ཅད་ལོ་གསར་ལ་དགའ་དགའ་སྤྲོ་སྤྲོའི་ངང་རོལ་བཞིན་པ་ལས་གློ་བུར་མྱ་ངན་གྱིས་ཡིད་མནན་ཏེ། སྔངས་འཚབ་ཀྱིས་གང་བའི་མིག་ཟུང་ཁ་པར་ལ་གཏད་ཅིང་། སེམས་པའི་རྒྱུ་བ་ལྷ་ལྡན་གཙུག་ལག་ཁང་ལ་ཕྱོགས་ནས། ཁུ་སིམ་མེར། འཇིགས་ལྷང་ངེར། སྐད་ངན་སྙིང་རྩ་གས་པ་ཞིག་གོ་མི་ཡོང་སྙམ་པའི་སེམས་ཁྲལ་དང་བཅས་མཚན་ནམ་རིང་མོ་འཁྱོལ་ཐབས་བྱས་པ་མིན་ནམ།
ཡིན་ཏེ། ལ་ལས་མིག་ཆུ་འབྱིན། ལ་ལས་དབུགས་རིང་འཐེན། ལ་ལས་ཆོ་ངེ་འདེབས་ཀྱིན“ཡང་སྙིང་གཙུག་ལག་ཁང་ལ་ཆག་འཇིག་ཅི་འདྲ་བྱུང་ཡོད་དམ”དང་། “ཇོ་བོ་ཡིད་བཞིན་ནོར་བུ་སྔར་བཞིན་བཞུགས་སམ”སོགས་ཀྱི་དོགས་པ་སྣ་ཚོགས་ཕན་ཚུན་ལ་ཡང་ཡང་དྲིས་ཏེ། ལན་ཡག་པོ་ཞིག་ཐོབ་ཏུ་རེ། སྐད་ཆ་སྙན་པོ་ཞིག་ཐོས་སུ་རེ་ནས་མཚན་ནམ་རིང་མོ་དེའི་སྐད་ཅིག་རེ་རེ་སྒུག་པ་རེད།
འོན་ཏེ་ཚེས་གསུམ་གྱི་ཞོགས་པའི་ཉི་ཟེར་སྐྱིད་ཆུའི་བྲང་གཞོང་ལ་འཕྲོས་པ་དང་ལྷན། ཇོ་བོ་ཡིད་བཞིན་ནོར་བུའི་གསེར་ཞལ་སླར་ཡང་དད་ལྡན་སྐྱེ་བོའི་བསོད་ནམས་ཀྱི་རྒྱན་དུ་ཤར་པས། ཡིད་མྱ་ངན་གྱིས་ནོན་ཏེ་མཚན་ནམ་རིང་མོ་འཁྱོལ་དཀའ་བར་གྱུར་པའི་མགོ་ནག་ཕྲེང་བཟུང་ཀུན་གྱི་སེམས་ལ་ཡང་རེ་ཞིག་ངལ་གསོའི་སྐལ་བཟང་ཐོབ་པར་གྱུར། ལར་གངས་རིའི་རྟེན་མཆོག་བྱིན་རླབས་ཅན་གང་ཉིད་སྐྱོན་མེད་ལེགས་བཞུགས་ཀྱི་ཚུལ་དེས་རང་ཅག་གི་སེམས་ངལ་སོས་པ་ལ་རྒྱུ་མཚན་ལོས་ཡོད་མོད། རྣམ་པ་གཞན་དུ་དཔྱད་ན། ལོ་ངོ་སྟོང་ཕྲག་ལྷག་གི་ལོ་རྒྱུས་ལྡན་པའི་རིན་ཆེན་གཞལ་མེད་ཁང་དེར། མེ་ཡི་འཇིགས་པ་དེ་འདྲ་ཞིག་བྱུང་བ་དེས་ནི་གསབ་ཏུ་མེད་པའི་གྱོང་གུན་ཚབ་ཆེན་བཟོས་ཡོད་པ་ལྟ་ཅི་སྨོས་སོ། །
གཅིག
གང་ལྟར་ད་ནི་བོད་ཁ་བ་ཅན་གྱི་སེམས་པ་ཡོམ་ཡོམ་བསྒུལ་བའི་གནས་ཚུལ་དེ་ཡང་ཆོས་ཉིད་ཀྱི་འགྲོས་ལྟར་དུས་ཚོད་ཀྱི་དབྱིངས་སུ་ག་ལེར་ཐིམ་མགོ་བརྩམས་ཤིང་། སྐྱོ་ངལ་གྱིས་མནན་པའི་མི་སེམས་རེ་རེ་ཡང་རིམ་གྱིས་ལྷོད་ལ་འབབ་མགོ་བརྩམས་སོང་། ལྷོད་ལ་བབས་པའི་ཉིན་འདི་གར་རང་གིས་རང་ལ་དྲི་བ་འགའ་ཡང་དང་བསྐྱར་དུ་འདྲི་དགོས་བྱུང་། རང་ལ་མཚོན་ན། ཇོ་བོ་རིན་པོ་ཆེ་ནི་དོན་དམ་པར་ཅི་ཞིག་རེད། ཁ་བ་གངས་ཅན་པ་སྤྱི་ལ་མཚོན་ན་ཡང་ཅི་ཞིག་རེད་སོགས་ཀྱི་དྲི་བ་ཡང་ཡང་འདྲི་དགོས་བྱུང་།
གཙུག་ལག་ཁང་ལ་མེ་སྐྱོན་འབྱུང་བཞིན་པའི་སྐབས་དེར། མི་འགའ་རེས་གཙུག་ལག་ཁང་ནི་བོད་ཀྱི་རིག་དངོས་རྙིང་པ་ཡིན་ཚུལ་དང་། དེའི་ནང་དུ་རྟེན་རྫས་དང་རྒྱུ་ནོམ་རྩ་ཆེན་མང་རབས་སོགས་སྨྲས་ཏེ་ཕངས་སེམས་སྟོན་གྱི་འདུག ། དེ་ཡང་ལོས་བདེན། འཛམ་གླིང་སྤྱིའི་སྐད་ཆའི་སྒྲོམ་དང་མཐུན་པར་གླེང་ན་དེ་ཙམ་ཡིན་ལས་ཆེ།
འོན་ཀྱང་རང་ཅག་བོད་མིའི་ངོས་ནས་བལྟས་ན། གཙུག་ལག་ཁང་དང་ཇོ་བོ་རིན་པོ་ཆེའི་རིན་ཐང་ནི་རིག་དངོས་རྩ་ཆེན་ཡིན་པ་ཙམ་རེད་དམ། ལོ་རྒྱུས་ཤུལ་བཞག་ཡིན་པ་ཙམ་རེད་དམ། མ་རེད། གཏན་ནས་མ་རེད། དེ་ཙམ་གྱི་རིམ་པ་ལས་ཡོངས་སུ་བརྒལ་འདུག་སྟེ། ཇོ་ཁང་ལ་མེ་སྐྱོན་ཤོར་དུས་བོད་མི་རེ་རེའི་སྙིང་ལ་ཚ་གཟེར་རྒྱུག་དོན་ནི། དེ་འཛམ་གླིང་གི་རིག་དངོས་རིམ་པ་གང་འདྲ་ཞིག་ཡིན་མིན་གྱི་གནད་དོན་ལ་ཐུག་མེད་པ་གསལ་པོ་ཡིན། རྒྱུ་ནོར་རྩ་ཆེན་ཡིན་པས་ཕངས་སེམས་སྐྱེས་པ་ཙམ་མིན་པ་ནི་དེ་ལས་ལྷག་པར་གསལ།
འོ་ན་ཅི་ཞིག་ཡིན་ནམ་ཞེ་ན། བོད་མིའི་སེམས་སུ་ཇོ་བོ་རིན་པོ་ཆེ་ནི་སྟོན་པ་སྐུ་དངོས་ཀྱིས་རབ་གནས་མཛད་མྱོང་བའི་རྟེན་མཆོག་འགྲན་ཟླ་མེད་པ་ཞིག་ཡིན་པས་རེད། དེ་ཙམ་ཡང་མ་རེད། ཇོ་བོ་རིན་པོ་ཆེ་ནི་བོད་མི་རེ་རེ་མི་ཚེ་འདིར་ཐེངས་རེར་མ་མཇལ་ཐུ་མེད་ཀྱི་སངས་རྒྱས་གསོན་པོ་ཡིན་པས་རེད། དེ་ཙམ་ཡང་མ་རེད། ཇོ་བོ་རིན་པོ་ཆེ་ནི་བོད་པ་འདས་པོ་རེ་རེའི་བསྔོ་རྟེན་མ་ཕུལ་ཐུ་མེད་ཀྱི་རྩ་བའི་བླ་མ་ཡིན་པས་རེད། དེ་ཙམ་ཡང་མ་རེད། ཇོ་བོ་རིན་པོ་ཆེ་ནི་མེས་པོའི་དཔའ་མཛངས་མཚོན་པའི་ལོ་རྒྱུས་ཀྱི་དན་རྟགས་ཤིག་ཡིན་པས་རེད། དེ་ཙམ་ཡང་མ་རེད།
ཇོ་བོ་རིན་པོ་ཆེ་ནི………
གདོང་དམར་བོད་པའི་བསམ་བློའི་འཇིག་རྟེན་ནང་དུ། དབུས་ལྷ་སའི་ཇོ་བོ་རིན་པོ་ཆེ་ནི་གསེར་མིན། ཟངས་མིན། ལི་མིན། རག་མིན། གནའ་བོའི་རིག་དངོས་ཀྱང་མིན། ལོ་རྒྱུས་ཤུལ་བཞག་ཀྱང་མིན་ཏེ། ཁོང་ནི་གངས་ཅན་བོད་མི་རེ་རེའི་རྣམ་ཤེས་ཀྱི་ཐག་པ་གཞི་གཅིག་ཏུ་སྦྲེལ་བྱེད་ཀྱི་བསམ་བློའི་སྟོབས་ཤུགས་ཤིག་ཡིན། ཁོང་ནི་བོད་པ་རེ་རེའི་སྨྲེ་ངག་དང་གདུང་ཡུས། རེ་བ་དང་སྨོན་ལམ། མིག་ཆུ་དང་གསོལ་འདེབས་སོགས་སྦ་གསང་མེད་པར་སྨྲ་ཆོག་པའི་གཞིས་ཁྱིམ་དྲོན་པོ་ཞིག་ཡིན།
ང་ཚོ་མགོ་ནག་བོད་པ་རྣམས་འཇིག་རྟེན་འཁོར་བའི་དཀའ་སྡུག་སྣ་ཚོགས་ཀྱིས་ངལ་ཞིང་དུབ་སྐབས། མིག་ཆུ་རུམ་གང་ཁྱེར་ནས་གཞིས་ཁྱིམ་དེར་ལོག་གི་ཡོད་པ་རེད། གཞིས་ཁྱིམ་དེ་ནས་ང་ཚོས་སླར་ཡང་མི་ཡུལ་གྱི་འགྲན་རྩོད་ལ་གདོང་གཏོད་པའི་སྤོབས་པ་རྙེད་ཀྱི་ཡོད་པ་རེད། གཞིས་ཁྱིམ་དེ་ནས་ང་ཚོས་དལ་འབྱོར་གྱི་རིན་ཐང་དང་། སྐྱེ་འཆིའི་གནས་སྟངས། ཚེ་སྲོག་གི་ཆོས་ཉིད་སོགས་ལ་ཐུན་མིན་གྱི་ལྟ་ཚུལ་ཞིག་རྙེད་ཀྱི་ཡོད་པ་རེད། གཞིས་ཁྱིམ་དེ་ནས་ང་ཚོས་མཐོ་སྒང་དུ་ཁ་ཆར་བུ་ཡུག་འཐིབ་པའི་དཀྱིལ་ནས་ཀྱང་ངོ་གདོང་འཛུམ་གྱིས་གང་བའི་འཚོ་བཅུད་རྙེད་ཀྱི་ཡོད་པ་རེད། གཞིས་ཁྱིམ་དེ་ནས་ང་ཚོས་ཆོས་ཀུན་རྟེན་འབྲེལ་ཡིན་པའི་ལྟ་བ་དང་། བྱམས་བརྩེའི་རྩ་བ་བྱས་པའི་བཟང་སྤྱོད་རྙེད་ཀྱི་ཡོད་པ་རེད།
གཞིས་ཁྱིམ་དེ་རུ། སྟོད་མངའ་རིས་ནས་སྨད་རྒྱལ་རོང་བར་གྱི་བོད་པ་ཐམས་ཅད་ངེས་པར་འདུ་བ་ཡིན་པས། ས་ཐག་ཤིན་ཏུ་རིང་བའི་ནང་མི་སྤུན་མཆེད་ཐམས་ཅད་སྤུན་མཆེད་ཡིན་པ་ཡང་ཁྱིམ་དེ་ནས་ར་འཕྲོད་ཀྱི་ཡོད་ལ། ཐམས་ཅད་རྩ་བ་གཅིག་ལས་གྱེས་པའི་ཡལ་ག་ཡིན་པའི་བརྩེ་དུང་གི་ཆུ་བོ་ཡང་དེ་རུ་འཁྱིལ་ཡོད་པ་རེད།
དེས་ན་བོད་མིའི་སེམས་ཀྱི་ཇོ་བོ་རིན་པོ་ཆེའི་རིན་ཐང་ནི། གནའ་རྫས་རྟོག་ཞིབ་མཁན་འགའ་རེ་དང་། རིག་དངོས་སྲུང་སྐྱོབ་ལས་ཁུངས་འགའ་རེའི་སྡོམ་ཚིག་ཐན་ཐུན་གྱིས་ཐག་གཅོད་ནུས་པ་ཞིག་གཏན་ནས་མིན་པར་མ་ཟད། ཁོ་པ་ཅག་གིས་ནམ་ཡང་རྟོགས་ཐབས་བྲལ་པའི་གསང་བ་ཞིག་ཡིན་ཟེར་ཀྱང་ཆོག ། དཔེར་ན། དུར་སའི་རྡོ་དམག་ཅིག་གི་མཛུབ་མོ་བརྐུས་སོང་ཞེས་ཉིན་ལྟར་ཟློ་མཁན་གྱི་གཞུང་འབྲེལ་གསར་ལམ་དེ་ཚོས། གཙུག་ལག་ཁང་ལ་མེ་སྐྱོན་ཚབས་ཆེན་དེ་འདྲ་བྱུང་བར་དོ་སྣང་མི་བྱེད་པ་དེས་ཀྱང་གནས་ཚུལ་མང་པོ་ཞིག་མཚོན་ཐུབ་པ་མིན་ནམ།
འདས་པའི་བྱུང་རབས་རིང་མོའི་ནང་། ཁྲི་དར་མའི་དུས་ཀྱི་སྡེ་གཟར་སྐབས་སུ་ཇོ་ཁང་བཤས་རར་བསྒྱུར་ཅིང་ཇོ་བོ་བྱེ་མའི་གསེབ་ཏུ་སྦས་པར་ཐོས། “རིག་གསར”སྐབས་སུ་ཇོ་ཁང་ཕག་གསོ་ར་བར་བསྒྱུར་ནས་ཇོ་བོ་སྐུ་རྗེན་དུ་ཕུད་པར་ཐོས། འོན་ཀྱང་བོད་པའི་སེམས་ནས་ཇོ་བོ་རིན་པོ་ཆེ་ནི་ཇོ་བོ་རིན་པོ་ཆེ་ཡིན་པའི་དད་སྟོབས་ལ་ནམ་ཡང་གས་ཆག་ཤོར་མ་མྱོང་བས། དཔལ་ལྡན་ཨ་ཏི་ཤས་ཇོ་བོ་བྱེ་མ་ལས་བཏོན་ཏེ་སླར་བཞུགས་སུ་གསོལ་བ་དང་། སྡེ་སྲིད་ཕག་མོ་གྲུ་བའི་སྐབས་རྗེ་བདག་ཉིད་ཆེན་མོས་ཇོ་བོར་དབུ་རྒྱན་ཕུལ་ཏེ་མཆོད་པའི་སྲོལ་རྒྱ་ཆེར་བཙུགས་པ་རེད།
ཇོ་བོ་ལ་བརྟེན་ནས་འོ་ཐང་ར་སར་གྱུར། ར་ས་ལྷ་སར་གྱུར་པའི་གནས་ཚུལ་བྱུང་བ་ཡིན་ལ། ལྷ་ས་ལྷ་ས་ཡིན་པ་དེ་སྲིད་དུ། ལྷ་ས་ནི་བོད་ཁ་བ་ཅན་པའི་ཡུལ་དབུས་དང་སེམས་ཀྱི་དག་ཞིང་ཡིན་པའི་གནས་སྟངས་ཀྱང་འགྱུར་མི་སྲིད་ལ། དེ་མ་འགྱུར་བ་དེ་སྲིད་དུ།ཕྱོགས་བཞི་མཐའ་བརྒྱད་ན་གནས་པའི་བོད་མི་རེ་རེའི་རྣམ་ཤེས་གཞི་གཅིག་ཏུ་སྦྲེལ་བའི་གཟུང་ཐག་ཀྱང་ཆད་མི་སྲིད་དོ། །
གཟུང་ཐག་དེ་ནི་ཆོས་ཀྱི་དད་པ་ཡིན་ཆོག་ལ། རིགས་ཀྱི་ཞེན་པ་ཡང་ཡིན་ཆོག ། གཟུང་ཐག་དེ་ནི་རྟགས་དང་རྒྱུ་མཚན་ལྡན་པའི་ལྟ་གྲུབ་ཡིན་ཆོག་ལ། མེས་པོས་ག་ལེར་བགོས་པའི་བག་ཆགས་ཡིན་ཡང་ཆོག་སྟེ། གང་ལྟར་འུ་ཅག་གིས་གཟུང་ཐག་དེའི་སྣེ་མོར་འཇུས་པའི་ལག་རྡང་མ་ལྷོད་ན། ང་ཚོའི་སེམས་དང་རྣམ་ཤེས་ཀྱང་རང་གི་གཞིས་ཁྱིམ་དེའི་པང་དུ་ཡང་ཡང་ལོག་ངེས་ཤིང་། ཡུལ་གངས་ཅན་པའི་སྐྱེ་བོ་མཐའ་དག་ཁྱིམ་གཅིག་ཡིན་པའི་ལོ་རྒྱུས་ཀྱི་ཆུ་བོ་ཡང་བསྐམ་མི་སྲིད་དོ། །
གཉིས།
གནས་སྟངས་དེ་འདྲ་ཡིན་པར་བསམས་ན། ད་རེས་ཀྱི་བར་ཆད་དེ་ཡང་རྐྱེན་ངན་དགེ་གྲོགས་སུ་བསྒྱུར་རྒྱུའི་ཕྱོགས་སུ་འབད་དགོས་པས། མ་འོངས་པ་ན་འབྲེལ་ཡོད་མི་སྣ་ཀུན་གྱིས་གཙུག་ལག་ཁང་དང་ཇོ་བོ་རིན་པོ་ཆེ་སྲུང་སྐྱོབ་བྱེད་སྟངས་ཐད་སྔར་ལས་ལྷག་པའི་དོ་ཁུར་གནང་རྒྱུ་ལས་གལ་ཆེ་བ་ཞིག་གཞར་ཡང་མེད་དོ། །
དེ་ལ་ཇོ་བོ་རིན་པོ་ཆེ་ནི། རིག་དངོས་ཀྱི་ཐད་ནས་སྲུང་སྐྱོབ་བྱེད་སྟངས་ཤིག་དང་། དད་རྟེན་གྱི་ཐད་ནས་སྲུང་སྐྱོབ་བྱེད་སྟངས་ཤིག་སྟེ་གཉིས་ཡོད་པ་ལས། རིག་དངོས་ཀྱི་ཐད་ནས་སྲུང་སྐྱོབ་བྱེད་ཚུལ་ལམ་ཕྱིའི་གཟུགས་སུ་གྲུབ་པའི་ཇོ་བོའི་སྐུ་བརྙན་ཇི་ལྟར་སྲུང་སྐྱོབ་བྱེད་དགོས་པ་དང་། སླད་ཕྱིན་གཙུག་ལག་ཁང་ལ་ཞིག་གསོ་ཇི་ལྟར་བྱ་དགོས་མིན་སོགས་ནི་འབྲེལ་ཡོད་མི་སྣ་ཚོས་ཚན་རིག་དང་མཐུན་པའི་ཐབས་བསྟེན་ཏེ། ལུས་སེམས་གཉིས་ཀྱི་སྐུ་ངལ་བསྐྱོན་དགོས་པ་ཞིག་ཡིན་པས། ང་དང་ང་ལྟ་བུ་དག་གིས་བཤད་སར་འགྲོ་བ་ཞིག་དང་། བཤད་དགོས་པ་ཞིག་ཡིན་མིན་ཡང་ཅི་ཆའོ། །
འོན་ཀྱང་རང་ཅག་ལ་མཚོན་ན། ཇོ་བོ་རིན་པོ་ཆེ་ནི་དད་རྟེན་གྱི་ངོས་ནས་སྲུང་ཚུལ་མི་ནོར་རྒྱུ་རབ་ཏུ་གལ་ཆེ་སྟེ། ཇོ་བོ་རིན་པོ་ཆེ་ནི་སྟོན་པའི་གདུང་ཚོབ་ལྟ་བུ་ཞིག་ཡིན་པ་དང་། གངས་ཅན་པ་སྤྱིའི་དད་འདུན་གྱི་ཐལ་མོ་སྦྱོར་ཡུལ་ཡིན་པའི་ངོ་བོ་གཏན་ནས་བརླག་མི་རུང་བ་ནི་གཙོ་བོ་ལས་ཀྱང་གཙོ་བོ་རེད། དེའི་ཕྱིར་འབྲེལ་ཡོད་ལས་བྱེད་ཚོས་ཇོ་བོ་དང་འབྲེལ་བའི་གནས་ཚུལ་ཆེ་ཆུང་ཀུན་ལ་ཚོར་སྣང་སྐྱེན་པོས་གཟབ་གཟབ་གནང་ནས། རྒྱུའི་ཀུན་སློང་ཡག་བཙོག་ལ་མ་ལྟོས་པར་རྩིང་རགས་ཀྱི་སྐྱོན་དང་བཅས་པའི་ཕྱག་ལས་མི་བསྒྲུབ་པའི་རེ་བ་སྙིང་ནས་ཆེའོ། ། ཅིའི་ཕྱིར་ན། རང་ཅག་གི་སེམས་ཀྱི་གཏིང་རུམ་དུ་བཞུགས་པའི་ཇོ་བོ་མ་འཇིག་ཚེ། བརྒྱ་ལ་ཇོ་བོའི་སྐུ་བརྙན་འཇིག་རུང་བསྐྱར་དུ་བཞེངས་ཆོག་མོད། རང་ཅག་གི་སེམས་ནང་ནས་ཇོ་བོ་འཇིག་པར་གྱུར་ན་ནི། དེ་བསྐྱར་དུ་ཅི་ལྟར་བཞེང་ངམ། སུ་ཡིས་བཞེང་ནུས་སམ།
ད་སྐབས་མཐའ་འཁོབ་ཀྱི་དགོན་སྡེ་འགའ་རེས། འདུ་བ་ཕྲན་ཙམ་གྱི་ཆེད་རང་རང་གི་ཡུལ་དུ་བཞེངས་པའི་སྐུ་བརྙན་རྣམས་ཇོ་བོ་རིན་པོ་ཆེ་དང་རིན་ཐང་མཉམ་ཚུལ། བྱིན་རླབས་གཅིག་ཚུལ་སོགས་སྒྲོག་བཞིན་པ་དེ་ཡང་། དད་ལྡན་སེར་སྐྱ་ཕོ་མོའི་ཡིད་ངོར་ཇོ་བོ་རིན་པོ་ཆེ་གཅིག་ལས་གཉིས་མེད་པའི་དད་འདུན་གཙང་མ་གཏོར་བྱེད་ཅིག་ཏུ་འགྱུར་གྱི་འདུག ། དེ་བཞིན་དུ་འགའ་རེས་ལྟ་བ་གསར་མདོག་གིས་ཇོ་བོ་རིན་པོ་ཆེ་ནི་བོད་ཀྱི་རྒྱུ་ནོར་འཕྲོག་པའི་ཆོམ་པོ་ཡིན་རབས་སོགས་ངན་དམོད་སྣ་ཚོགས་བྱེད་པ་དང་། ཁ་ཅིག་གིས་ཇོ་བོ་རིན་པོ་ཆེ་ནི་གྲུབ་མཐའ་བྱེ་བྲག་པ་ཞིག་གི་ཁྱད་ནོར་བཟོ་འདོད་པ་ལྟ་བུའི་སྣང་ཚུལ་དག་ཀྱང་དེ་ཇི་བཞིན་ལས་མ་འདས་པས། ཤིན་ཏུ་གཟབ་དགོས་པའི་གནས་ཤིག་ཡིན་པར་སྙམ་མོ། །
སྤྱིར་རང་རེ་བོད་ཁ་བ་ཅན་ལ་ཇོ་བོའི་མཚན་ཅན་གྱི་རྟེན་མང་པོ་ཡོད་ན་ཡང་། ཇོ་བོ་ཡིད་བཞིན་ནོར་བུ་ནི་གཅིག་ལས་གཉིས་མེད་ལ། ཡོད་ཀྱང་མི་དགོས་ཏེ། རང་ཅག་ཐུན་མོང་ལ་སེམས་རྟེན་གཅིག་ཡོད་པའི་རིན་ཐང་ནི། དཔྱོད་ལྡན་ཚོས་ཕྱོགས་སོ་སོ་ནས་དཔྱད་ན་ཤིན་ཏུ་རྟོགས་སླ་བས། རིགས་ལམ་དེས་གནས་ཚུལ་གཞན་དང་གཞན་ལ་ཡང་འཕུལ་ཤེས་ན་ཅི་མ་རུང་ཨང་།
ད་དུང་བཤད་འདོད་པ་ཞིག་ལ། དོན་དག་ཆེ་ཆུང་གང་ཡིན་རུང་རྟེན་འབྲེལ་བརྟག་རྒྱུར་དགའ་བའི་རང་རེར་མཚོན་ན། ལོ་མགོར་གཙུག་ལག་ཁང་མེ་རུ་ཤོར་བ་འདིས་རྣམ་རྟོག་མི་ལེགས་པ་ཅི་རིགས་བསླངས་སོང་མོད། ད་རེས་ཀྱི་རྐྱེན་ངན་འདིའི་ཐོག་ན་ལྟས་ཡག་པོ་གཅིག་ཀྱང་མཐོང་རྒྱུ་མེད་པའང་མ་ཡིན་ཏེ། རྐྱེན་ངན་འདི་བྱུང་བའི་སྐད་ཅིག་དེ་ཉིད་ལ། བོད་ཡུལ་སྟོད་སྨད་བར་གསུམ་གྱི་སྤུན་ཟླ་ཐམས་ཅད་ཀྱིས་བློ་རྩེ་གཅིག་ལ་གཏད། གདུང་སེམས་ལྷན་དུ་སྐྱེས། སྨོན་ལམ་གཅིག་ཏུ་བཏབ་པ་མ་ཡིན་ནམ།
དེ་ལ་བལྟས་ན། ང་ཚོ་ཀུན་གྱིས་རང་གི་རྩ་བའི་གཞིས་ཁྱིམ་གཏན་ནས་བོར་མེད་པའི་ངང་ཚུལ་མཐོང་ནུས་པར་མ་ཟད། ཁྱིམ་གཅིག་པའི་སྤུན་ཟླ་འདི་ཚོའི་རྒྱུད་ན་རང་གི་གཞིས་ཁྱིམ་ལ་བདག་པོ་རྒྱག་འདོད་ཀྱི་བློ་སློབས་དང་སྙིང་སྟོབས་ཤིག་མཆེད་ཀྱིན་པའང་དཔོག་ནུས་སོ། །
བོད་ས་ཁྱི་ལོའི་ཟླ1ཚེས6དང་། ཕྱི་ལོ2018ཟླ2ཚེས21ཉིན་སྐྱེས་སར་འཕྲིན་ལས་སུ་འབོད་པས་མདོ་སྨད་རྔ་པའི་རང་ཁྱིམ་དུ་སྦྱར།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/26118.html

robotstxt: allowed

filter: keep


text:
སློབ་མའི་སྐད་ཡིག་སློབ་སྦྱོང་གི་སྤྲོ་སྣང་འཕེལ་ཐབས་སྐོར་རགས་ཙམ་གླེང་བ།
རྩོམ་ཡིག་འདི་ཐེངས་ 169 བཀླགས་འདུག
༄༅། ། སློབ་མའི་སྐད་ཡིག་སློབ་སྦྱོང་གི་སྤྲོ་སྣང་འཕེལ་ཐབས་སྐོར་རགས་ཙམ་གླེང་བ།
རྩོམ་པ་པོ། རྡོལ་ལགས།
——བོད་ལྗོངས་བསླབ་གཞི་རྩོམ་སྒྱུར་ལྟེ་གནས།
སྐད་ཡིག་བསླབ་ཚན་ནི་དེང་རབས་སློབ་གསོའི་མ་ལག་ཁྲོད་ཀྱི་རིག་ཚན་བསླབ་ཚན་ཞིག་ཡིན་ཞིང་།
སྐད་ཡིག་གི་ཡོན་ཚད་མཐོ་དམའ་དང་རིག་ཚན་གཞན་གྱི་སྦྱངས་འབྲས་བཟང་ངན་བར་ལ་ཐད་ཀའི་འབྲེལ་བ་ཡོད། དེས་ན་སློབ་མའི་སྐད་ཡིག་གི་ཡོན་ཚད་གོང་མཐོར་གཏོང་རྒྱུ་ནི་ཆེས་སྔོན་འགྲོའི་ཆ་རྐྱེན་ལྟ་བུ་ཞིག་ཏུ་གྱུར་ཡོད། རྩོམ་ཡིག་འདིའི་ནང་སློབ་མའི་སྐད་ཡིག་སློབ་སྦྱོང་གི་སྤྲོ་སྣང་འཕེལ་བ་བྱས་ཏེ་སྐད་ཡིག་གི་ཡོན་ཚད་གོང་མཐོར་གཏོང་ཐབས་སྐོར་རགས་ཙམ་གླེང་ཡོད།
་་་སློབ་མ། སྐད་ཡིག སློབ་སྦྱོང་གི་སྤྲོ་སྣང་།
དད་པ་སྔོན་འགྲོ་མ་ལྟར་སྐྱེས་པ་སྟེ། ། ཡོན་ཏན་ཐམས་ཅད་སྲུང་ཞིང་འཕེལ་བར་བྱེད། ། ཅེས་གསུངས་པ་ལྟར་ཆེས་ཐོག་མའམ་རྨང་གཞིར་གྱུར་པ་ནི་སློབ་མའི་སྐད་ཡིག་ལ་བཅངས་པའི་དད་པའམ་དགའ་གཅེས་ཀྱི་བསམ་པ་དང་། སྐད་ཡིག་སློབ་སྦྱོང་གི་སྤྲོ་སྣང་སྐྱེད་སྲིང་བྱ་རྒྱུ་ནི་དེ་བས་གལ་ཆེ་བར་མཐོང་བས། འདིར་སློབ་མའི་སྐད་ཡིག་སློབ་སྦྱོང་གི་སྤྲོ་སྣང་སྐྱེད་སྲིང་བྱ་ཐབས་སྐོར་རགས་ཙམ་གླེང་བར་བྱ་བ་ལ།
སློབ་ཁྲིད་ཀྱི་སྣེ་སྟོན་ལས་ཀ་ལེགས་པར་སྒྲུབ་དགོས།
ཐག་གཅོད་བྱེད་དགོས་པའི་གནད་དོན་སོགས་བཏོན་ཏེ། སློབ་མས་སློབ་ཚན་དེ་སྦྱོང་བའི་དམིགས་ཡུལ་གསལ་པོར་རྟོགས་ཐུབ་པ་བྱེད་དགོས། དེ་རྗེས་སློབ་མར་སྔོན་སྦྱོང་གི་ལས་འགན་འདོན་དགོས་ཏེ། གཅིག་ནས་ཚིག་མཛོད་སོགས་ལ་བརྟེན་ནས་སློབ་ཚན་ཁྲོད་ཀྱི་མིང་དང་ཚིག་གི་དཀའ་གནད་དང་དོགས་གནད་སེལ་དགོས་པ་དང་། གཉིས་ནས་བརྩེ་དུང་ལྡན་པའི་སྒོ་ནས་སློབ་ཚན་གྱེར་ཀློག་བྱས་ཏེ་སློབ་ཚན་གྱི་ནང་དོན་གཙོ་བོ་རྟོགས་དགོས་པ། གསུམ་ནས་སྔོན་སྦྱོང་བྱེད་པའི་བརྒྱུད་རིམ་ནང་དུ་འཕྲད་པའི་དཀའ་གནད་དང་དོགས་གནད་རྣམས་འཛིན་ཐུབ་དགོས་པ། བཞི་ནས་སློབ་ཚན་དངོས་སུ་འཁྲིད་སྐབས་དཀའ་གནད་དང་དོགས་གནད་རྣམས་གནད་དུ་བཟུང་ནས་སློབ་ཚན་ཉན་པར་སྤྲོ་བ་ཞིག་དགོས་པ་བཅས་སོ། །
སློབ་མའི་བསམ་གཞིག་གི་ནུས་པ་འཕེལ་བར་འགྱུར་ལ། གནད་དོན་རྙེད་རྟོགས་དང་གནད་དོན་ཐག་གཅོད་བྱེད་པའི་ནུས་པ་གོང་དུ་འཕེལ་ནས། སློབ་མར་སྐད་ཡིག་སློབ་སྦྱོང་བྱེད་པའི་བརྩོན་སེམས་ཤིག་ཆགས་ཐུབ་པ་མ་ཟད། རང་འགུལ་ངང་སློབ་སྦྱོང་བྱེད་པའི་གོམས་གཤིས་ཤིག་ཀྱང་འཇགས་ཐུབ། སློབ་ཁྲིད་ཀྱི་སྣེ་སྟོན་ལེགས་པོ་ཞིག་གིས་སློབ་མའི་སློབ་ཚན་དེ་སྦྱོང་འདོད་ཀྱི་སྤྲོ་སྣང་འཕེལ་ཐུབ་ཅིང་། སློབ་མའི་རང་འགུལ་རང་བཞིན་དང་། གསར་གཏོད་ཀྱི་རང་བཞིན་ཡང་སྐྱེད་སྲིང་ཐུབ་པས། སློབ་མའི་ལུས་སེམས་གཉིས་ཀ་སློབ་ཚན་ཐོག་འཁོར་ཐུབ་པར་ཕན་ནུས་ཆེན་པོ་ཐོན་ངེས་ཡིན། དེར་མ་ཟད་སློབ་ཁྲིད་སྣེ་སྟོན་གྱིས་སློབ་མར་སློབ་ཚན་གསར་པ་སློབ་སྦྱོང་བྱེད་པའི་བསམ་བློའི་གྲ་སྒྲིག་ཅིག་ཡོང་ཐུབ་པ་མ་ཟད། སློབ་ཚན་གང་དེའི་དམིགས་ཡུལ་གསལ་པོར་རྟོགས་ཐུབ་པ་དང་། ནང་དོན་གསར་པ་སློབ་པར་རྨང་གཞི་བཏིངས་ནས་སློབ་ཚན་གང་དེ་སྦྱོང་འདོད་ཀྱི་སྤྲོ་སྣང་འཕེལ་སྲིད་པར་ངེས།
དགེ་སློབ་དབར་འབྲེལ་ལམ་ལེགས་པོ་ཞིག་འཛུགས་དགོས།
དགེ་རྒན་གྱིས་གང་ཐུབ་ཀྱི་སྒོ་ནས་སློབ་ཚན་གྱི་ཕྱི་ནང་ཚང་མར་དགའ་ཞེན་གྱིས་ཁེངས་པའི་སློབ་སྦྱོང་གི་ཁོར་ཡུག་ཅིག་སྐྲུན་ཐུབ་པ་བྱེད་དགོས་ཏེ། ཕྱོགས་མང་པོ་དང་ཟུར་མང་པོ་ནས་སློབ་མར་སེམས་ཁུར་དང་། རོགས་རམ་མང་ཙམ་བྱེད་དགོས་པ་མ་ཟད། སློབ་མ་ཚང་མར་འདྲ་མཉམ་གྱི་ལྟ་སྟངས་བཟུང་ནས་དམངས་གཙོ་དང་། འདྲ་མཉམ། སྤྲོ་སེམས་བཅས་ལྡན་པའི་སྒོ་ནས་སློབ་མ་དང་ཕན་ཚུན་འབྲེལ་འདྲིས་བྱེད་དགོས། དེ་ལྟར་བྱུང་ན། སློབ་མས་དགེ་རྒན་གྱིས་ཁོ་ཚོར་སེམས་ཁུར་དང་དགའ་ཞེན་བྱེད་པ་ཚོར་ཐུབ་པ་མ་ཟད། དགེ་སློབ་དབར་གྲོགས་པོ་ལྟ་བུའི་འཆམ་མཐུན་གྱི་འབྲེལ་ཟམ་ཞིག་འཛུགས་ཐུབ།
དགེ་རྒན་དང་འབྲེལ་འདྲིས་བྱེད་འདོད་ཡོད་ལ། དགེ་རྒན་གྱི་དོ་ཁུར་ཐོབ་འདོད་དེ་བས་ཀྱང་ཆེན་པོ་ཡོད། ཡིན་ནའང་སེམས་ཁོང་དུ་གནས་པའི་བཀག་རྒྱ་ཞིག་གིས་ཁོ་ཚོས་རང་ཉིད་ཀྱི་བསམ་འདུན་དེ་དག་ཕྱིར་མངོན་མི་ཐུབ་ཅིང་། རང་འགུལ་གྱི་སྒོ་ནས་དགེ་རྒན་དང་འབྲེལ་འདྲིས་བྱེད་ཕོད་ཀྱི་མེད། དེས་དགེ་སློབ་དབར་རྒྱང་ཐག་བཀྱེད་ནས་དགེ་རྒན་གྱི་འཁྲིད་བྱའི་སློབ་ཚན་དེ་ཡག་པོ་ཞིག་སྦྱོང་འདོད་ཀྱི་བསམ་པ་སྐྱེ་མི་ཐུབ་པ་མ་ཟད། ཐ་ན་རིག་ཚན་གང་དེར་ཞེན་པའང་ལོག་སྲིད། དེས་ན་དགེ་རྒན་གྱིས་རང་འགུལ་ངང་སློབ་མ་དང་ཉེ་བར་བཅར་ནས་སློབ་མར་རྒྱུས་མངའ་དང་ཤེས་རྟོགས་ཡོང་བ་བྱས་ཏེ། རང་ཉིད་སློབ་མའི་དགེ་རྒན་ཙམ་མ་ཟད་བློས་འགེལ་ཆོག་པའི་གྲོགས་པོ་ཞིག་ཏུ་འགྱུར་བ་བྱེད་དགོས། སློབ་མ་རྣམས་ཀྱིས་རྟག་ཏུ་དགེ་རྒན་ཆེ་གེ་མོ་ཞིག་ལ་དགའ་གུས་ཆེ་བའི་དབང་གིས་དགེ་རྒན་གང་དེས་ཁྲིད་པའི་རིག་ཚན་དེར་ཡང་རང་ཤུགས་སུ་དགའ་བར་བྱེད་ཅིང་། ཧུར་བརྩོན་ཆེན་པོས་སྦྱོང་གི་ཡོད། དགེ་སློབ་དབར་གྱི་འབྲེལ་བ་ཇེ་ཟབ་དང་ཇེ་ཉེར་སོང་ཚེ་སློབ་མའི་བརྩེ་སེམས་འཕེལ་ཐུབ་ལ། སྐད་ཡིག་གི་སློབ་ཚན་དེ་ཡང་ལེགས་པར་སྦྱོང་འདོད་ཀྱི་སེམས་ཤུགས་འཕེལ་ཐུབ་ཅིང་། སློབ་སྦྱོང་གི་རང་འགུལ་རང་བཞིན་དང་རིག་ཚན་དེ་སློབ་སྦྱོང་བྱེད་པའི་སྤྲོ་སྣང་ཡང་ལྡབ་འགྱུར་གྱིས་འཕེལ་ཐུབ་པ་སྨོས་མེད་ཡིན། དེས་ན་དགེ་རྒན་གྱིས་སློབ་མར་ཕ་མའི་བུ་ཕྲུག་གི་འདུ་ཤེས་བཅངས་ནས་འདྲ་མཉམ་གྱིས་ལྟ་རྟོག་དང་སེམས་ཁུར་བྱས་ན་སློབ་མས་རང་ཉིད་ལ་དེ་བས་གུས་བཀུར་དང་དགའ་པོ་བྱེད་ངེས་ཡིན།
སྐད་ཡིག་སློབ་ཚན་དང་འཚོ་བ་ཟུང་འབྲེལ་དམ་ཟབ་བྱེད་དགོས།
སྐད་ཡིག་སློབ་ཚན་སློབ་ཁྲིད་ཀྱི་ལག་ལེན་དངོས་ནང་འཚོ་བ་དང་ཟུང་འབྲེལ་བྱ་རྒྱུ་མ་འདང་ཚེ་སློབ་མའི་དགའ་སེམས་དང་། སྦྱོང་འདོད་ཀྱི་སྤྲོ་སྣང་ཉམས་ཞན་དུ་འགྲོ་བཞིན་ཡོད་དེ། ཁོ་ཚོས་སྦྱངས་པའི་སྐད་ཡིག་གི་ཤེས་བྱ་དེ་དག་གསོན་ཤུགས་དང་བེད་སྤྱོད་མེད་པའི་ཤེས་བྱའི་གསོག་འཇོག་ཅིག་ཏུ་འཛིན་སྲིད། སློབ་ཁྲིད་ཀྱི་བརྒྱུད་རིམ་ཁྲོད་སློབ་མ་མང་པོ་ཞིག་གིས་དགེ་རྒན་ལ“” དེ་ལྟ་བུའི་དྲི་བར་དགེ་རྒན་གྱིས་སྟབས་བདེའི་སྐད་ཆ་འགས་དྲིས་ལན་འཐུས་པར་བྱས་ན། སློབ་མའི་ཡིད་སེམས་འགུག་མི་ཐུབ། དེས་ན་སློབ་ཚན་འཁྲིད་པའི་བརྒྱུད་རིམ་ནང་རྒྱུན་གཏན་གྱི་འཚོ་བ་དང་སློབ་སྦྱོང་གི་ནང་དོན་གཉིས་ཟུང་འབྲེལ་བྱས་ཚེ་གཞི་ནས་སློབ་མས་འཚོ་བའི་ཁྲོད་ཕྱོགས་གང་སར་སྐད་ཡིག་གིས་ཁྱབ་ཡོད་པ་ཚོར་ཐུབ་ལ། འཚོ་བའི་ཁྲོད་ནས་སྐད་ཡིག་སྦྱོང་བར་བྱེད་ཅིང་། སློབ་ཚན་དང་འཚོ་བ་ཟུང་འབྲེལ་གྱིས་སྐད་ཡིག་སློབ་སྦྱོང་བྱེད་པའི་ནུས་རྩལ་ཡང་འཕེལ་ཐུབ་པས། རང་ཤུགས་སུ་སྐད་ཡིག་གི་བྱང་ཚད་གོང་མཐོར་འགྲོ་ཐུབ་ངེས་ཡིན།
སློབ་མར་སྐབས་བསྟུན་སྐུལ་མ་གཏོང་རྒྱུར་མཐོང་ཆེན་བྱེད་དགོས།
དེས་ན་དགེ་རྒན་གྱིས་སློབ་མར་གང་ལ་དེ་འཚམ་གྱིས་སྐུལ་མ་དང་བསྔགས་བརྗོད་བྱ་རྒྱུ་ཡང་གལ་ཆེའི་གྲུབ་ཆ་ཞིག་ཏུ་གྱུར་ཡོད་དེ། དཔེར་ན། སྦྱོང་ཚན་བཟོ་བཅོས་བྱེད་སྐབས་སྤྱིར་བཏང་གི་འགྲིག་རྟགས་དང་ནོར་རྟགས་ཙམ་མ་ཡིན་པར“ མུ་མཐུད་རྒྱུན་འཁྱོངས་བྱོས” ” སློབ་མས་དྲིས་ལན་འདེབས་པ་སོགས་ཀྱི་སྐབས་སུ་རྦད་དེ་ནོར་བའམ་འགྲིག་མེད་པའི་ཁ་ཚོན་མ་བཅད་པར་གང་ལ་དེ་འཚམ་གྱིས་གདེང་འཇོག་བྱེད་པའམ་སྐུལ་མ་གཏོང་བ་ལྟ་བུའི་ཐབས་ལམ་སྤྱད་ན་སློབ་མས་སྐད་ཡིག་སློབ་ཚན་དེ་སྦྱོང་བར་ཡིད་ཆེས་ཀྱི་བསམ་པ་འཕེལ་ཐུབ། དེ་མིན་སློབ་སྦྱོང་གི་སྦྱངས་འབྲས་ཅུང་ཞན་ལ་སྐད་ཡིག་སློབ་ཚན་ལ་དད་པ་དང་སྦྱོང་འདོད་ཀྱི་སྤྲོ་སྣང་དེ་ཙམ་ཆེན་པོ་མེད་པའི་སློབ་མས་རྩོམ་ཡིག་བྲིས་པ་དེ་འདྲ་མི་ལེགས་ནའང་། དགེ་རྒན་གྱིས་རྩོམ་ཡིག་ཧྲིལ་པོ་བལྟས་ཟིན་རྗེས་མཇུག་ཏུ“ མུ་མཐུད་ཧུར་བརྩོན་གྱིས་དང་། རྩོམ་ལ་མཁས་པའི་མི་ཚེའི་བྲོ་གར་ཞིག་འཁྲབ་ཐུབ་ངེས་རེད” དེས་རྐྱེན་བྱས་ཏེ་རྩོམ་ཡིག་འབྲི་བའི་དགའ་སྣང་ཇེ་ཆེར་འགྲོ་ཐུབ་པ་མ་ཟད། སྤྲོ་སྣང་དེ་རིམ་བཞིན་རྩོམ་ཡིག་ནས་སྐད་ཡིག་སློབ་ཚན་ཧྲིལ་པོའི་ཐོག་ཏུ་མཆེད་ནས་སྐད་ཡིག་ལ་དགའ་བའི་བསམ་པ་འཕེལ་ཐུབ་ལ། སྦྱངས་འབྲས་ཀྱང་ཇེ་ལེགས་སུ་འགྲོ་ཐུབ། དཔེ་དེ་དང་དེ་ལྟ་བུར་བརྟེན་ནས་ཡུལ་དང་བསྟུན་ནས་སྐུལ་མ་གཏོང་ཐབས་སྣ་ཚོགས་སྤྱད་ན་སློབ་མའི་སྐད་ཡིག་སྦྱོང་འདོད་ཀྱི་སྤྲོ་བ་འཕེལ་ཐུབ་ངེས་ཡིན།
སྐད་ཡིག་སློབ་ཁྲིད་ཁྲོད། སློབ་མའི་སྐད་ཡིག་སྦྱོང་འདོད་ཀྱི་སྤྲོ་སྣང་སྐྱེད་སྲིང་བྱ་རྒྱུར་མཐོང་ཆེན་བྱེད་དགོས་ཏེ། དེས་དགེ་རྒན་རང་ངོས་ཀྱི་ཐབས་ལམ་དང་བྱང་ཚད་མངོན་ཐུབ་པ་མ་ཟད། སློབ་མས་ཤེས་བྱ་ཁོང་དུ་ཆུད་པ་དང་ནུས་རྩལ་འཕེལ་བར་ཡང་ཤུགས་རྐྱེན་ཆེན་པོ་ཐེབས་བཞིན་ཡོད། དེས་ན་དགེ་རྒན་གྱིས་སློབ་ཚན་འཁྲིད་པའི་བརྒྱུད་རིམ་ཁྲོད། བསླབ་གཞིར་དབྱེ་ཞིབ་དང་ཞིབ་འཇུག་བྱེད་པ་དང་སྦྲགས་སློབ་མར་ཡང་ཞིབ་འཇུག་བྱས་ཏེ། འོས་ཤིང་འཚམ་ལ་ཕན་ནུས་ལྡན་ཞིང་། དོན་དངོས་དང་མཐུན་པའི་སློབ་ཁྲིད་ཀྱི་ཐབས་ཤེས་འཚོལ་ཞིབ་དང་བེད་ སྤྱོད་གང་ཐུབ་བྱེད་དགོས། དེ་ལྟར་བྱས་ན་སློབ་མས་ཤེས་བྱ་གསར་པ་དང་ལེན་དང་སློབ་སྦྱོང་བྱེད་པའི་འདུན་པ་ཇེ་ཆེར་འཕེལ་ཐུབ་པ་མ་ཟད། སློབ་མས་སྐད་ཡིག་སློབ་ཚན་སློབ་སྦྱོང་བྱེད་པའི་སྤྲོ་སྣང་ཡང་ཇེ་ཆེར་འཕེལ་ཏེ་སྐད་ཡིག་གི་ཆུ་ཚད་རྒྱུན་ཆད་མེད་པར་གོང་མཐོར་འགྲོ་ཐུབ་པར་སྙམ།
ཀྲུང་གོའི་བོད་ཀྱི་སློབ་གསོ་དྲ་བ་ལས་བླངས།


text:
Friday, 27 September 2013
བོད་ནང་མཆེད་འོངས་པའི་སེམས་ཀྱི་མེ་ལྕེ།
Note: This is an essay written by Gangsey or Snow Prince, a pseudonym of a Tibetan living in Lhasa. This is a trenchant analysis of China's rule and what it means to be a Tibetan living in occupied Tibet.
English translation is available here:
༢༠༡༢ ལོའི་བོད་ལུགས་དུས་ཆེན་དང་དེ་ལས་འཕྲོས་པའི་བསམ་གཞིགས།
གངས་སྲསཀྱིས་བརྩམས།
སྤྱིར་བཏང་ལོ་རེ་རེའི་བོད་ལུགས་ཀྱི་ས་ག་ཟླ་བ་དང་ཞོ་སྟོན་དུས་ཆེན། དགའ་ལྡན་ལྔ་མཆོད་སོགས་ཀྱི་དུས་ཆེན་ཁག་ནི་ཕྱོགས་ཡོངས་དད་ལྡན་མང་ཚོགས་ཁྲི་སྟོང་མང་བོའི་དད་སེམས་དང་ཡིད་ཆེས་ཀྱི་ཕྱག་སྐོར་ཀློང་ནས་འགོ་རྩོམ་ངེས་ཡིན་ལ་ཁོང་ཚོའི་སྨོན་ལམ་དང་སྤྲོ་དགའི་དད་འདུན་གྱི་ཁྲོད་མཇུག་བསྡུ་སྲིད་པ་ཡིན་མོད། འོན་ཀྱང་ད་ལོའི་དུས་ཆེན་ཁག་ནི་ཉེན་རྟོག་དམག་མི་ཁྲི་སྟོང་མང་བོའི་མེ་མདའི་འཇིགས་སྣང་སྐད་སྒྲ་དང་གོམས་སྟབས་བར་མཇུག་བསྡུས་སོང་། མ་གཞི་དུས་ཆེན་རེ་རེའི་ནང་སྤོ་བོ་ལགས་ཀྱི་བྱམས་བརྩེ་དང་རྨོ་མོ་ལགས་ཀྱི་སྐྱབས་འཇུག ཨ་ཕའི་དགོད་སྒྲ་དང་ཨ་མའི་འཛུམ་མདངས། བུ་ཆུང་ཚེ་རིང་གི་ཞབས་བྲོ་དང་བུ་མོ་སྒྲོལ་མའི་གཞས་དབྱངས་སོགས་བསང་དུད་དང་མཆོད་མེའི་ཀློང་དུ་མཐོང་ཞིང་ཐོས་ཐུབ་པ་དང་དེ་དག་ཡོད་ཚད་ལྷ་ཚོགས་ཀྱི་ཞིང་བཀོད་དུ་ཐིམ་འགྲོ་བ་ཡིན། ཡིན་ནའང་ད་ལོ་ནི་དེ་དག་གི་ཚབ་ཏུ་འཇིགས་སྐྲག་དང་སེམས་ཁྲེལ། དོགས་འདྲི་དང་ཞིབ་བཤེར། གདུག་རྩུབ་དང་བརྙས་བཅོས། བཀག་སྡོམ་དང་བཙོན་འཇུག་སོགས་ལས་མ་འདས། ལྷག་པར་དུ་ད་ལོའི་ས་ག་ཟླ་བར་བོད་རིགས་སྤུན་ཟླ་མང་བོ་ཞིག་ཉེས་མེད་ངང་བཙོན་འཇུག་དང་འདྲི་གཅོད་བཏང་རྗེས་གནས་ནས་སྐྲོད་པར་བྱེད་པའི་ཁྲིམས་མེད་ལུགས་མེད་ཀྱི་བྱ་སྤྱོད་དེ་དག་བོད་མི་རེ་རེའི་སེམས་སུ་ན་ཟུག་གི་མེ་ཕུང་དང་ཞེ་འཁོན་གྱི་སྐྲན་འབུར་ཡིན་པ་སྨོས་མ་དགོས། གཞན་ཡང་བོད་ཁུལ་གཞན་དག་ནས་བོད་རིགས་དད་ལྡན་པ་དང་མང་ཚོགས་ལྷ་སར་མཆོད་མཇལ་དང་གནས་སྐོར་སོགས་ལ་འོངས་པར་རྦད་དེ་བཀག་སྡོམ་བྱས་སོང་།
ང་ཚོ་ཅིའི་ཕྱིར་འདི་ལྟར་ཉེས་མེད་བཙོན་འཇུག་བྱེད་དགོས་སམ།
ང་ཚོར་ཅིའི་ཕྱིར་འདི་ལྟར་འདྲི་བརྩད་བྱེད་དགོས་པ་ཡིན་ནམ།
ང་ཚོ་ཅིའི་ཕྱིར་འདི་ལྟར་ཚོང་ལས་དང་སློབ་སྦྱོང་། ལས་རིགས་གཞན་དག་དང་ཁ་བྲལ་བར་བྱས་ཏེ་སྡོད་དབང་མེད་པར་ཡུལ་གཞན་དུ་སྐྲོད་དགོས་སམ། ཅིའི་ཕྱིར་ང་ཚོ་མི་རིགས་ཡོངས་དོགས་ཡོད་ཉེས་ཅན་དུ་བལྟ་བ་ཡིན་ནམ། ཐ་ན་དགུང་ལོ་བརྒྱད་ཅུ་དགུ་བཅུ་རུ་སླེབས་པའི་སྤོ་བོ་རྨོ་མོ་དང་སློབ་ཆུང་འགྲིམས་པའི་བུ་ཕྲུག་ཚོའང་དོགས་ཡོད་ཉེས་ཅན་ལྟར་བརྩི་བ་ཡིན་ནམ། འདི་ནི་ཁྱེད་ཚོས་བཤད་བཞིན་པའི་ཁ་བྲལ་རིང་ལུགས་དེ་མ་ཡིན་ནམ། མི་རིགས་དབྱེ་འབྱེད་དེ་མ་ཡིན་ནམ། སྒེར་གཅོད་རིང་ལུགས་དེ་མ་ཡིན་ནམ། བྲན་གཡོག་ལམ་ལུགས་དེ་མ་ཡིན་ནམ།
དུས་རབས་ཉེར་གཅིག་པ་ནི་ཐམས་ཅད་འཛམ་གླིང་རང་བཞིན་ཅན་དུ་འགྲོ་བའི་སྐབས་ཡིན་ན་ང་ཚོས་མྱོང་བཞིན་པའི་སྡུག་བསྔལ་འདི་དག་སུ་ཞིག་གིས་རྟོགས་སམ། ད་ལོའི་རྒྱལ་སྤྱིའི་གནད་དོན་གལ་ཆེ་ཤོས་དེ་སེ་རེ་ཡའི་(Syria)གནད་དོན་ཡིན་པ་དང་རྒྱ་ནག་ལ་མཚོན་ན་རྒྱལ་མཚམས་ཀྱི་གླིང་ཕྲན་(Island)རྩོད་རྙོག་དེ་རེད། སེ་རེ་ཡའི་གནད་དོན་ནི་སྒེར་གཅོད་རིང་ལུགས་པའི་བཙོན་དབང་ལས་བྱུང་བའི་མི་བྱེད་ག་མེད་ཀྱི་འོས་ལངས་ཐེངས་ཤིག་ཡིན་པ་དང་ཤིན་ཏུ་ཡིད་སྐྱོ་བ་ཞིག་ཡིན་མོད། འོན་ཀྱང་མི་དམངས་ལ་སྐད་འབོད་བྱེད་པའི་རང་དབང་འདུག རྒྱ་ནག་གི་ས་མཚམས་རྩོད་རྙོག་ལ་མཚོན་ན་དེ་ནི་སོ་སོའི་ཁེ་ཕན་ཁོ་ན་ལས་མ་འདས། གནད་དོན་འདི་གཉིས་ལ་འཛམ་གླིང་གི་རྒྱལ་ཁབ་སོསོའི་སྲིད་འཛིན་དང་མཉམ་འབྲེལ་རྒྱལ་ཚོགས་ཀྱིས་ཐུགས་ཁུར་དང་དོ་སྣང་ཚད་མེད་བྱེད་བཞིན་ཡོད། ཡིན་ནའང་ང་ཚོར་ཐ་ན་གཞི་རྩའི་འགྲོ་བ་མིིའི་ཐོབ་ཐང་ཀྱང་མེད་པའི་གནས་བབས་འདིར་རྣམ་པ་ཚོས་ཐུགས་ཁུར་དང་རོགས་རམ་གནང་བའི་ཚོར་བ་གང་ཡང་བྱུང་མ་སོང་།
ཉེ་ལམ་སུའུ་ཏན་ལྷོ་མའི་(South Sudan)རང་བཙན་དེ་འདེམ་བསྐོའི་སྒོ་ནས་བཙུགས་སོང་། ལེས་པེས་ཡའི་(Libya)དམངས་གཙོ་དེ་དྲག་ཤུགས་ཀྱི་སྒོ་ནས་སྤེལ་སོང་། འབར་མའི་(Burma) རང་དབང་དེ་ཞི་བདེའི་སྒོ་ནས་བསྐྲུན་སོང་། ཡིན་ནའང་ང་ཚོ་ནི་དེ་དག་ལས་ལྡོག་སྟེ་མུན་ནག་གི་དུས་སྐབས་སུ་སླེབས་པར་བྱས་ཡོད། དེ་བས་ང་ཚོ་མཉམ་འབྲེལ་རྒྱལ་ཚོགས་དང་རྒྱལ་སྤྱིའི་འགྲོ་བ་མིའི་ཐོབ་ཐང་ལྷན་ཚོགས། རྒྱལ་སྤྱིའི་ཁྲིམས་ཁང་། གཞན་ཡང་རྒྱལ་ཁབ་སོ་སོའི་འགོ་ཁྲིད་དང་འབྲེལ་ཡོད་སྡེ་ཁག་དག་ལ་རེ་བ་མེད་པར་ཆགས་པ་དང་ངང་ངམ་ཤུགས་ཀྱིས་དོགས་པ་ཟ་བར་བྱས་སོང་། ཁྱེད་རང་ཚོས་དཔལ་འབྱོར་གྱི་ཁེ་ཕན་ཁོ་ན་ལས་གཞན་ལ་བསམ་གཞིགས་མི་བྱེད་པའི་ཚོར་བ་ཤུགས་དྲག་བྱུང་སོང་ལ་དེ་བས་ང་ཚོས་ཁྱེད་རྣམ་པའི་རིན་ཐང་གཞན་དག་ཀྱང་མཐོང་ཐུབ་མ་སོང་།
ད་ལོའི་སྟོན་ཁར་ང་རང་ཐེངས་གཉིས་པར་ལྷ་སར་འོངས་དུས་ཕ་ཡུལ་ནས་འབྲེལ་ཡོད་ཀྱི་འཛིན་ཡིག་བླངས་རྗེས་འོངས་པ་ཡིན། མེ་འཁོར་ནང་ངས་མཐོང་བ་མཐའ་དག་ནི་རྒྱ་མི་རྐྱང་རྐྱང་ལས་མ་འདས་ཤིང་། ཁོང་ཚོ་མང་ཆེ་བ་ལྷ་སར་འོངས་ནས་ཁེ་ཕན་འཚོལ་མཁན་འབའ་ཞིག་རེད། ཉིན་རེ་བཞིན་རྒྱ་ནང་གི་ས་ཆ་མང་བོ་ནས་འདི་ལྟར་མེ་འཁོར་ཐེངས་མང་བོ་ཡོང་གིན་ཡོད་པ་དང་མི་དེ་དག་ལས་མང་ཆེ་ཤོས་ནི་རིག་གནས་དང་དཔལ་ཡོན་མེད་པ་དང་བླང་དོར་གྱི་གནས་གང་ཡང་མི་ཤེས་པའི་སྒེར་དོན་རིང་ལུགས་པ་ཤ་སྟག་རེད། ཐ་ན་དེ་དག་གི་ཁྲོད་དུ་ནང་ལོགས་སུ་མི་བསད་རྗེས་བོད་ལ་བྲོས་བྱོལ་བྱེད་པའི་མི་གསོད་ལག་དམར་དང་རྐུན་མ། ཇག་པ། ཁྲམ་པ། མགོ་སྐོར་གཏོང་མཁན། གཞང་ཚོང་མ་སོགས་ངེས་ཅན་ཞིག་འདུ། ང་ཚོ་མཉམ་དུ་ལྷ་སའི་མེ་འཁོར་འབབས་ཚིགས་སུ་འབྱོར་མ་ཐག་ང་ཚོ་བོད་རིགས་ཁ་ཤས་དེ་ཚོ་ཉེན་རྟོག་དམག་མིའི་ཞིབ་བཤེར་དང་མེ་མདའི་འོག་ཁོ་ཚོའི་སྒོ་རྭའི་ནང་ཁྲིད་པ་དང་འཛིན་ཡིག་མེད་ན་ཕྱིར་སྐྲོད་པ་དང་ཡོད་ནའང་འབྲེལ་ཡོད་ཀྱི་ལས་ཀ་ཉིན་གཉིས་གསུམ་ལ་སྒྲུབ་རྗེས་གཞི་ནས་ཉམ་ཆུང་གི་ཙི་ཙི་བཞིན་སྡོད་དགོས། “རླབས་ཆེ་བའི་”རྒྱ་མི་དེ་ཚོ་ནི་ལྷ་སར་འབྱོར་བ་ན་དེ་ལས་ལྡོག་སྟེ་དེ་ལྟ་བུའི་གནད་དོན་ཅི་ཡང་གདོང་ལེན་བྱེད་མི་དགོས་པར་སྔ་ན་མེད་པའི་རང་དབང་ཐོབ་འགྲོ་བ་དང་སྔ་ན་མེད་པའི་གོ་སྐབས་རེག་འགྲོ། ཁོ་ཚོས་མགོ་བོ་ཡང་དགྱེས་ཏེ་མངོན་སུམ་འཛེམ་མེད་ཀྱིས་མི་ལས་དགུ་ལས་བྱས་ཆོག རྒྱུ་མཚན་ནི་ཁོ་ཚོར་མཚོན་ན་རང་དབང་ལུང་བར་འབྱོར་བས་ཡིན། ཁོ་ཚོས་བོད་མི་རིགས་ཀྱི་རིག་གནས་དང་ཀུན་སྤྱོད། ཆོས་ལུགས། སྐད་ཡིག གོམས་སྲོལ། དཔལ་ཡོན་ཐམས་ཅད་དངོས་དང་བརྒྱུད་པའི་སྒོ་ནས་རྩིས་མེད་རྡོག་རལ་དུ་གཏོང་བཞིན་ཡོད། དཔེར་ན་བོད་རིགས་ལ་དྲི་མ་ཁ་ཚུལ་སོགས་བཤད་པ་དངོས་སུ་མཐོང་སོང་ལ། ཁོ་ཚོ་རང་ཉིད་ནི་ཁ་ལུད་གང་སར་འཕེན་པ་དང་གཅིན་སྐྱག་གང་སར་གཏོང་བ། འགྲིམ་འགྲུལ་སྒྲིག་ལམ་མི་བརྩི་བ། ཁོར་ཡུག་སྦགས་བཙོག་བཟོ་མཁན་རྐྱང་རྐྱང་རེད། འདི་ནི་དཀར་ནག་གི་གོ་ལྡོག་པ་མ་ཡིན་ནམ། འདི་ནི་མི་རིགས་འདྲ་མཉམ་ཡིན་ནམ་ཡང་ན་དམགས་གཙོ་རང་དབང་ཡིན། རིག་གནས་འཛུགས་སྐྲུན་ཡིན་ནམ་ཡང་ན་རང་སྐྱོང་སྲིད་ཇུས་ཡིན།
སྤྱིར་བཏང་ཉེན་རྟོག་དམག་མི་མཐོང་དུས་བདེ་འཇགས་ཀྱི་འདུ་ཤེས་ཤིག་དང་དགའ་ཞེན་གྱི་དུ་ཤེས་ཤིག རྒྱབ་རྟེན་སྐྱབས་བཅོལ་གྱི་འདུ་ཤེས་ཤིག་དང་བརྩི་བཀུར་གྱི་འདུ་ཤེས་ཤིག་ཡོད་པ་ཡིན། རྒྱུ་མཚན་ནི་ཁོང་ཚོ་ཚང་མ་རྒྱལ་ཁབ་ཀྱི་ཁྲིམས་འཛིན་པ་དང་བདེ་འཇགས་སྲུང་མཁན་ཡིན་པས་རེད། ཡིན་ནའང་བོད་དུ་དེ་ཚོ་མཐོང་མ་ཐག་འཇིགས་སྐྲག་དང་སྐྱི་གཡའ་བའི་འདུ་ཤེས་ཤིག་དང་སེམས་ཁྲེལ་དང་དོགས་གནས་ཀྱི་འདུ་ཤེས་ཤིག་མ་གཏོགས་ཅི་ཡང་མེད་དེ། རྒྱུ་མཚན་ནི་ཁོ་ཚོས་དབང་ཆ་བཀོལ་ཏེ་རྒྱུ་མཚན་ཡོད་མེད་ལ་མི་བལྟོས་པར་གང་བྱུང་དུ་འདྲི་བརྩད་དང་ཞིབ་བཤེར། ཐ་ན་བཙོན་འཇུག་སོགས་བྱེད་པས་ཡིན། དཔེར་ན་ཐེངས་ཤིག་ང་རང་ལམ་དུ་འགྲོ་སྐབས་ཁོ་ཚོས་ང་རང་ལ་གང་དུ་བསྡོད་ཡོད་པ་དང་ཅི་བྱེད་མཁན་ཡིན་པ། འཛིན་ཡིག་ཡོད་མེད། ད་ལྟ་གང་དུ་འགྲོ་བ་སོགས་དྲིས་པ་དང་ཡང་ན་ཇ་ཁང་གང་དུ་འགྲོ་བའམ་མི་སུ་ཞིག་ལ་ཐུག་འཕྲད་བྱེད་པ་སོགས་དྲིས་སོང་། དེས་ན་ངའི་མི་སྒེར་གྱི་གསང་བའི་རང་དབང་ཟེར་བ་གླེང་ཐབས་མི་འདུག གཅིག་བྱས་ན་གསང་སྤྱོད་གང་ཞིག་ཏུ་འགྲོ་བ་དང་གཅིན་པ་ཐེངས་ག་ཚོད་བཏང་བ་སོགས་ཀྱང་འདྲི་བར་བྱེད། དཔེར་ན་ངའི་གྲོགས་པོ་ཞིག་ཐེངས་ཤིག་ར་མོ་ཆེ་དགོན་པར་འགྲོ་དུས་མི་འདྲ་བའི། “ས་ཚིགས་”ནས་ཐེངས་མ་བདུན་ལ་འདྲི་བརྩད་བྱས་པ་རེད། གཙུག་ལག་ཁང་དང་པོ་ཏ་ལ་སོགས་དེ་བས་ཀྱང་སྨོས་མ་དགོས་པ་ཡིན། དེས་ན་ང་ཚོའི་ལུས་ཕུང་གི་རང་དབང་གང་དུ་ཡོད་དམ། ང་ཚོའི་འགྲོ་འདུག་གི་རང་དབང་གང་དུ་ཡོད་དམ། ང་ཚོའི་སྨྲ་བརྗོད་ཀྱི་རང་དབང་གང་དུ་ཡོད་དམ། ང་ཚོའི་བསམ་བློའི་རང་དབང་གང་དུ་ཡོད་དམ། ང་ཚོའི་རྒྱུ་ནོར་གྱི་རང་དབང་གང་དུ་ཡོད་དམ།
འདི་ལྟ་བུའི་གནས་སྟངས་འོག་ཁོང་ཁྲོའི་མེ་ལྕེ་དེ་ཉིད་བོད་ཁམས་མདོ་དབུས་ཁམས་གསུམ་ཡོངས་སུ་ཁྱབ་པ་དང་བོད་མི་རེ་རེའི་སེམས་སུ་འབར་བཞིན་ཡོད་དེ། རླབས་ཆེ་བའི་རང་རིགས་སྤུན་ཟླ་མི་ཉུང་བ་ཞིག་གིས་རང་ལུས་མེར་བསྲེགས་དང་ཐ་ན་ཕྱི་རྒྱལ་དུའང་དེ་ལྟ་བུའི་དོན་རྐྱེན་བྱུང་བ་རེད། དེ་བས་རང་ལུས་མེར་བསྲེགས་ནི་རང་བཞིན་གྱིས་བྱུང་བ་ཞིག་མ་ཡིན་པར་དེ་ནི་གདམ་གསེས་མེད་པའི་གདམ་གསེས་ཀྱི་ལམ་བུ་ཞིག་ཡིན། ཁོང་ཚོ་ནི་མི་འདྲ་བའི་ས་གནས་དང་མི་འདྲ་བའི་རྒྱབ་ལྗོངས། མི་འདྲ་བའི་ཁྱིམ་ཚང། མི་འདྲ་བའི་ཕོ་མོའི་མཚན་མ། མི་འདྲ་བའི་ལོ་ཚོད་བཅས་ཀྱི་དཔའ་རྒོད་རིང་ལུགས་པ་འབའ་ཞིག་ཡིན་ཏེ། ཁོང་ཚོས་རང་ཉིད་ཀྱི་བླ་ན་མེད་པའི་ཚེ་སྲོག་དང་ལང་ཚོ་ཕ་ས་འདིའི་ཡོད་ཚད་ཀྱི་ཆེད་དུ་ཕུལ་བ་རེད། ཁོང་ཚོ་ནི་རང་ཉིད་འཚོ་གནས་ཙམ་ཞིག་བྱེད་མ་ཐུབ་པ་རྩ་བ་ནས་མ་ཡིན་པར་ཡོད་ཚད་ཀྱི་ཡོད་ཚད་ཕ་ས་འདིའི་མཐའ་དག་གི་དོན་དུ་ཡིན། འདི་ལྟ་བུའི་རླབས་ཆེ་བའི་ཕུགས་བསམ་རིང་ལུགས་ནི་ནམ་ཞིག་མངོན་འགྱུར་བྱེད་ཐུབ་བམ། འདི་ལྟ་བུའི་བློས་གཏོང་ནི་ཁ་ནས་བཤད་པ་ཙམ་མ་ཡིན་པར་རང་ཉིད་ཀྱི་ཟུངས་ཁྲག་དྲོན་མོའི་མཛད་རྗེས་དེ་མི་རབས་ནས་མི་རབས་ལ་ཕུལ་ཟིན་ཡོད་པས། རང་རིགས་དང་རང་རིགས་ཀྱི་ལོ་རྒྱུས་ཀྱིས་ཁོང་རྣམ་པ་ཚོར་ནམ་ཡང་བུ་ལོན་ཆད་པར་ངེས། ཁོང་ཚོས་ང་རང་ཚོ་ཤིན་ཏུ་སེམས་འགུལ་ཐེབས་པར་བྱས་སོང་ལ་སྡུག་བསྔལ་བརའང་བྱས་སོང་། རྒྱུ་མཚན་ནི་ཁོང་ཚོས་ང་རང་ཚོའི་ཆེད་དུ་སོ་སོ་རང་ཉིད་ཀྱི་ཚེ་སྲོག་གི་ཟུངས་ཁྲག་གིས་རང་རིགས་ཀྱི་ལོ་རྒྱུས་སྟེང་ཆེས་འོད་སྟོང་འབར་བའི་ལོ་རྒྱུས་ཀྱི་ཆ་ཤས་དེ་བསྐྲུན་ཡོད། འདི་ནི་ཕ་ས་འདིས་བརྗེད་མི་རུང་བ་དང་ཕ་ས་འདིའི་མི་རེ་རེས་བརྗེད་མི་རུང་བ་ཞིག་ཡིན། ང་ཚོའི་མི་རབས་འདི་ནི་འདི་ལྟ་བུའི་བློས་གཏོང་གི་འགན་འཁྲིའི་དུས་རབས་ཤིག་ཡིན་པ་རེད། གཞན་དག་གིས་སྐད་བརྒྱབ་སྟེ་ཁྲོམ་སྐོར་བྱས་ནས་མི་འདོད་པའི་ངོ་རྒོལ་མཚོན་པར་བྱས་ཆོག་མོད། འོན་ཀྱང་ང་ཚོས་ཅིའི་ཕྱིར་གཅེས་སྲོག་གིས་ངོ་རྒོལ་བྱེད་དགོས་པ་འདི་ཅི་ཡིན་ནམ། ཁོང་ཚོས་ང་ཚོའི་འཕེལ་རྒྱས་ཀྱི་ལམ་བུ་དང་ཕ་ས་འདི་ཉིད་ཀྱི་མཚར་སྡུག་གི་མ་འོངས་པའི་བགྲོད་ལམ་ལ་རང་ཉིད་ཀྱི་གཅེས་སྲོག་གི་ཟུངས་ཁྲག་དང་ལང་ཚོའི་ལོ་ཟླས་རྨང་བཏིང་ཡོད། ང་ཚོ་ཁོང་རྣམ་པའི་ལམ་བུའི་རྨང་རྡོ་ལ་བརྟེན་ནས་རི་རྩེར་སྙེག་དགོས་ཨང།
མཇུག་མཐར། ང་ཚོས་ཀྲུང་གོའི་འགོ་ཁྲིད་པ་དག་ལ་བཤད་འདོད་པའི་རེ་བ་ཞིག་ནི། དངོས་དོན་ལ་གདོང་ལེན་བྱེད་མི་འདོད་པ་ཕུད་ཁྱེད་ཅག་གིས་ང་རང་ཚོ་བཙོན་དུ་འཇུག་པ་དང་འདྲི་བརྩད། བཀག་སྡོམ་སོགས་བྱེད་པ་ལས་ང་ཚོ་དང་མཉམ་དུ་བགྲོ་གླེང་བྱེད་པ་དེ་ནི་ཐབས་ལམ་བཟང་ཤོས་དེ་ཡིན། གད་སྲིད་འགྱུར་བ་གང་ཡང་གཏོང་མི་འདོད་ན་ཁྱེད་རང་ཚོ་ང་ཚོའི་སྣེ་ཁྲིད་པ་བྱེད་པའི་ཐོབ་ཐང་ཤོར་ཚར་བ་དང་སྤུན་ཟླ་མི་རིགས་བྱེད་པའི་རིན་ཐང་ཡང་བརླགས་ཟིན་པ་རེད། འདི་ནི་ཁྱེད་རང་ཚོའི་ཕམ་ཁ་ཡིན་ལ་འཛམ་གླིང་འདིའི་སྐྱོ་གརའང་ཡིན།
Subscribe to: Post Comments (Atom)


text:
༄༅། །ཕྱི་ལོ་ ༢༠༡༧ ཟླ་ ༡༡ ཚེས་ ༦ ཉིན་གྱི་སྔ་དྲོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་ཕོ་བྲང་དུ་ཨ་རིའི་ཞི་བདེ་སློབ་གཉེར་ཁང་(USIP)གིས་གོ་སྒྲིག་ཞུས་པ་ལྟར་རྒྱལ་ཁབ་ ༡༢ ནས་སླེབས་པའི་ན་གཞོན་ ༢༥ ལ་དང་འབྲེལ་ཡོད་ལས་བྱེད་སོགས་གཞོན་སྐྱེས་ཞི་བདེའི་འགོ་ཁྲིད་ཀྱི་ཐེངས་གཉིས་པའི་ཚོགས་འདུ་འཚོགས་ཡོད་པ་རེད།
དེ་ཡང་ཐོག་མར་ཨབ་གྷ་ནི་སི་ཐན། སེ་རུ་ཡ། མེ་མར། དབྱི་རག ནེ་ལྗི་རི་ཡ། ཨེ་ལྗི་རི་ཡ། ཁོ་ལུམ་བྷེ་ཨ། ལྷོ་སུའུ་དན། ཤྲི་ལིངྐ། སུའུ་དན། ཊོ་ནི་ཤི་ཨ། སོགས་ནས་ཕེབས་པའི་གཞོན་སྐྱེས་ཚོས་རང་ཉིད་ངོ་སྤྲོད་ཞུས་གྲུབ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སློབ་སྩལ་དོན།
ངོས་རང་ད་ཆ་ལོ་ན་ ༨༢ ཡིན། ན་ནིང་ནས་བཟུང་ལུས་པོ་ཡང་ཡང་ཐང་ཆད་པ་ལྟ་བུ་འདུག དེར་བརྟེན་གླིང་ཆེན་འདྲ་མིན་ནང་ངོས་རང་དངོས་སུ་བཅར་ནས་ལས་རིམ་སོགས་ལ་མཉམ་ཞུགས་བྱ་རྒྱུ་ཁག་པོ་འདུག ངོས་ཀྱིས་ཕྱི་ལོ་ ༢༠༠༡ ནས་བོད་མིིའི་ཆབ་སྲིད་འགོ་ཁྲིད་ལས་འགན་ནས་བགྲེས་ཡོལ་ཞུས་རྗེས་སློབ་དཔོན་ཟབ་གདོང་རིན་པོ་ཆེས་འགན་འཁྱེར་བ་རེད། དེ་ནས་ལོ་བཅུ་ཙམ་རིང་ངོས་ཀྱི་གནས་སྟངས་དེ་ཕྱེད་རྒས་ཡོལ་བྱས་བསྡད་པ་ཡིན། ཕྱི་ལོ་ ༢༠༡༡ ལོར་ངོས་ཀྱིས་བོད་མིའི་ཆབ་སྲིད་འགོ་ཁྲིད་ནས་རྒས་ཡོལ་ཆ་ཚང་ཞུས་པ་ཡིན།
ཁྱོད་རང་ཚོ་ནི་འཛམ་གླིང་འདིར་ཡོད་པའི་རྩོད་རྙོག་འདུམ་འགྲིག་བྱེད་པ་དང་ཞི་མཐུན་ཡོང་བའི་ས་བོན་ལྟ་བུ་ཆགས་ཀྱི་ཡོད། ངོས་རང་ཉིན་ལྟར་ཆུ་ཚོད་དགུའི་རིང་གཉིད་ཉལ་གྱི་ཡོད། དེའི་རིང་འཛམ་གླིང་གི་ས་གནས་གཞན་དང་གཞན་དུ་དམག་འཁྲུག་དང་དཀའ་རྙོག་གཞན། མུ་གེས་ཤི་བ་སོགས་མང་པོ་བྱུང་གི་ཡོད་པ་དང་། ལྷག་པར་དུ་ཉམས་ཐག་གི་བྱིས་པ་ག་ཚོད་ཅིག་མགོན་མེད་སྐྱབས་མེད་དུ་ཤི་ཡི་ཡོད་དམ་བསམ་ནས་སེམས་ཧ་ཅང་སྐྱོ་བོ་ཡོང་གི་འདུག འདི་ལྟ་བུའི་དཀའ་ངལ་ཅན་གྱི་གནས་སྟངས་འོག་ང་ཚོས་སེམས་ཞུམ་ནས་བསྡད་པ་ཡིན་ན་དེ་ནི་འགྲོ་བ་མིའི་ཚུལ་མཐུན་གྱི་བྱེད་སྟངས་ཤིག་ཆགས་ཀྱི་མེད། དུད་འགྲོ་ཡིན་ཚེ་གནས་ཚུལ་ཁ་ཁ་རེད། འཛམ་གླིང་ཐོག་གི་དཀའ་ངལ་མང་དག་ཅིག་མིས་བཟོས་པའི་དཀའ་ངལ་ཡིན་སྟབས་དེ་སེལ་བའི་ཐབས་ལམ་ཡང་མིས་བྱེད་དགོས་པ་ཡིན། རྙོག་དྲ་བཟོ་མཁན་གྱི་མི་ཚོ་ཡང་རང་གི་ཨ་མ་ལས་སྐྱེས་པ་ཡིན་པས་སེམས་ཀྱི་ལྷན་སྐྱེས་སུ་བྱམས་བརྩེའི་གཤིས་ཀ་ཡོད་པ་ཡིན། ང་ཚོས་ཕན་ཚུན་ལ་མི་གཅིག་མཚུངས་ཀྱི་འདུ་ཤེས་བཟུང་སྟེ་བཀའ་མོལ་གྱི་ལམ་ནས་དཀའ་ངལ་སེལ་ཐབས་བྱེད་དགོས།
དཀའ་ངལ་མང་པོ་ཞིག་ཕྱི་ནས་མ་ཡིན་པར་རེ་དོགས་དང་ཞེད་སྣང་དབང་གིས་སེམས་མ་བདེ་བ་ཆགས་ཏེ་ངར་འཛིན་གྱི་དབྱེ་བ་ལས་བྱུང་གི་ཡོད། བསམ་བློ་ལེགས་པ་དང་ཉེས་པ་གང་ཡིན་དབྱེ་འབྱེད་ཀྱི་ཚོར་བ་ང་ཚོ་ཚང་མར་ཡོད་པས་ལེགས་པའི་ཆ་དང་ཉེས་པའི་ཆ་གང་ཡིན་ངོས་འཛིན་གྱིས་ལེགས་ཆ་ཤེས་པའི་ཐོག་ནས་དཀའ་ངལ་སེལ་དགོས། དཀའ་ངལ་གང་ཡིན་ཀྱང་དེའི་ངོས་གཅིག་ཁོ་ན་ནས་བལྟས་པ་ཡིན་ན་དཀའ་ངལ་ཆུང་ཆུང་ཞིག་ཡིན་ཀྱང་ཆེན་པོ་ཆགས་པ་དང་། ཕྱོགས་ཡོང་ནས་བལྟས་པ་ཡིན་ན་དངོས་ཡོད་གནས་ཚུལ་དང་འཚམ་པའི་དཀའ་ངལ་སེལ་ཐབས་ཤིག་ཡོང་ཐུབ། ཆབ་སྲིད་ཀྱི་ཐོག་ནས་ས་མཚམས་ཕྱེས་ཡོད་པ་དེ་མ་འོངས་པར་འཛམ་གླིང་ཆ་ཚང་རྒྱལ་ཁབ་གཅིག་ལྟ་བུ་བྱེད་ཐུབ་རྒྱུར་ངོས་ནས་རེ་བ་བྱེད་ཀྱི་ཡོད། ང་ཚོའི་རེ་བ་ཆ་ཚང་གཞོན་སྐྱེས་ཚོར་བཅོལ་ཡོད། ཁྱོད་རང་ཚོའི་སེམས་ཤུགས་མ་ཆགས་པར་བློ་ཁོག་ཡངས་པོ་དང་ངང་རྒྱུད་རིང་པོའི་ཐོག་ཐབས་ཤེས་བྱེད་དགོས། ཞེས་སོགས་དང་། གཞན་ཡང་དེང་དུས་ཤེས་ཡོན་གྱིས་དེང་གི་དགོས་མཁོ་བསྐང་ཐུབ་ཀྱི་མེད་པ་དང་ཆོས་ལུགས་དང་མ་འབྲེལ་བའི་སྤྱོད་བཟང་གོང་སྤེལ་གཏོང་དགོས་པའི་སྐོར་བཀའ་སློབ་སྩལ་བ་དང་། དེ་ནས་ཚོགས་ཞུགས་པ་རྣམས་ཀྱིས་དྲི་བ་ཕུལ་བར་བཀའ་ལན་སྩལ་ཏེ་ཆུ་ཚོད་ ༡༢ ཙམ་ལ་ཉིན་དང་པོའི་བགྲོ་གླེང་ཚོགས་འདུ་མཇུག་ལེགས་པར་གྲུབ་ཡོད་པ་དང་། ཐེངས་འདིའི་བགྲོ་གླེང་ལྷན་ཚོགས་འདི་ནི་ཟླ་ ༡༡ ཚེས་ ༦ དང་ ༧ ཉིན་གཉིས་རིང་འཚོགས་ཀྱི་ཡོད་པ་དང་། ཉིན་དང་པོར་བཀའ་བློན་ཁྲི་ཟུར་མཁས་དབང་ཟམ་གདོང་རིན་པོ་ཆེ་མཆོག་དང་། བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་རྣམ་གཉིས་ཀྱང་ཕེབས་ཡོད་པ་བཅས།།


text:
གྲུབ་པའི་དབང་ཕྱུག་འཇིགས་མེད་བསམ་གཏན།
གྲུབ་པའི་དབང་ཕྱུག་འཇིགས་མེད་བསམ་གཏན་རིན་པོ་ཆེ་རབ་བྱུང་བཅུ་བཞི་པའི་ཤིང་ཁྱི་ ༡༨༡༤ ལོར་མདོ་སྨད་རེབ་གོང་སྟོད་ཀྱི་ཆར་གཡུ་འབྲོང་ཁྱུང་གསུམ་གྱི་ལྷ་ཞོལ་ལྟེ་ཐང་དུ་ཡབ་མགོ་རྒས་མཁར་བྱམས་དང་ཡུམ་སྙིང་མོ་སྐྱིད་གཉིས་ཀྱི་སྲས་སུ་སྐུ་བལྟམས། བྱིས་པའི་དུས་ནས་རྫོང་དཀར་གྱི་ཆོས་གྲྭར་ཞུགས་ཏེ་ཀློག་དང་ཆོས་སྤྱོད་མང་པོ་ཚེགས་མེད་པར་ཐུགས་སུ་ཆུད།
རྫོང་ཆུང་པཎྡིཏ་འཇིགས་མེད་ལུང་རིགས་རྒྱ་མཚོ་སྔ་ཕྱིའི་མཁན་པོར་གསོལ་ཏེ་སོ་ཐར་གྱི་སྡོམ་རྒྱུན་བཞེས། དེ་ཉིད་ལས་མདོ་སྔགས་ཀྱི་ཆོས་བཀའ་མང་དུ་གསན་ཅིང་རིག་གནས་ཀྱི་དཔེ་ཁྲིད་ཀྱང་མོད་མི་དམའ་བ་ཞུས།རོང་པོ་བློ་བཟང་ཆོས་དར་ལས་སྒྲ་སྙན་ངག་སྨན་རྩིས་སོགས་རིག་གནས་དང་། རབ་འབྱམས་པ་བློ་བཟང་ཉི་མ་ལས་བསྡུས་རྟགས་བློ་གསུམ་སློབ་སྦྱོང་རྡུ་རུས་ཐུག་པ་མཛད། གཞན་ཨ་རོལ་རིན་པོ་ཆེ། བསེ་སྐུ་ཕྲེང་གསུམ་པ། བྲག་ལུང་མཚོ་ཁ་བ་རྣམས་ལས་ཀྱང་སྔ་ཕྱིར་ཆོས་ལུང་མང་དུ་མནོས། དགུང་ལོ་ཉེར་དྲུག་པ་ས་ཕག་ ༡༨༣༩ ལོར་སྒྲུབ་བརྒྱུད་བསྟན་པོ་བདག་པོ་རྗེ་གསེར་ཁང་བ་བློ་བཟང་བསྟན་འཛིན་རྒྱ་མཚོ་མཇལ་ཏེ་སྲད་དབོན་གྱི་སྙན་བརྒྱུད་མཐའ་དག་ལྷག་ཆད་མེད་པར་ཐུགས་ཀྱི་བུམ་བཟང་དུ་བསྐྱིལ། དེ་ནས་བཟུང་ལོ་ངོ་བཅུ་བདུན་གྱི་རིང་དབེན་པའི་གནས་གང་འགོལ་དུ་དཀའ་སྤྱད་ཤ་སྟག་གིས་སྒྲུབ་པ་ཉམས་ལེན་མཛད།
གནས་ཡང་ཤིང་བཟའ་རིན་པོ་ཆེད་བློ་བཟང་དར་རྒྱས་དང་གྲུབ་ཆེན་སྐལ་བཟང་གྲགས་པ། རྡོ་རམས་པ་འཇིགས་མེད་བཟང་པོ་སོགས་ལས་ཀྱང་ཆོས་བཀའ་དང་མན་ངག་གི་རིགས་མཐའ་ཡས་པ་གསན། ཁྱད་པར་ཕྱི་མ་ལས་འཇགས་དབྱངས་བཞད་པ་ཡབ་སྲས་ནས་བརྒྱུད་པའི་མན་ངག་རྣམ་གསུམ་གྱི་གདམས་པ་རྣམས་ཚང་བར་མནོས་པས་དུས་འདིར་སྲད་དབོན་གྱི་གདམས་པའི་བང་མཛོད་གཅིག་པུར་གྱུར། དགུང་ལོ་ཞེ་བཞི་པ་མེ་སྤྲུལ་༡༨༥༧ ལོ་ནས་གཞན་དོན་མཁའ་ཁྱབ་ཏུ་སྐྱོང་བའི་དབུ་བཙུགས་ཏེ། སྒོ་མེ་མཆོད་རྟེན་སྐེ་དང་། བིས་ཐང་། རྫོང་དཀར། སྐུ་འབུམ། རྩེ་གཞུང་། ཀ་རིང་བཅས་དགོན་སྡེ་མང་པོར་དབང་ལུང་རྗེས་གནང་མཐའ་ཡས་པ་གནང་། ཁྱད་པར་དུ་བླ་མ་ཆེ་དགུ་ཤར་ཐམས་ཅད་མཁྱེན་པ་བློ་བཟང་སྐལ་ལྡན་བསྟན་པའི་རྒྱལ་མཚན་དང་། ཁྲི་རྒན་འཇམ་དཔལ་དབྱངས་རྒྱལ་བའི་ཡོངས་འཛིན་ཞྭ་དམར་པཎྡིཏ། བདེ་ཡངས་ནོ་མོན་ཧན། མཚན་སྒྲོགས་ཧོ་ཐོག་ཐུ་རྗེ་སྤྱན་སྔ་དཀོན་མཆོག་ཕུན་ཚོགས་སོགས་ཀྱིས་མཚོན་སྣོད་ལྡན་གྱི་སློབ་མ་མི་ཉུང་བ་མན་ངག་རྣམ་གསུམ་གྱི་ཁྲིད་བརྒྱ་ལྷག་བརྒལ་བ་གནང་། གསུང་འབུམ་པོད་གཉིས་ཙམ་ལྗགས་རྩོམ་མཛད།
གཞན་ཡང་མགོན་པོའི་གཏོར་ཆེན་དང་། ལྕགས་མཁར་ཟུར་དགུ་པ། ཆོས་རྒྱལ་གཏོར་ཆེན། ལྕམ་སྲིང་། ཀྵེ་ཊ་པ་ལའི་གཏོར་ཆེན། ཡ་མ་ར་ཛའི་སྒོ་ནས་དྲག་པོའི་ལས་སྦྱོར་གྲངས་ལས་འདས་པ་མཛད། ཆུ་ཕག་ ༡༨༦༣ལོར་གཙང་མིག་དམར་དགེ་བཤེས་དང་མཇལ། ཆོས་བཀའ་གང་མང་གསན། རབ་བྱུང་བཅོ་ལྔ་པའི་ས་གླང་ ༡༨༨༩ ལོར་ཚེ་ཏན་དགོན་དུ་ཕེབས་ཏེ་ཆོས་བཀའ་མང་པོ་གསུངས། དེ་ལྟར་བསྟན་འགྲོའི་དོན་ཁོ་ན་ལ་དམིགས་པའི་མཛད་པ་རླབས་ཆེ་ཞིང་མཐའ་ཡས་པ་སྤེལ་ཏེ་དགུང་ལོ་གྱ་བཞི་པ་རབ་བྱུང་བཅོ་ལྔ་པའི་མེ་བྱ་ ༡༨༩༧ ལོའི་ཟླ་བདུན་པའི་ཚེས་གཅིག་ལ་ཀ་རིང་དུ་སྐུ་གཤེགས།
----- >ལས།


text:
གཞིས་རྩེ་ས་ཁུལ་གྱི་གནས་ཡིག
རྫོང་དེ་ཐོག་མར་དིང་རི་གངས་དཀར་ཏེ་སྔོན་གྱི་དིང་རི་རྫོང་ཤུལ་དུ་ཆགས་པ་ལ་རྗེས་སུ་ཤེལ་དཀར་དུ་གནས་སྤོས་བྱང་ཀྱང་རྫོང་མིང་དིང་རི་ཞེས་པ་རང་སོར་བཞག་ཡོད། རྫོང་དེའི་སྤྱིའི་རྒྱ་ཁྱོན་ནི་སྤྱི་ལེ་ངོས་སྙོམས་གྲུ་བཞི་མ་༡༣༩༧༠དང་། ས་ཞེང་རྒྱ་ཁྱོན་མུའུ་ཁྲི་༨.༩རྩྭ་ཐང་རྒྱ་ཁྱོན་མུའུ་ཁྲི་༡༡༣༢ནགས་ཚལ་རྒྱ་ཁྱོན་མུའུ་ཁྲི་༨༠མི་འབོར་ཁྲི་༩.༢གྲོང་བརྡལ་༡དང་། ཤང་༢༠གྲོང་ཚོ་ཨུ་ཡོན་ལྷན་ཁང་༡༨༢ཆ་སྙོམས་རྒྱ་མཚོའི་ངོས་ལས་སྤྱི་ཁྲི་༥༠༠༠ཙམ་གྱིས་མཐོ་རྫོང་ཞིག་ཡིན་པ་བཅས་རེད།
ཡུལ་དེར་གྲགས་ཅན་མི་སྣ་སྐུ་བལྟམས་པ་ནི་ཀོ་གྲགས་པ་བསོད་ནགས་རྒྱལ་མཚན་སྤྱི་ལེ་༡༡༨༢ལོར་དིང་རིར་སྐུ་འཁྲུངས།
ཟེ་དཀར་དགོན་
མཚན་རྒྱས་པར་ཟེ་དཀར་སྐྱིད་ཚལ་གླིང་ངམ་གྲམ་མཚོ་(རྒྱུན་དུ་གྲང་སོ་ཞེས་འབྲི་སྲོལ་དར་)ཤེལ་དཀར་དགོན་ཞེས་ཞུ་། གཏིང་སྐྱེས་རྫོང་ནས་སྤྱི་ལེ་༢༠༠ཙམ་འཁོར་ལམ་སྤྱིར་བཏང་བ་བརྒྱུད་སོང་ན་གྲམ་མཚོའི་ལྷག་ཏུ་དགོན་དེ་མཇལ་བ་ཡིན། ཟེ་དཀར་ཞེས་པ་ནི་དགོན་དེ་ཕྱག་འདེབས་མཁན་གྱི་བླ་མའི་སྤྱན་གྱི་ཟེ་མ་དཀར་ཞེས་པ་དེ་ལྟར་བྱུང་གསུངས་། དགོན་དེ་ནི་སྔོན་སེར་སྨད་གྲྭ་ཚང་གི་ཁོངས་ཡིན་པ་དང་། དེའང་སྟོད་ཁུལ་དུ་སེར་སྨད་གྲྭ་ཚང་གི་ཁོངས་ཡིན་པ་དང་། དེའང་སྟོད་ཁུལ་དུ་སེར་སྨད་གྲྭ་ཚང་གི་དགོན་ལག་བཞི་ཡོད་པ་ནི་༡.ཟེ་དཀར་སྐྱིད་ཚལ་གླིང་། ༢.སྐྱིད་རོང་བསམ་གཏན་གླིང་། ༣.ཆུ་ཕན་འགྲོ་ཕན་གླིང་། ༤.གཉའ་ནང་འཕེལ་རྒྱས་གླིང་བཅས་ལས་འདི་དགོན་ལག་བཞིའི་ཡ་གྱལ་ཡིན་། དགོན་དེ་ནི་ཐོག་མར་གངས་ཅན་དགོན་གྱི་ཁྲི་ཐོག་གསུམ་པ་བྱམས་པ་དམ་འཕེལ་བློ་བཟང་ཆོས་རྒྱལ་ཞུ་བས་དུས་རབས་བཅོ་ལྔ་པའི་དུས་འགོར་ཕྱག་བཏབ་གནང་མཛད་ཅེས་གསུངས་། སྔར་དགེ་འདུན་ཞལ་གྲངས་བརྒྱ་སྐོར་གྱིས་སེར་སྨད་གྲྭ་ལུགས་ཀྱི་ཕྱག་བཞེས་མཛད་པ་དང་། དགོན་དེའི་མཁན་པོའང་སེར་སྨད་གྲྭ་ཚང་ནས་བཏང་གནང་མཛད་དེ་ལོ་གསུམ་རེའི་ཐོག་བརྗེ་ལེན་གནང་བ་ཡིན་། འདུལ་ཁྲིམས་ཤིན་ཏུ་དམ་ཞིང་དབྱར་ཆོས་དགུན་ཆོས་འཆར་ཅན་མི་ཉམས་པའི་ཐོག་རི་བོ་དགེ་ལྡན་ལུགས་ཀྱི་རྒྱུད་སྡེ་ཁག་ཕྱག་ལེན་གནང་བ་ཡིན། སྔོན་འདུ་ཁང་ཀ་བ་བཅུ་གཉིས་ཀྱི་གཙང་ཁང་སྦུག་མར་སྐུ་རྒྱུ་ལི་ལས་གྲུབ་པའི་ཇོ་བོ་ཐོག་སོ་གཉིས་ཙམ་དང་། གཡས་གཡོན་དུ་སྨན་བླ་བདེ་གཤེགས་བརྒྱད། གསེར་ཟངས་ཀྱི་རྗེ་ཡབ་སྲས་གསུམ་། ཐུབ་དབང་ང་འདྲ་མ། ཇོ་བོ་ལོ་ཀེ་ཤྭ་ར། དེའི་གཡས་གཡོན་དུ་བཀའ་འགྱུར་དང་གསུང་འབུམ་ཁག་བཅས་ཡོད། ཡང་སྟེང་མགོན་ཁང་ནང་འཇིགས་བྱེད་ལྷ་བཅུ་གསུམ་དང་། རྣམ་སྲས། ཆོས་རྒྱལ། མགོན་པོ་སོགས་ཀྱི་འཇིམ་སྐུ་དང་ཞལ་ཐང་སོགས་མཇལ་རྒྱུ་ཡོད་ལ་དེ་བཞེན་མཁན་པོའི་བླ་བྲང་སོགས་ལའང་རྟེན་དང་བརྟེན་པར་བཅས་བཞུགས་སུ་གསོལ་ཡོད། གཞན་ཡང་དགོན་དེར་ལོ་ལྡར་བོད་ཟླ་༡༢ཚེས་༢༩ཉིན་དཔལ་རྡོ་རྗེ་འཇིགས་བྱེད་ཀྱི་སྒོ་ནས་གར་
འཆམ་དང་འབྲེལ་བའི་གཏོར་རྒྱག་བསྐྱོན་སྲོལ་ཡོད།
ད་ལྟ་སྔོན་གྱི་འདུ་ཁང་ཉམས་གསོ་གནང་པའི་ནང་སྐུ་རྒྱུ་འཇིམ་ལས་གྲུབ་པའི་སྔོན་གྱི་སྐུ་བརྙན་རྣམས་ཀྱི་སྐུ་ཚབ་གསར་བཞེངས་གནང་བ་མཇལ་རྒྱུ་ཡོད།
ཡང་དགོན་དེའི་རྒྱབ་རིའི་ལྡེབས་སུ་འབྲུག་པ་བཀའ་བ་རྒྱུད་ཀྱི་རྫོང་ཕུག་དགོན་ཞེས་བའི་བཙུན་མའི་དགོན་ཞིག་ཉམས་གསོ་གནང་བ་མཇལ་རྒྱུ་ཡོད།
སོས་སྔ་ཆོས་སྡེ།
གྲམ་མཚོ་དགོན་ནས་སྤྱིར་བཏང་འཁོར་ལམ་བརྒྱུད་སྤྱི་ལེ་བརྒྱད་ཙམ་དིང་རིའི་ཕྱོགས་སུ་སོང་ན་སོས་སྔ་གྲོང་ཚོའོ་དཀྱིལ་དུ་དགོན་དེ་མཇལ་རྒྱུ་ཡོད། སོས་སྔ་ཞེས་པ་ནི་ཡུལ་དེར་ས་གཞན་ལས་སོས་འཕར་སྔ་བས་སོས་ལྔ་ཞེས་པ་དེ་ལྟར་བྱུང་། དགོན་དེ་ནི་ཐོག་མར་ཀ་ཐོག་རིག་འཛིན་ཞུ་བས་ཕྱག་བཏབ་གནང་མཛད་ དེ་རྗེས་བོ་དོང་ཕྱོགས་ལས་རྣམ་རྒྱས་གནས་དེར་ཕེབས་ཏེ་ཆོས་འཁོར་རྒྱ་ཆེར་བསྐོར་གནང་མཛད། གསང་བདེ་འཇིགས་གསུམ་དང་ཀུན་རིགས་སོགས་རྒྱུད་སྡེ་ཁག་གི་ཕྱག་བཞེས་ཀྱང་གནས་དེ་ནས་དར་བ་ཡིན་ཞེས་གསུངས། སྔོན་དུ་ཁང་ཀ་བ་༡༢ནང་དུས་གསུམ་སངས་རྒྱས་སྐུ་རྒྱུ་གསེར་ཟངས་ལས་གྲུབ་པ་མི་ཚད་ཙམ་དང་། ཙན་དན་དཀར་པོའི་སྤྱན་རས་གཟིགས་དང་དམར་པོའི་ཚེ་དཔག་མེད། གཞན་ཡང་གསེར་གདུང་དང་དངུལ་གདུང་སོགས་མང་པོ་ ཡང་སྟེང་དུ་གསང་བདེ་འཇིགས་གསུམ་གྱི་ལྷ་ཁང་དང་། ཨོ་རྒྱན་ལྷ་ཁང་སོགས་རྟེན་གསུམ་ཇི་སྙེད་མཇལ་རྒྱུ་ཡོད།
ད་ལྟ་སྔོན་གྱི་རྩིག་གདན་སྟེང་བསྐྱར་བཞེངས་གནང་བའི་ནང་ཀ་ཐོག་རིན་པོ་ཆེའི་ཞབས་རྗེས་དང་། དེང་གི་འཕྲུལ་པར་ལས་བསྐུན་པའི་བོ་དོང་ཕྱོགས་ལས་རྣམ་རྒྱལ་གྱི་གསུང་རྩོམ་པོད་༡༣༧དང་གཞན་ཡང་སྐུ་རྒྱུ་འཇིམ་ལས་གྲུབ་པའི་སྔོན་སྐུ་བརྙན་རྣམས་ཀྱི་སྐུ་ཚབ་གསར་བཞེངས་གནང་བ་མཇལ་རྒྱུ་ཡོད་ལ་དགོན་དེར་ལོ་ལྟར་བོད་ཟླ་༡༠ཚེས་༢༨∕༢༩∕༣༠བཅས་ལ་སྒྲུབ་མཆོད་ཅེས་པའི་གཏོར་རྒྱག་དང་གར་འཆམ་སོགས་གནང་སྲོལ་ཡོད།
ཡང་དགོན་དེའི་ལྷོ་ངོས་ཆུ་ཕར་ཕྱོགས་ལ་རྐང་ཐང་མར་ཆུ་ཚོད་གསུམ་ཙམ་སོང་ན་དགེ་སློངབྱམས་པ་རིན་ཆེན་ཞུ་བས་ཕྱག་བཏབ་གནང་པའི་རྙིང་མའི་དགོན་ཆོས་ལུང་ཞེས་པ་དང་། ལྷོ་ནུབ་ངོས་སུ་སོས་སྔ་ཆོས་ལྡེའི་ཉེ་ལོག་དགོན་བདག་ཕུག་ཅེས་པ་མཇལ་རྒྱུ་ཡོད་།
ཤེལ་དཀར་ཆོས་སྡེ།
མཚན་རྒྱས་པར་ཤེལ་དཀར་ཆོས་སྡེ་དགའ་ལྡན་ལེགས་བཤད་གླིང་ཞེས་ཞུ། སོས་སྔ་ཆོས་ནས་སྤྱིར་བཏང་འཁོར་ལམ་བརྒྱུད་སྤྱི་ལེ་༤༧ཙམ་དིང་རིའི་ཕྱོགས་སུ་སོང་ན་སྔོན་གྱི་ཤེལ་དཀར་རྫོང་ཤུལ་གྱི་འདབས་སུ་དགོན་དེ་མཇལ་བ་ཡིན། དགོན་དེ་ནི་ཐོག་མར་དུས་རབས་བཅུ་བཞི་པའི་དུས་མཇུག་ཏུ་ལྷོ་བདག་སི་ཏུ་རིན་ཆེན་གྱིས་ཕྱག་བཏབ་གནང་མཛད། ཐོག་མར་སི་ཏུ་རིན་ཆེན་གྱི་ཡབ་དོན་ཡོད་དཔལ་བཟང་གི་དུས་རིན་ཆེན་སྤོ་ཞེས་པར་གཞིས་ཀ་ཆགས་ཡོད་པ་ལ་བྱང་བདག་དང་དམག་འཁྲུག་བྱུང་སྟེ་རིན་ཆེན་སྤོ་གཞིས་ཀ་བྱང་བདག་གི་འོག་ཏུ་ཤོར། སི་ཏུ་རིན་ཆེན་འཛིན་བཟུང་བྱས་ཏེ་ཆེ་ལ་འམ་རྒྱའུ་ལ་ནས་གཡངས་བསྐྱུར་བྱེད་རྩེས་བྱས་ཀྱང་དིང་རི་སྒར་དམར་ཞེས་པའི་ཡུལ་ལྷས་ཁ་བསྒྱུར་གྱིས་དེར་མ་བསྐྱུར། དེ་ནས་ཁྭ་ཏ་དམ་པ་འཕྲང་ལ་བསྐྱུར་རྒྱུར་ཁྲིད་པ་ལ་རྗེ་བཙུན་སྒྲོལ་མས་ལུང་བསྟན་ཏེ་“མི་དེ་མ་བསྐྱུར་བྱང་བདག་ལ་ཁྲིད་ཤོག་”ཅེས་གསུངས་པ་ལྟར་བྱང་བདག་དུ་ཁྲིད་དེ་གཡོག་པོ་བསྐུལ། དེ་ནས་བྱང་བདག་གི་བུ་མོ་ནམ་མཁའ་འབུམ་ཞེས་པ་དང་མཐུན་སྦྱོར་བྱུང་སྟེ་བཀྲ་ཤིས་རྫོང་ཞེས་པའི་རྫོང་གཞིས་བཟུང་བའི་སྐབས་བྱང་བདག་གི་དམག་མིས་བརྗོད་དོན་ལ་“དེ་སྔ་རིན་ཆེན་སྤོ་གཞིས་ཀ་བཟུང་སླ་ཡང་ཤེལ་དཀར་འདིར་རྫོང་ཞིག་བཏབ་ན་ཤེན་ཏུ་བཙན་པས་བླང་མི་ཐུབ་”ཅེས་བརྗོད་པ་སི་རུ་རེན་ཆེན་གྱིས་ཐོས་པས་དེ་རྒྱུ་མཚན་དུ་གོ་ནས་བྱང་བདག་ལ་སྙན་ཞུས་ཀྱིས་བཀྲ་ཤེས་རྫོང་ཤེལ་དཀར་ཆུ་སྤེ་རོང་དུ་སྤོས་ཆོག་པ་ཞེས་ཞུས་པས་དེ་ལྟར་ཆོག་པའི་བཀའ་ཁྲོལ་ཐོབ་སྟེ་ཤེལ་དཀར་རྫོང་རྩེ་ཞེས་པའི་རྫོང་དེ་བཏབ། དེ་ནས་ད་ལྟའི་དགོན་པ་ཆགས་ཡུལ་དེར་པང་ལོ་ཙྭ་བའི་བཞུགས་གནས་སྒྲུབ་ཕུག་ཆུང་ཆུང་ཞིག་ཡོད་པ་དེར་པང་ལོ་ཙྭ་བ་བཞུགས་ཡོད་པ་བླ་མར་བསྟེན། པང་ལོ་ཙྭ་བས་སི་ཏུ་རེན་ཆེན་ལ་རི་འདི་རྗེ་བཙུན་སྒྲོལ་མའི་བཞུགས་སྟངས་ལྟར་ཡོད་པས་ཞབས་གཡོན་བསྐུམས་པའི་སྟེང་ཁྱོད་ཀྱིས་གཙུག་ལག་ཁང་ཞིག་ཐོབས་ཤིག་ཅེས་གསུངས་པ་ལྟར་སི་ཏུ་རེན་ཆེན་གྱིས་གཙུག་ལག་ཁང་དེ་བཏབ། ཐོག་མར་དགེ་འདུན་ཞལ་གྲངས་༡༥སྐོར་ནས་རིམ་བཞིན་འཕེལ་ཏེ་བོ་དོང་ལུགས་དང་། བཀའ་གདམས་པ། ས་སྐྱ་སོགས་གྲུབ་མཐའ་གསུམ་ལ་གྲྭ་ཚང་ཡང་གསུམ་ཙམ་བྱུང་། དེ་ནས་རིམ་བཞིན་དགེ་འདུན་ཞལ་གྲངས་༨༠༠ཙམ་བར་འཕེལ། དེ་རྗེས་གྲུབ་མཐའ་ཕན་ཚུན་མི་མཐུན་པ་བྱུང་སྟབས་རྒྱལ་བ་ལྔ་པའི་དུས་སྙན་ཞུ་ཕུལ་བས་བཀའ་གདམས་གསར་མར་གཏན་འཁེལ་གནང་བ་ནས་བཟུང་དགེ་ལུགས་ཕྱག་བཞེས་མཛད་དེ་གྲྭ་གྲངས་༣༠༠གཏན་འཁེལ་གནང་། སྔོན་དུས་འགྱུར་བར་མཁན་ཐོག་༡༨ཙམ་བྱུང་། སྔོན་འདུ་ཁང་ཀ་བ་༣༦གི་གཙང་ཁང་སྤུག་མར་གསེར་ཟངས་ཀྱི་ཇོ་བོ་ཤཱཀྱ་མུ་ནི་ཐོག་སོ་གསུམ་ཙམ་དང་དེ་འབྲེལ་ཉེ་བའི་སྲས་ཆེན་བརྒྱད་མི་ཚད་ལྷག་ འདུ་ཁང་ནང་ལམ་རིམ་བླ་རྒྱུད་དང་རྒྱལ་བ་ལྔ་པའི་སྐུ་བརྙན། ཐུབ་པ་གནས་བརྟན་བཅུ་དྲུག་ གསེར་བྲིས་དང་ནག་བྲིས་ཀྱི་བཀའ་འགྱུར་དང་བལྟན་འགྱུར། མདོར་ན་ལྷ་ཁང་ཉེར་གཅིག་ནང་རྟེན་དང་བརྟེན་པ་བཅས་བཞུགས་སུ་གསོལ་ཡོད་། ཐོག་མར་བཀའ་འགྱུར་གྱི་པར་བརྐོ་སའང་དགོན་དེའི་པར་ཁང་ཞེས་པར་ཡིན་པ་ལ་རྗེས་སུ་སྣར་ཐང་དུ་སྤོས་ཞེས་གསུངས་གཞན་ཡང་རི་དེའི་འདབས་སུ་རྒྱན་ཆུ་དང་། སྲེ་ཆུ། ལོ་ཆུ།བུམ་ཆུ་སོགས་ཆུ་ཆེན་བཞི་དང་། ནུབ་ཏུ་རྩིབས་རིའམ་ཤྲི། བྱང་དུ་རྒྱལ་བ་རྒོད་ཚང་པའི་བཞགས་གནས། ཤར་དུ་ས་སྐྱ། ལྷོ་རུ་གནས་ཆེན་ཚ་བོ་བཅས་བཞི་དང་།ཡང་གངས་རི་ཆེན་པོ་
བཞེས་བསྐོར་བ་ནི་ལྷོ་རུ་གངས་རི་ཇོ་མོ་གླང་མ། ནུབ་ཏུ་རྟ་སྐྱོང་གངས་རི་། བྱང་དུ་བུ་ལའི་གངས་རི། ཤར་དུ་ལྷ་རྒོད་གངས་རི་བཅས་བཞིས་བསྐོར་བའི་དབུས་སུ་ཆགས་ཡོད་
ད་ལྟ་སྔོན་གྱི་གོག་སྟེང་ཉམས་གསོ་གནང་བའི་ནང་སྔོན་གྱི་ཇོ་བོའི་སྐུ་ཚབ་སྐུ་རྒྱུ་འཇིམ་ལས་གྲུབ་པ་སྐུ་ཚད་སྔོན་གི་དེ་མཚུངས། གཞན་ཡང་སྔོན་གྱི་སྐུ་བརྙན་རྣམས་གྱི་སྐུ་ཚབ་གསར་བཞེངས་གནང་བ་མཇལ་རྒྱུ་ཡོད།
ཡང་དགོན་དེ་ནས་སྤྱི་ལེ་༢༩ཙམ་སོང་ན་ནེ་རང་པར་ཁང་ཞེས་པ་དང་དེ་དང་ཉེ་བར་རྩིབས་རི་ཞེས་པ་། སེང་གེ་བྲག་ཞེས་པ་སོགས་མཇལ་རྒྱུ་ཡོད།
རོང་ཕུ་དགོན་།
མཚན་རྒྱས་པར་རྫ་རོང་ཕུ་མདོ་སྔགས་ཆོས་གླིང་དགོན་ཞེས་ཞུ།(དགོན་དེ་ནི་འཛམ་གླིང་ཐོག་ས་བབ་མཐོ་ཤེས་ཀྱི་དགོན་པ་ཡིན་ཞེས་ཟེར་)ཤེལ་དཀར་ནས་སྤེལ་པ་སྣུམ་སྣོན་ས་ཚུགས་བར་ཡོང་། དེ་ནས་སྤྱི་ལེ་༡༠ཙམ་དིངརིའི་ཕྱོགས་སུ་སོང་ན་ཤེལ་དཀར་མཐའ་མཚམས་ཞིབ་བཤེར་ས་ཚུགས་སུ་སླེབས་། དེ་ནས་ནུབ་ངོས་དིང་རིའི་ཕྱོགས་སུ་མ་སོང་བར་ལྷོ་ངོས་སུ་སྤྱིར་བཏང་འཁོར་ལམ་བརྒྱུད་རྒྱའུ་ལ་བརྒྱབ་སྟེ་བཀྲ་ཤེས་འཛོམས་བརྒྱུད་ཁྱོན་བསྡོམས་སྤྱི་ལེ་༡༣༠ཙམ་སོང་ན་དགོན་དེར་སླེབས་པ་དང་དུས་མཚུངས་ཇོ་མོ་གླང་མའང་སྤྱི་ལེ་༨ཙམ་གྱི་ས་ནས་མཇལ་བ་ཡིན་ རོང་ཕུ་ཞེས་པ་ནི་ད་ལྟའི་བཀྲ་ཤིས་འཛོམས་ཞེས་པར་སྔོན་ཕ་དྲུག་རྒྱལ་མོའི་རོང་ཞེས་པའི་དཔོན་མོ་ཞིག་བྱུང་བ་དང་། དེའི་ཕུར་གནས་པས་རོང་ཕུ་ཞེས་པ་དེ་ལྟར་བྱུང་།ཕ་དྲུག་ཅེས་པ་ནི་ཡུལ་དེར་ཕ་དཀར་བ་སོགས་མིང་གི་སྔོན་དུ་ཡིག་འབྲུ་ཕ་ཡོད་པ་དྲུག་བྱུང་བས་ཕ་དྲུག་ཅེས་པ་དེ་ལྟར་ཐོགས་པ་ཡིན་ཞེས་ཟེར། རོང་ཕུ་དགོན་ནི་ཐོག་མར་ད་ལྟའི་དགོན་ནས་སྤྱི་ལེ་བཞི་ཙམ་ཇོ་མོ་གླང་མར་འགྲོ་སའི་ལམ་གྱི་ལྟག་ཏུ་ཡོད་པ་ནི་《པདམ་བཀའ་ཐང་》ལས་“རོང་ཕུ་རྫ་ལ་ཟླ་གཅིག་ཞག་བདུན་བསྡད་། པདམ་ང་ལ་མཆོག་གི་དངོས་གྲུབ་བརྙེས་”ཞེས་གསུང་སའི་སྒྲུབ་ཕུག་གནམ་སྒོ་ཅན་ནི་ད་ལྟའང་མཇལ་རྒྱུ་ཡོད། གུ་རུ་རིན་པོ་ཆེ་གནས་དེར་བཞུགས་སྐབས་ཚེ་རིང་མཆེད་ལྔ་དམ་འདོགས་གནང་སྟེ་མཐར་མཚོ་ལྔ་དང་གངས་རི་ལྔ་ལ་བསྒྱུར་ཞེས་གསུངས་། རོང་པོ་རྣམ་རྒྱལ་བཟང་པོའང་གནས་དེར་བཞུགས་ནས་སྐྱེ་འཆེར་རང་དབང་ཐོབ་ཅེས་དང་། རྫ་སྦྲུལ་རྡོ་རྗེ་འཆང་སྐུ་ཕྲེང་དགུ་པའང་གནས་དེར་བཞུགས་པ་སོགས་མདོར་ན་སྐྱེས་བུ་དམ་པ་ཇི་སྙེད་ཅིག་གནས་དེར་བཞུགས་ཏེ་སྒྲུབ་ཁང་༡༠༨ཙམ་བྱུང་བ་དང་།སྒྲུབ་པ་ཐོབ་པའང་ཇི་སྙེད་བྱུང་སྟེ་རང་བྱོན་༥༠ལྷག་ཙམ་མཇལ་རྒྱུ་ཡོད།གཞན་ཡང་གཡས་གཡོན་རྫ་རི་རྣམས་ལའང་རང་བྱོན་གྱིས་ཁོངས་ཡོད། དེ་རྗེས་རྫ་སྦྲུལ་ངག་དབང་བསྟན་འཛིན་ནོར་བུས་ད་ལྟའི་རོང་ཕུ་དགོན་དེ་ཉིད་ཕྱག་བཏབ་གནང་མཛད་དེ་རིམ་བཞིན་ཕོ་དགོན་གསུམ་དང་། མོ་དགོན་གསུམ་ལ་གྲྭ་བཙུན་བསྡོམས་པས་༦༠༠ཙམ་བར་འཕེལ་ཞེས་གསུངས། དབྱར་ཆོས་དང་དགུན་ཆོས་སོགས་ལ་ས་ཕྱོགས་གང་ས་ནས་བླ་མའི་མཚན་སྙན་རྗེས་འཛིན་གྱིས་ཆོས་ཞུ་པ་༥༠༠ལྷག་ཙམ་ཡང་འདུས་ཞེས་གསུངས་པར་གྲགས་འཁྲུལ་ཞིག་ངག་དབང་ཆོས་ཀྱི་བློ་གྲོས་ཀྱིས་༡༩༥༩བར་དགོན་དེའི་མཁན་པོ་གནང་བ་དང་ རྫ་སྦྲུལ་སྐུ་ཕྲེང་བཅུ་པའི་ཡང་སྲིད་ཀྱང་ངོས་འཛིན་གནང་། སྔོན་འདུ་ཁང་ཀ་བ་དྲུག་གི་ནང་ཆོས་སྐུ་སྣང་བ་མཐའ་ཡས་དང་། ལོངས་སྐུ་ཐགས་རྗེ་ཆེན་པོ། སྦྲུལ་སྐུ་པདམ་འབྱུང་གནས་ཀྱི་སྐུ་བརྙན་སྐུ་རྒྱུ་གསེར་ཟངས་ལས་གྲུབ་པ་དང་། ལྡེབས་རིས་སུ་བདེ་གཤེགས་སོ་ལྔ་དང་།གཡོན་ཕྱོགས་སུ་རྗེ་འབངས་ཉེར་ལྔ། སྤུག་ཏུ་གཡས་ཕྱོགས་སུ་བདེ་བ་ཅན་གྱི་ཞིང་བཀོད། གཡོན་ཕྱོགས་སུ་ཟངས་མདོག་དཔལ་རིའི་ཞིང་བཀོད། འདུ་ཁང་གི་གཤམ་ཆར་གཡོན་ངོས་སུ་སྟོན་པ་བཅོམ་ལྡན་འདས་ལ་ཉེ་སྲས་བརྒྱད་ཀྱིས་བསྐོར་བ་དང་། གཡོན་ཕྱོགས་སུ་སྒྲོལ་མ་འཇིགས་བརྒྱད་བཅས་ཡོད།གཞན་ཡང་བཀའ་འགྱུར་ལྷ་ཁང་། ཞི་ཁྲོ་ལྷ་ཁང་།སྔགས་ཁང་བཅས་ལའང་རྟེན་པར་བཅས་བཞུགས་།
ད་ལྟ་སྔོན་གྱི་དགོན་ཤུལ་དུ་གསར་བཞེངས་གནང་བའི་ནང་སྔོན་གྱི་རྟེན་གསུམ་གྱི་སྐུ་ཚབ་གསར་བཞེངས་གནང་བ་དང་སྔོན་གྱི་ལུགས་ལྟར་ལྡེབས་རིས་གསར་བྲིས་གནང་བ་སོགས་མཇལ་རྒྱུ་ཡོད།
གཞན་ཡང་དགོན་དེར་ལོ་ལྟར་བོད་ཟླ་༣ཚེས་༣༠ནས་ཟླ་༤ཚེས་༤བར་མ་ཎི་རིལ་སྒྲུབ། ཚེས་༡༤ཉིན་འཆམ་རྒྱུགས། ཚེས་༡༥ཉིན་བཀའ་དབང་། ཚེས་༡༦ཉིན་གར་འཆམ་སོགས་གནང་སྲོལ་ཡོད་པས་སྐབས་དེར་དད་ལྡན་མང་པོ་གནས་དེར་འདུས་པ་ཡིན།
ཡང་བཀྲ་ཤིས་འཛོམས་ནས་སྤྱིར་བཏང་འཁོར་ལམ་བརྒྱུད་སྤྱི་ལེ་༩༠ཙམ་སོང་ན་རྗེ་སྨན་ཁང་པས་ཕྱག་བཏབ་གནང་བའི་མཁའ་མཐའ་དགོན་ནམ་ཐར་པ་གླིང་དགོན་ཞེས་དགེ་ལུགས་པའི་དགོན་ཞིག་མཇལ་རྒྱུ་ཡོད། དགོན་དེ་ནི་ཇོ་མོ་གླང་མའི་ལྷོ་ངོས་སུ་གནས་པ་ཡིན།
གངས་རི་ཇོ་མོ་གླང་མ།
རོང་ཕུ་དགོན་པ་ནས་ཇོ་མོ་གླང་མའི་སྒར་ས་དང་པོ་བར་ལ་སྤྱི་ལེ་བརྒྱད་ཙམ་ཡོད་པས། ལ་ལ་རླངས་འཁོར་ལ་སྟོད་པ་དང་། ལ་ལ་ཤིང་རྟ་འཁོར་ལོར་སྟོད་པ་། ལ་ལ་སྦག་སྦག་བཞོན་ཏེ་འགྲོ་བ་སོགས་བྱེད་པ་ཡིན། ་འོན་ཀྱང་མང་པོ་ཞིག་ནི་དད་གུས་མཚོན་ཕྱིར་རྐང་ཐང་མར་འགྲོ་གི་འདུག་ སྒར་ས་ཞེས་པ་ནི་རི་འཛེགས་མཁན་གྱི་ངོས་ནས་བཤད་པ་འདྲ། དེར་ཟ་ཁང་ཡོད་ལ་རི་འབུར་ཞིག་ཡོད་པ་དེའི་སྟེང་དར་ཕུང་ཡང་འདུག་དེ་ནས་ཇོ་མོ་གླང་མ་མཇལ་བ་དང་། བོད་པ་ཚོས་བསངས་དང་གསེར་སྐྱེམས་གཏོང་བ་དང་། དར་ལྕོག་འཛུགས་པ་། སྐུ་པར་བསྒྲོན་པ་བཅས་བྱེད་པ་དང་། མི་རིགས་གཞན་ཚོས་དགའ་ཚོར་ཆེན་པོས་སྐུ་པར་བསྒྲོན་པ་དང་། སྐད་བསངས་མཐོན་པོས་“ཇོ་མོ་གླང་མ་”ཞེས་འབོད་པ་དང་ཆབས་ཅིག་ལག་པ་གཡུགས་གཡུགས་བྱེད་ཀྱི་འདུག་ དེ་ལྟར་འབོད་པ་མཐོང་དུས་ཇོ་མོ་གླང་མ་ནི་བེམ་པོ་མ་ཡིན་པའི་སྣང་བའང་འཆར་། ས་དེ་ནས་གངས་རིའི་འདབས་སུ་འགྲོ་བ་ལ་ཕར་བལྟས་ན་སྤྱི་ལེ་བཞི་ལྔ་ཙམ་ལས་མེད་སྣང་ཡང་། འཁྱག་རོམ་སོགས་ཀྱིས་འགྲོ་སྐྱོད་དཀའ་ལ་ཉེན་ཁ་ཆེ་བས་ཉིན་གཅིག་ཙམ་འགོར་བ་ཡིན་ཞེས་འགྲོ་མྱོང་བ་ཚོས་ཤོད་ཀྱི་འདུག་ སྒར་ས་དང་པོ་དེ་རང་དུའང་རྒྱ་མཚོའི་ངོས་ལས་སྤྱི་ཁྲི་༥༢༠༠ཙམ་གྱིས་མཐོ་བའི་ས་བབས་ཡིན་། གངས་རིའི་གཡས་ངོས་ཀྱི་རི་ལྡེབས་སུ་འཛིགས་ན་གངས་རིའི་འདབས་ཀྱི་མཚིའུ་རྣམས་ཚོས་མདོག་མ་གཅིག་པ་སོ་སོར་མཇལ་བ་ཡིན།
གངས་རི་དེར་ཇོ་མོ་གླང་མ་ཞེས་མིང་དེ་ལྟར་ཐོགས་དོན་ནི་འདི་ལྟར་དེའང་མི་ལོ་སྟོང་ཕྲག་མང་པོའི་སྔ་རོལ་དུ་གནས་དེར་ནགས་ཚལ་སྟུག་ཅིང་གཅན་གཟན་སྟག་གཟིག་དོམ་དྲེད་ཀྱི་གནས་བཅའ་ཞིང་། འདྲེ་སྲིན་དུག་པ་ཅན་སྒྱུ་བའི་ཡུལ་ཞིག་ཡིན་བ་ལ་དེ་རྗེས་གུ་རུ་རིན་པོ་ཆེ་གནས་དེར་ཞབས་བཅག་ འདྲེ་སྲིན་དུག་པ་ཅན་རྣམས་དམ་ལ་བཏགས། ཚེ་རིང་མཆེད་ལྔའི་ནང་ཚན་མི་གཡོ་གླང་བཟང་མ་གངས་རིའི་གཟུགས་སུ་བསྒྱུར་བས་ཇོ་མོ་གླང་མ་ཞེས་པ་དེ་ལྟར་ཐོགས་ཞེས་གསུངས་། གཞན་ཡང་བོད་སྐྱོབ་པའི་གངས་ཆེན་བརྒྱད་དུ་གྲགས་པ་ནི་《བྱང་གཏེར་བཀའ་བརྒྱད་རང་བྱུང་རང་ཤར་》དུ་གངས་རིའི་རྒྱལ་པོ་གངས་ཅན། གངས་རིའི་བློན་པོ་ཐང་ལྷ། གངས་རིའི་དམག་པོན་སྤོམ་ར། ཞེས་དང་ ཡར་ལ་གཤམ་པོ་ལྷ་ཡི་གངས། གང་བ་བཟང་པོ་གནོད་སྦྱོན་གངས། རོང་ཕུ་འཁྱིལ་བ་རྫ་ཡི་གངས་། བུ་ལི་དཀར་བ་ཀླུ་ཡི་གངས། རྟ་སོ་བཀྲམ་པ་བཙན་གྱི་གངས་བཅས་ཡིན་གསུངས།
དེང་སང་ཤོད་སྲོལ་ལྟར་བྱས་ན་ཇོ་མོ་གླང་མ་ནི་རྒྱ་མཚོའི་ངོས་ལས་སྦྱི་ཁྲི་༨༨༤༨ཙམ་གྱིས་མཐོ་བའི་རི་བོ་ཡིན་སྟབས་འཛམ་གླིང་ཐོག་གི་རི་བོ་མཐོ་ཤོས་དང་། ཉི་མ་དང་ཐག་ཉེ་ཤོས་བཅས་མདོར་ན་འཛམ་གླིང་གི་ཏོག་ལྟ་བུ་ཞིག་ཡིན་ཞེས་ཟེར་
དིང་རི་གླ་འཁོར་དགོན།
ཤེལ་དཀར་ཞིབ་བཤེར་ས་ཚུགས་ནས་སྤྱི་ལེ་༦༠ཙམ་ནུབ་ངོས་སུ་འཁོར་ལམ་དེད་སོང་ན་དིང་རི་སྒང་དཀར་རམ་དིང་རི་རྙིང་པར་འབྱོར་ཞིང་དེ་ནས་སྤྱི་ལེ་༡༨ཙམ་འཁོར་ལམ་སྤྱིར་བཏང་བ་བརྒྱུད་ལྷོ་ནུབ་ངོས་སུ་སོང་ན་དགོན་དེར་སླེབས་ཀྱི་རེད། དགོན་དེ་ནི་ཐོག་མར་རྒྱ་གར་གྲུབ་ཆེན་ཕ་དམ་པ་སངས་རྒྱས་ཀྱིས་དིང་རྡོ་སྨུག་པོ་ཞེས་པའི་རྡོ་དེ་ཕྱག་ལ་བཞེས་ཏེ། ངས་རྡོ་འདི་གཡུགས་ནས་གང་དུ་བབ་ཀྱང་དེར་ངའི་འགྲོ་དོན་ཡོད་ཅེས་གསུངས་ཏེ་གཡུགས་གནང་བས་ད་ལྟའི་དགོན་ཆགས་ཡུལ་གྱི་འགོ་ཏུ་བབས། ཡུལ་གྲུ་ཀུན་དུ་ “དིང་”ཞེས་པའི་སྒྲས་ཁྱབ་པས་དིང་རི་ཞེས་པ་དེ་ལྡར་བྱུང་། དེ་ནས་དམ་པ་གནས་དེར་ཕེབས་ཏེ་གསུང་གཏོར་གནང་བཞིན་བཞུགས་པའི་སྐབས་ཡུལ་གྲུ་ཀུན་དུ་ཁ་བ་བབས་ཏེ་སྐྱ་ཐིང་ངེར་ཡོད་པ་ལ་དིང་རྡོ་སྨུག་པོ་ཡོད་སར་ཁ་བ་མེད་པ་དང་། གླ་བ་མ་བུ་བདུན་གྱིས་རྡོ་དེར་བསྐོར་ནས་ཡོད་པ་དམ་པས་གཟིགས་ཏེ་ད་ངའི་དགོན་པ་གནས་འདིར་འདེབས་གསུངས་ནས་ཨ་ཙ་ར་༡༠༨ལ་སྤྲུལ་ཏེ་སྤྲུལ་པའི་ལྷ་ཁང་བཞེངས་གནང་མཛད།དིང་རྡོ་སྨུག་པོ་ནང་རྟེན་དུ་བཞུགས། དིང་རྡོ་སྨུག་པོར་གླ་བས་བསྐོར་བས་ “དིང་རི་གླ་འཁོར་”ཞེས་པ་དེ་ལྟར་བྱུང་ཞེས་གསུངས་། ཡང་གསུང་སྲོལ་གཞན་ཞིག་ལ་ཡུལ་དེ་དང་ཉེ་བར་སྤོང་རོང་ཞེས་འབྲོག་པའི་དཔོན་པོ་ཞིག་ཡོད་པ་དེས་དམ་པར་གསེར་ཕུལ་པས་འདི་ས་སེར་དང་མཚུངས་ཞེས་གསུངས་ཏེ་མ་བཞེས་། ཡང་དངུལ་ཕུལ་བས་འདི་བྱེ་མ་དང་སྙམ་ཞེས་མ་བཞེས་། དེ་ནས་དམ་པས་ཁྱོད་དད་པ་ལོག་གམ་ཞེས་གསུངས་པར་། སྤོང་རོང་རྒྱལ་པོས་ཅུང་ཟད་ལོག་ཅེས་ཞུས་། ད་འོ་ན་ཁྱོད་ལ་ཕུགས་ཟོག་དཀར་པོ་དཀར་རྐྱང་ཞིག་འདུག་པ་དེ་ང་ལ་སྤྲོད་དམ་ཞེས་གསུངས་པར་། སྤོང་རོང་རྒྱལ་པོས་ང་ལ་ཟོག་དཀར་པོ་དཀར་རྐྱང་གླང་འདི་ཡིན་ཞེས་ཞུས་ཏེ་གླང་དཀར་པོ་དེ་དམ་པར་ཕུལ། དམ་པས་འོ་འདི་རང་ཡིན་གསུངས་ཏེ་གླང་དེ་བཞེས། གླང་དེ་ནི་བྱང་ཆུབ་སེམས་པའི་སྤྲུལ་པ་ཡིན་པས་ཆུ་གླང་བྱང་ཆུབ་སེམས་དཔའ་ཞེས་དབྱར་གྱི་དུས་སུ་མཚམས་པ་བ་རྣམས་ལ་ཆུ་ཕུལ། དགུན་གྱི་དུས་སུ་འཁྱག་པ་ཕུལ་གནང་བས་དིང་རི་གླང་འཁོར་ཞེས་ཀྱང་གསུང་སྲོལ་ཆགས་ཚུལ་དེ་ལྟར་ཡིན་། དེ་ནས་རིམ་བཞིན་བླ་མའི་མཛད་འཕྲིན་གྱིས་སློབ་མ་༡༠༨ཙམ་བར་འཕེལ། ཞི་བྱེད་ཀྱི་གཅོད་རྒྱུད་སྤེལ་གནང་མཛད་པ་པོ་ཏི་བཞི་ཙམ་ཡོད། བོད་ལ་ཐེངས་བདུན་ཕེབས་པ་ལ་ཕྱེད་ཙམ་མགྱོགས་རླུང་བསྒོམས་སྟེ་ཕེབས། ཕྱེད་ཙམ་ཕྱག་རྒྱུག་བཙུགས་ཏེ་ཕེབས་ཞེས་གསུངས། སྔོན་འདུ་ཁང་ཀ་བ་དྲུག་གི་ནང་སྐུ་རྒྱུ་ཨར་ཀ་ལས་གྲུབ་པ་འོག་ཀླུ་ཡུལ་ནས་ཕེབས་པ་ཞེས་པའི་དམ་པའི་སྐུ་བརྙན་མི་ཚད་མ་དང་། དིང་རྡོ་སྨུག་པོ། ཆུ་གླང་བྱང་ཆུབ་སེམས་དཔའི་ཚེམས་དང་རིང་བསྲེལ། སྐུ་རྒྱུ་ལི་ལས་གྲུབ་པའི་སྟོན་པའི་སྐུ་བརྙན་མང་པོ་དང་སྐུ་རྒྱ་དེ་མཚུངས་ཀྱི་བདེ་གཤེགས་མཆོད་རྟེན་བརྒྱད་ལ་སོགས་པ་མཇལ་རྒྱུ་ཡོད། དགོན་དེར་ལོ་ལྟར་བོད་ཟླ་༤ཚེས་༡༤ཉིན་མྱང་ཆོས་ཞེས་པའི་དུས་ཆེན་ཞིག་ཡོད་པ་དེ་ནི་སྔོན་དུས་ཚོད་དེ་ཉིན་དམ་པ་སྐུ་གཤེགས་དིང་རི་བ་རྣམས་ཀྱིས་མྱ་ངན་དྲག་པོས་སྨྲེ་སྔགས་བཏོན་པས། དམ་པ་སླར་ཡང་ཚུར་གསོས་དེ་《དིང་རི་བརྒྱ་ཚར་》ཞེས་པའི་བསླབ་བྱ་གསུང་བཞིན་ད་མྱ་ངལ་མ་བྱེད་མྱང་ཚོས་བགྱིས་གསུང་ཏེ་ཞབས་བྲོ་བསྐྱོན་གནང་བས་ད་ལྟའང་བོད་ཟླ་༤ཚེས་༡༤~༡༥སོ་སོར་ཐུན་མོང་མ་ཡིན་པའི་བྲོ་གར་དེ་འཁྲབ་སྲོལ་ཡོད་ཀྱང་རྒན་རབས་ཁ་ཤས་ཀྱིས་མ་གཏོགས་ཤེས་མཁན་མེད།
ད་ལྟ་སྔོན་གྱི་འདུ་ཁང་ཉམས་གསོ་གནང་བའི་ནང་སྐུ་རྒྱུ་གསེར་ཟངས་ལས་གྲུབ་པའི་དམ་པའི་སྐུ་བརྙན་དང་། ཐང་སྟོང་རྒྱལ་པོ། རྗེ་བཙུན་མི་ལ་སོགས་ཀྱི་སྐུ་བརྙན་དང་། བཀའ་འགྱུར་གསར་བླུས་གནང་བ་སོགས་མཇལ་རྒྱུ་ཡོད་ལ་དགོན་དེའི་རྒྱབ་རིའི་རྩེར་གླང་འཁོར་རྩེ་ཞེས་པའི་གྱང་རོའང་མཇལ་རྒྱུ་ཡོད།།


text:
༸གོང་ས་མཆོག་ཨ་རིར་ཆིབས་སྒྱུར་བསྐྱང་རོགས་ཞེས་གསོལ་འདེབས་ཞུས་འདུག
ཟླ་འདིའི་ཚེས་ ༣ ནས་ ༤ བར་རྒྱ་གར་གྱི་རྒྱལ་ས་ལྡི་ལིར་རྟེན་གཞི་བྱས་པའི་ཨ་རིའི་གཞུང་ཚབ་པ་སྐུ་ཞབས་ཀན་ནེ་ཐི་(Kenneth I.Juster) དང་། ཁོང་གི་ཕྱག་རོགས་སྐུ་ཞབས་ཨ་ནུད་(Anood Taqui) ཌེརེཀ་(Derek Westfall, Deputy Political Minister Counselor) ཨ་རི་རོགས་ཚོགས་ཀྱི་ལས་བྱེད་ཐོ་མ་སི་(Thomas Kress) དང་ར་ཇི་མར་ཝ་ཧ་(Raj Marwaha) བཅས་བཞུགས་སྒར་དྷ་སར་འཚམས་གཟིགས་སུ་ཕེབས་ཡོད་པ་རེད།
དེ་ཡང་ཕྱི་ཚེས་ ༣ ཉིན་ལྡི་ལིར་རྟེན་གཞི་བྱས་པའི་ཨ་རིའི་གཞུང་ཚབ་པ་དང་སྐུ་མགྲོན་རྣམ་པ་དྷ་སྟེང་བོད་ཕྲུག་ཁྱིམ་སྡེ་དང་བོད་ཀྱི་ཟློས་གར་ཚོགས་པར་གཟིགས་སྐོར་དུ་ཕེབས་པ་མ་ཟད། བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་དང་བཀའ་བློན་རྣམ་པ་བཅས་དང་ལྷན་དགོང་དྲོའི་གསོལ་ཚིགས་ལྷན་བཞེས་གནང་རྗེས་བོད་ཀྱི་ཟློས་གར་ཚོགས་པས་སྲོལ་རྒྱུན་གཞན་སྣ་གཟིགས་འབུལ་ཞུས་འདུག
ཕྱི་ཚེས་ ༤ ཉིན་གྱི་སྔ་དྲོ་གཞུང་ཚབ་པ་དང་སྐུ་མགྲོན་རྣམ་པ་བཞུགས་སྒར་རྒྱལ་བའི་ཕོ་བྲང་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་མཇལ་བཅར་ཞུས་པ་དང་། ༸གོང་ས་མཆོག་གིས་སེམས་ནང་ཞི་བདེ་སྐྲུན་པ་བརྒྱུད་འགྲོ་བ་མིའི་ཁྱིམ་ཚང་ཆེན་པོའི་ནང་བདེ་སྐྱིད་སྐྲུན་ཐབས་སྐོར་བཀའ་སློབ་བསྩལ་བ་དེ་དག་གིས་གཞུང་ཚབ་པ་ལ་སེམས་འགུལ་ཤུགས་ཆེ་ཐེབས་པ་དང་། ཁོང་གིས་༸གོང་ས་༸སྐྱབས་མགོན་ཆེན་པོ་མཆོག་མགྱོགས་མྱུར་ཨ་རིར་ཆིབས་སྒྱུར་བསྐྱང་རོགས་གནང་ཞེས་གསོལ་འདེབས་ཞུས་འདུག
མཇལ་འཕྲད་གྲུབ་བསྟུན་སྐུ་མགྲོན་རྣམ་པ་ཐེག་ཆེན་ཆོས་གླིང་གཙུག་ལག་ཁང་དང་བོད་ཀྱི་འགྲེམས་སྟོན་ཁང་། དྷ་ས་བོད་ཀྱི་དཔེ་མཛོད་ཁང་། བཙུན་དགོན་སྒྲོལ་མ་གླིང་། ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་བཅས་ལ་གཟིགས་སྐོར་དུ་ཕེབས་ཡོད་པ་རེད།།
གསར་འགོད་པ་ཆོས་ཉིད་འོད་ཟེར།


text:
༄༅། ། དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་ཕྱི་ལོ་ ༢༠༡༧ ཟླ་ ༡༢ ཚེས་ ༥ ནས་ ༡༧ བར་ཨ་རིའི་རྒྱལ་ས་ཝ་ཤིང་ཊོན་དང་། ཨ་རིའི་གྲོང་ཁྱེར་ཁག་ཅིག་ལ་གཞུང་འབྲེལ་ཕྱོགས་ཕེབས་གནང་གཏན་འཁེལ་ཡོད།
དེ་ཡང་དཔལ་ལྡན་ཚོགས་གཙོ་མཆོག་ཕྱི་ཚེས་ ༤ ཉིན་རྡ་ས་ནས་ཕེབས་དོན་གནང་རྒྱུ་དང། ཕྱི་ཚེས་ ༥ ཉིན་ལྡི་ལི་ནས་ཨ་རིའི་གྲོང་ཁྱེར་ལོ་སི་ཨེན་ཇི་ལི་སིར་ (Los Angeles) ཕེབས་ཐོན་གནང་རྒྱུ་། ཕྱི་ཚེས་ ༦ ཉིན་ས་གནས་སུ་མཛད་འཆར།
ཕྱི་ཚེས་ ༧ ཉིན་ཨ་རིའི་གྲོང་ཁྱེར་ནེའུ་ཡོག་ཏུ་ཕེབས་འབྱོར་གནང་རྒྱུ་དང ཕྱི་ཚེས་ ༨ ནས་ ༡༠ བར་ས་གནས་སུ་མཛད་འཆར་དང། ཕྱི་ཚེས་ ༡༠ ཉིན་བོད་དོན་གདུང་སེམས་མཉམ་སྐྱེད་ཀྱི་གཞི་རྒྱ་ཆེ་བའི་ལས་འགུལ་ཐོག་མཉམ་ཞུགས་ཀྱིས་གསུང་བཤད་གནང་རྒྱུ།
ཕྱི་ཚེས་ ༡༡ ཉིན་རྒྱལ་ས་ཝ་ཤིང་ཊོན་ (Washington) དུ་ཕེབས་འབྱོར་གནང་རྒྱུ་དང། ཕྱི་ཚེས་ ༡༢ ནས་ ༡༤ བར་རྒྱལ་ས་ཝ་ཤིང་ཊོན་དུ་ཨ་རིའི་གྲོས་ཚོགས་འཐུས་མི་ཁག་ཅིག་དང་མཇལ་འཕྲད་གནང་རྒྱུ་དང་ས་གནས་སུ་མཛད་འཆར།
ཕྱི་ཚེས་ ༡༥ ཉིན་སན་ཕ་རན་སེ་སི་ཀོ་ (San Francisco) གྲོང་ཁྱེར་དུ་ཕེབས་འབྱོར་གནང་རྒྱུ་དང་། ཕྱི་ཚེས་ ༡༦ ཉིན་ས་གནས་སུ་མཛད་འཆར། ཕྱི་ཚེས་ ༡༧ ཉིན་ཡུ་ཊ་མངའ་སྡེའི་རྒྱལ་ས་སལ་ལེག་ (Salt Lake City,Utah) ཀྱི་ས་གནས་སུ་མཛད་འཆར།
ཕྱི་ཚེས་ ༡༨ ཉིན་ལྡི་ལིར་ཕྱིར་ཕེབས་གནང་རྒྱུ། ཕྱི་ཚེས་ ༢༠ ཉིན་སྦེལ་ཀོབ་གཞིས་ཆགས་སུ་ཕེབས་ཐོན་གནང་རྒྱུ་དང། ཚེས་༢༡་ནས་ ༢༢ བར་ས་གནས་སུ་མཛད་འཆར་དང། ཕྱི་ཚེས་ ༢༣ ལྡི་ལིར་ཕྱིར་ཕེབས་གནང་རྒྱུ་དང་། ཚེས་ ༢༤ ཉིན་རྡ་སར་ཕེབས་འབྱོར་གནང་རྒྱུ་ཡིན་པ་བཅས་ཀྱི་གནས་ཚུལ་དུ།


text:
རབ་བྱུང་གི་འཚོ་བའི་ཡོ་བྱད་ཀྱི་གོས་ལ་དཔྱད་པ་མེ་ཁྱེར་གྱི་སྣང་བ།
རྩོམ་པ་པོ། མདོག་གཞུང་བ་བཟོད་པ་ཆོས་འཕེལ།
༄༅།། རབ་བྱུང་གི་འཚོ་བའི་ཡོ་བྱད་ཀྱི་གོས་ལ་དཔྱད་པ་མེ་ཁྱེར་གྱི་སྣང་བ་ཞེས་བྱ་བ་བཞུགས་སོ།།
ཐམས་ཅད་མཁྱེན་པ་ལ་ཕྱག་འཚལ་ལོ། །དེ་ཡང་རབ་བྱུང་གི་འཚོ་བའི་ཡོ་བྱད་ཀྱི་གོས་ལ་ཅུང་ཙམ་ཞིག་དཔྱད་པ་ལ་བརྒྱད་དེ། འཚོ་བའི་ཡོ་བྱེད་ཀྱི་རྒྱུ་དང་། སྒྲུབ་ལུགས་དང་། མཚན་ཉིད་དང་། དབྱེ་བ་དང་། སོ་སོའི་རང་བཞིན་དང་། བྱིན་གྱིས་བརླབ་ཚུལ་དང་། ཇི་ལྟར་བཅང་བའི་ཚུལ་དང་། ཆོས་གོས་དྲས་དྲུབ་བྱ་བའི་ཚུལ་ལོ།།
དང་པོ་ནི་ལོག་ཚོ་ལྔ་ཆར་གཏོགས་དང་བཅས་པས་མ་བསྒྲུབས་ཤིང་རྒྱུ་ཧ་ཅང་ངན་པ་དང་བཟང་བ་མ་ཡིན་པའི་རྒྱུར་རུང་བ་བདུན་པོ་གང་རུང་ལས་བྱའོ། །
ལོག་ཚོ་ལྔ་ནི་གཞན་མ་དད་པ་སྤོང་བ་ལ་སོགས་པའི་ཆེད་དུ་མ་ཡིན་པར། རྙེད་པ་དང་བཀུར་སྟི་འབའ་ཞིག་གི་ཆེད་དུ་ཕྱི་ལུས་ངག་གི་སྤྱོད་ལམ་མཛེས་པར་བྱེད་པའི་ཚུལ་འཆོས་ཀྱི་སྒོ་ནས་བསྒྲུབས་པ་དང་། གཞན་གྱི་རྫས་དེ་དག་ལ་ཆགས་ཤིང་དེ་འཐོབ་པའི་ཕྱིར་དུ་ཡོ་བྱེད་དེར་སྨོད་ནས་ལེན་པ་ཐོབ་ཀྱིས་འཇལ་བ་དང་། རང་གིས་ཕར་རྙེད་པ་ཆུང་ངུ་ཞིག་བྱིན་ཞིང་དེ་ལ་བརྟེན་ནས་རྙེད་པ་ཆེན་པོའམ་མང་པོ་ཞིག་འཚོལ་བ་བྱེད་པ་རྙེད་པས་རྙེད་པ་འཚོལ་བ་དང་། རྙེད་བཀུར་གྱི་ཕྱིར་དུ་གཞན་ལ་རྙེད་བཀུར་གྱི་རྫས་ལ་བསྔགས་པ་བརྗོད་པ་གཞོགས་སློང་དང་། རང་ཉིད་ལ་རྙེད་བཀུར་འབའ་ཞིག་གི་ཕྱིར་དུ་གཞན་ལ་གཅམ་བུ་སྟེ་ངོ་དགའི་ཚིག་དང་སྙན་པའི་ཚིག་སྨྲ་བའི་ཁ་གསག་དང་ལྔའོ། །དེ་ཡང་འདུལ་བ་སུམ་བརྒྱ་པ་ལས། རྙེད་ཕྱིར་སྤྱོད་ལམ་ཚུལ་འཆོས་ཡིན་པར་བསྟན། །ཆགས་པས་གཞན་ལ་སྨོད་པ་འཐོབ་ཀྱི་འཇལ། །ཆུང་ངུ་བྱིན་ནས་མང་པོ་འཚོལ་བྱེད་དང་། །གཞན་གྱི་བསྔགས་པ་བྱེད་པ་གཞོགས་སློང་ཡིན། །རྙེད་པའི་ཕྱིར་ནི་གཅམ་དང་སྙན་པར་སྨྲ། །ཐམས་ཅད་ཁ་གསག་ཡིན་པར་འཕགས་པས་བཤད། །ཅེས་གསུངས་པའི་ཕྱིར་རོ། །རྒྱུར་རུང་བ་བདུན་ནི། བལ་ལས་བཏགས་པའི་བལ་གོས་དང་། ཤིང་ཤ་ན་སྟེ་སོ་མ་རཱ་ཛཱ་ལས་བཟོས་པའི་ཤ་ནའི་གོས་དང་། ཉི་འོག་གི་གོས་དང་། རས་གོས་དང་། ཟར་མའི་སྡོང་པོའི་ཤུན་པ་ལས་བཟོས་པའི་ཟར་མའི་གོས་དང་། ཀོ་ཏམ་པའི་གོས་དང་། དཱུ་ཀུ་ལའི་གོས་དང་བཅས་བདུན་ནོ། །དེ་ཡང་འདུལ་བ་མེ་ཏོག་འཕྲེང་རྒྱུད་ལས། བལ་གོས་ཤ་ན་ཉི་འོག་དང་། །རས་གོས་དང་ནི་ཟར་མ་དང་།།ཀོ་ཏམ་པ་དང་དཱུ་ཀུ་ལ། །ཆོས་གོས་རྒྱུ་ནི་རྣམ་པ་བདུན། །ཞེས་གསུངས་པའི་ཕྱིར་རོ། །
དེ་དག་ལས་གྲུབ་ཀྱང་སྤུ་ཤིན་ཏུ་ཆེ་བ་དང་ཁ་ཚར་ཕུན་ཚར་མ་བཅད་པ་སོགས་མ་ཡིན་པ་ཞིག་དགོས་ཏེ། འདུལ་བ་སུམ་བརྒྱ་པ་ལས། ཁ་དོག་གཅིག་པའམ་ཁ་ཚར་ཅན་དཀར་མིན་ཞེས་གསུངས་པའི་ཕྱིར།
གཉིས་པ་སྒྲུབ་ལུགས་ནི། གསར་དུ་ཁ་བསྒྱུར་དགོས་པ་ཡིན་ན་རྒྱུ་རུང་བ་ཉིད་ལེགས་པར་བཀྲུས་ཤིང་དེ་ནས་མི་རུང་བའི་ཚོན་ཆེན་ཁ་དོག་དམར་ལ་མདངས་ཆེ་བའི་མཚལ་དང་། ཁ་དོག་དམར་སྨུག་ཅན་གྱི་རྒྱ་སྐྱེགས་དང་། སྨན་ཤིང་གི་རིགས་གནས་ལྡུམ་བུ་གང་གི་རྩ་བ་སྡོང་པོའི་ཁུ་བ་ཁ་དོག་དམར་སྨུག་ཏུ་འདུག་པའི་བཙོད་དང་། རྩ་སྨན་གང་གི་ཟེ་འབྲུ་ཁ་དོག་སེར་སྨུག་ཅན་གྱི་གུར་ཀུམ་དང་། མཐིང་ཤིང་སྟེ་ཤིང་གང་གི་ཤུན་པ་ཁ་དོག་སྔོ་ནག་དང་། ས་ནས་ཐོན་པའི་སྨན་ནམ་ཡང་ན་ཞ་ཉེ་ལས་བཟོས་པའི་ཁ་དོག་དམར་སེར་དུ་འདུག་པའི་ལི་ཁྲི་དང་། ཁ་དོག་དམར་པོ་ཅན་གྱི་རྨ་ཤིང་དང་། ཁ་དོག་དམར་སེར་འཚེར་བག་དང་ལྡན་པའི་མེ་ཏོག་ལེ་བརྒན་རྩི་དང་བཅས་དགུ་པོ་དག་སྤངས་ཤིང་རུང་བའི་ཚོན་སེར་སྐྱ་ནོག་བག་ཆགས་པ་ངུར་སྨྲིག་རྩི་དང་། སྔོན་པོའི་མདོག་སྔོ་སྐྱ་དང་། ས་འོག་དང་བྲག་འོག་སོགས་ནས་བྱུང་བའི་འཇིམ་པ་ཁ་དོག་དམར་སྐྱ་ཅན་གྱི་བཙག་དང་བཅས་གསུམ་གྱིས་ཁ་བསྒྱུར་བར་བྱའོ། །རྒྱ་སྐྱེགས་ལ་སོགས་པའི་བརྒྱད་པོ་དག་མི་རུང་བའི་ཚོན་ཡིན་ཏེ་ཞེ་ན། དེ་དག་ཚོན་ཆེན་ཡིན་པས་རབ་ཏུ་བྱུང་བ་རྣམས་ལ་སངས་རྒྱས་ཀྱིས་བཀག་པའི་ཕྱིར་རོ། །
དེ་ཡང་འདུལ་བ་སུམ་བརྒྱ་པ་ལས། མཚལ་དང་དེ་བཞིན་རྒྱ་སྐྱེགས་བཙོད་རྣམས་དང་། །གུར་ཀུམ་དང་ནི་མཐིང་ཤིང་ལི་ཁྲི་དང་། །རྨ་ཤིང་ལེ་བརྒན་རྩི་རྣམས་མི་རུང་སྟེ། །བརྒྱད་པོ་ཚོན་ཆེན་ཡིན་པས་དེ་བཀག་ཕྱིར། །ཞེས་གསུངས་པ་དང་། དེ་བཞིན་འདུལ་བ་མེ་ཏོག་འཕྲེང་རྒྱུད་ལས་ཀྱང་། ཚོན་ཆེན་དག་གིས་ཆོས་གོས་ནི། །ཁ་བསྒྱུར་བྱེད་པ་བཀག་པ་ཡིན། །རྒྱ་སྐྱེགས་ལེ་བརྒན་རྩི་དང་བཙོད། །རྨ་ཤིང་རྩི་དང་མཐིང་ཤིང་མཚལ། །སིན་དྷུ་ར་དང་གུར་ཀུམ་སྟེ། །འདི་དག་ཚོན་ཆེན་བརྒྱད་དུ་འདོད། །ཅེས་གསུངས་པའི་ཕྱིར་རོ། །རབ་བྱུང་རྣམས་ལ་དེ་ལྟར་བཀག་པའི་རྒྱུ་མཚན་འདུལ་བ་སུམ་བརྒྱ་པའི་རང་འགྲེལ་འོད་ལྡན་ལས། སྡོམ་བརྩོན་རྣམས་ལ་ནི་ཁ་དོག་གསལ་བ་ཉིད་ཆ་མ་ཡིན་པའི་ཕྱིར་རོ། །ཞེས་གསུངས་པ་དང་། གཞན་ཡང་དེ་དག་ཁ་དོག་ལེགས་པས་རྒྱགས་པ་སྐྱེ་བ་དང་། དོན་དང་བྱ་བ་མང་བ་དང་། འདོད་པ་ཆེ་བ་དང་། ཆོག་མི་ཤེས་པར་འགྱུར་བའོ། །དེ་ཡང་ཆ་པ་ཆོས་སེང་གིས་སུམ་བརྒྱ་པའི་ཚིག་དོན་རབ་ཏུ་འབྱེད་པ་ལས། བརྒྱད་པོ་དེ་ཚོན་ཆེན་པོ་ཡིན་པའི་ཕྱིར་དེ་ལོངས་སྤྱད་ན་ང་རྒྱལ་དང་འདོད་པ་ཆེ་བ་དང་ཆོག་མི་ཤེས་པའོ། །ཞེས་གསུངས་པའི་ཕྱིར། དེའི་སྐབས་སུ་ཁ་ཅིག་ན་རེ། གུར་ཀུམ་མདོག་ཆོས་ཅན། རབ་ཏུ་བྱུང་བ་རྣམས་ལ་མི་གནང་བར་མ་ཡིན་པར་ཐལ། གནང་བ་ཡིན་པའི་ཕྱིར། མ་གྲུབ་ཟེར་ན། དེ་ཆོས་ཅན། དེར་ཐལ། མེ་ཏོག་ཤེ་པ་ལི་ཀས་ཁ་བསྒྱུར་བའི་ཆོས་གོས་སངས་རྒྱས་ཀྱིས་གསོལ་བ་ཡིན་པ་གང་ཞིག་དེའི་མདོག་དང་གུར་ཀུམ་གྱི་ཁ་དོག་གཉིས་མཐུན་པའི་ཕྱིར་ཞེ་ན། ཁྱབ་པ་མེད་དེ། བཅོམ་ལྡན་འདས་ཀྱིས་གོས་དེ་ལྟར་གསོལ་བ་ནི་གདུལ་བྱའི་དོན་དུ་ཡིན་པ་དང་མ་ཟད་སངས་རྒྱས་ནི་དམིགས་བསལ་ལོ། །དེ་ཡང་འོད་ལྡན་ལས། བཅོམ་ལྡན་འདས་ཀྱིས་ལོངས་སྤྱད་པ་ནི་གཏན་ཚིགས་སུ་མི་རུང་སྟེ་དེ་ནི་འདུལ་བའི་དབང་གིས་ཞུགས་པའི་ཕྱིར་རོ། །ཞེས་གསུངས་པའི་ཕྱིར།
གཞན་ཡང་སངས་རྒྱས་ཀྱིས་ལོངས་སྤྱད་པའི་རྒྱུ་མཚན་གྱིས་རབ་ཏུ་བྱུང་བ་རྣམས་ལ་གནང་བར་གྲུབ་ན། འོ་ན་རྡོའི་ལྷུང་བཟེད་ཆོས་ཅན། རབ་ཏུ་བྱུང་བ་རྣམས་ལ་གནང་བར་ཐལ། སངས་རྒྱས་ཀྱིས་རྡོའི་ལྷུང་བཟེད་ལ་སྤྱད་གནང་བའི་ཕྱིར། མ་གྲུབ་ཟེར་ན། དེ་ཆོས་ཅན། དེར་ཐལ། དེ་ལྟར་ཡིན་པ་ཡང་ལུང་གཞི་ལས། རྒྱལ་པོ་ཆེན་པོ་བཞིས་རྡོའི་ལྷུང་བཟེད་བཞི་ཕུལ་བ་གཅིག་ཏུ་བྱིན་གྱིས་བརླབས་ཏེ་སངས་རྒྱས་ཀྱི་ལྷུང་བཟེད་རྡོའི་ལྷུང་བཟེད་ཡིན་པར་གསུངས་པའི་ཕྱིར་རོ། །འདོད་ཟེར་ན། རྡོའི་ལྷུང་བཟེད་ཆོས་ཅན། རབ་ཏུ་བྱུང་བ་རྣམས་ལ་གནང་བ་མ་ཡིན་པར་ཐལ། རབ་བྱུང་རྣམས་ལ་བཀག་པའི་ཕྱིར། མ་གྲུབ་ཟེར་ན། དེ་ཆོས་ཅན། དེ་ཐལ། དེ་ཡང་ལུང་ལྔ་ཚན་པ་ལས། ལྷུང་བཟེད་ལྔ་ནི་བཅང་བར་མ་བྱེད་ཅིག ལྔ་གང་ཞེ་ན་རྡོའི་ལྷུང་བཟེད་དང་ཞེས་གསུངས་པ་དང་། དེ་བཞིན་ལུང་མ་མོ་ལས། ལྷུང་བཟེད་བརྒྱད་ནི་མི་གནང་བ་སྟེ་རྡོ་ལས་བྱས་པ་དང་ཞེས་པ་ལ་སོགས་གསུངས་པའི་ཕྱིར་རོ། །འོ་ན་ངུར་སྨྲིག་རྩི་ལ་སོགས་པའི་གསུམ་པོ་དག་རུང་བའི་ཚོན་ཡིན་ཏེ་ཞེ་ན། འདི་གསུམ་སྔོན་རྒྱལ་གར་དུ་ཁ་དོག་ངན་ཞིང་ཆེས་སྙིགས་མ་ཅན་ཡིན་པར་གྲགས་པའི་ཕྱིར་ན་སངས་རྒྱས་ཀྱིས་རབ་ཏུ་བྱུང་བ་རྣམས་ལ་གནང་བའོ། །དེ་ཡང་སུམ་བརྒྱ་པ་ལས། གོས་རྣམས་ཁ་དོག་བསྒྱུར་ཕྱིར་ཚོན་རྩི་གསུམ། །ངུར་སྨྲིག་རྩི་དང་སྔོན་པོའི་མདོག་དང་བཙག །ཅེས་གསུངས་པ་དང་། ཕྲེང་རྒྱུད་ལས། སྔོན་པོ་བཙག་དང་ངུར་སྨྲིག་རྩི། །འདི་དག་རུང་བའི་ཚོན་གསུམ་སྟེ། །ཞེས་གསུངས་པའི་ཕྱིར་རོ། །
གསུམ་པ་མཚན་ཉིད་ནི། བཅས་ལྡན་དགེ་སློང་གི་ལུས་འཚོ་བའི་ཆེད་དུ་གནང་བའི་གོས་རུང་བ་ཚད་ལྡན་རེ་རེར་ངེས་པ་གང་ཞིག རང་མིང་གིས་བྱིན་གྱིས་བརླབ་རུང་གི་རིགས་གནས་སོ། །
བཞི་པ་དབྱེ་བ་ནི། དངོས་དང་། ཕྲན་ཚེགས་གཉིས་ལས། དང་པོ་དེ་ལ་ལུང་ཁ་ཅིག་ལས། གདོང་ཕྱིས་ཀྱི་ཚབ་ཏུ་འཁྲུས་རས་བགྲངས་ནས་བཅུ་གསུམ་དུ་བྱས་པ་དང་། ཕྲེང་རྒྱུད་ལས། གདོང་དང་ལག་པ་ཕྱི་བ་སྟེ། །དེ་དག་བཅུ་གསུམ་དབྱེ་བར་འདོད། །ཅེས་པའི་སྒོ་ནས་རྣག་གཟན་གྱི་ཚབ་ཏུ་ལག་ཕྱིས་བགྲངས་ནས་བཅུ་གསུམ་དུ་བྱས་ཀྱང་། སྐབས་འདིར་འདུལ་བ་མདོ་རྩ་གཞིར་བཞག་ནས་དབྱེ་བ་དངོས་ལ། སྣམ་སྦྱར་དང་། བླ་གོས། མཐང་གོས་། ཤམ་ཐབས། ཤམ་ཐབས་ཀྱི་གཟན། རྔུལ་གཟན། རྔུལ་གཟན་གྱི་གཟན། གདོང་ཕྱིས། རྣག་གཟན། གཡན་དགབ། སྐྲ་བཟེད། གདིང་བ། དབྱར་གྱི་གོས་རས་ཆེན་རྣམས་སུ་ཡོད་པའི་ཕྱིར། དེ་ཡང་འདུལ་བ་མདོ་རྩ་ལས། སྣམ་སྦྱར་དང་བླ་གོས་དང་མཐང་གོས་དང་ཤམ་ཐབས་དང་ཤམ་ཐབས་ཀྱི་གཟན་དང་རྔུལ་གཟན་དང་རྔུལ་གཟན་གྱི་གཟན་དང་གདོང་ཕྱིས་དང་རྣག་གཟན་དང་གཡན་པ་དགབ་པ་དང་སྐྲ་བཟེད་དང་གདིང་བ་དང་དབྱར་གྱི་གོས་རས་ཆེན་བཅང་བར་བྱའོ།། ཞེས་གསུངས་པའི་ཕྱིར་རོ། གཉིས་པ་ཕྲན་ཚེགས་ནི། ཞྭ་དང་། ལྷམ་སྒྲོག་དང་། སྐེ་རགས་དང་། གཏུར་བུ་དང་། ལྷུང་བཟེད་ཀྱི་ཤུབས་དང་། ཁྲུས་རས་ལ་སོགས་པ་ཡིན་པའོ། །དེ་ཡང་མཚོ་ཊཱིཀ་ལས། འཚོ་བའི་ཡོ་བྱད་ཀྱི་གོས་ཕྲན་ཚེགས་ནི། ཞྭ་དང་སྐ་རགས་ལ་སོགས་པ་སྟེ་འཚོ་བའི་ཡོ་བྱེད་ཀྱི་སེམས་ཀྱི་བརྟགས་པ་འཆགས་པ་རྣམས་སོ། །ཞེས་གསུངས་པའི་ཕྱིར། གཏུར་བུ་ཞེས་པ་ནི་རས་སྲིད་དུ་ཁྲུ་གསུམ་དང་ཞེང་དུ་ཁྲུ་ཕྱེད་དང་གསུམ་ཡོད་པ་ཞིག་ཞེང་གི་ཕྱོགས་གཉིས་ཉིས་ལྟེབ་ཏུ་བྱས་ཏེ་བཙེམ་པའི་ཆོས་གོས་ཀྱི་སྣོད་ཅིག་ཡིན་པའོ། །དེ་ཡང་མདོ་རྩ་ལས། བཏུར་བུས་གོས་དག་བསྐུར་ན་བཟང་ངོ་། །དེ་བྱའོ། །ཁྲུ་གསུམ་དང་ཕྱེད་དང་གསུམ་ཉིས་ལྟེབ་ཏུ་བྱས་ཏེ་བཙེམ་མོ། །ཞེས་གསུངས་པའི་ཕྱིར།
ལྔ་པ་སོ་སོའི་རང་བཞིན་ནི། སྣམ་སྦྱར་ལ་སྣམ་ཕྲན་གྱི་དབང་དུ་བྱས་པའི་སྐོར་དགུ་ཡོད་ཅིང་དང་པོ་ཆུང་སྐོར་གསུམ་དེ་དག་རིམ་པ་བཞིན་སྣམ་ཕྲན་དགུ་མ་དང་། བཅུ་གཅིག་ཅན་དང་། བཅུ་གསུམ་ཅན་ཡིན་པའོ། །གཉིས་པ་འབྲིང་སྐོར་གསུམ་ནི། རིམ་པ་བཞིན་སྣམ་ཕྲན་བཅོ་ལྔ་ཅན་དང་། བཅུ་བདུན་ཅན་དང་། བཅུ་དགུ་ཅན་ཡིན་པའོ། །གསུམ་པ་ཆེ་སྐོར་གསུམ་ནི། རིམ་པ་བཞིན་སྣམ་ཕྲན་ཉེར་གཅིག་ཅན་དང་། ཉེར་གསུམ་ཅན་དང་། ཉེར་ལྔ་ཅན་ཡིན་པའོ། །དགུ་པོ་དག་ལ་གོང་དུ་བཤད་པའི་སྣམ་ཕྲན་དེ་དག་ལས་ལྷག་པ་མི་བྱ་སྟེ་དེ་ཡན་འཚེམ་བུ་ཡིན་པའི་ཕྱིར་རོ། །དེ་ཡང་མདོ་རྩ་ལས། སྣམ་སྦྱར་གྱི་སྣམ་ཕྲན་དག་ནི་དགུ་ཡན་ཆད་ཉི་ཤུ་རྩ་ལྔ་མན་ཆད་དེ་ཟུང་མ་གཏོགས་སོ། །དེ་ཡན་ཆད་ནི་འཚེམ་བུའོ། །ཞེས་གསུངས་པའི་ཕྱིར་དང་། ཕྲེང་རྒྱུད་ལས། སྣམ་སྦྱར་རྣམས་ཀྱི་འཚལ་བུ་ནི། །སྣྲེལ་གཞི་བྱའོ་དགུ་སོགས་དགུ། །སྣམ་ཕྲན་ཉི་ཤུ་རྩ་ལྔའི་བར། །དེ་དག་དབྱེ་བ་ངེས་པར་བསྟན། །ཅེས་གསུངས་པའི་ཕྱིར་རོ། །འོ་ན་སྣམ་ཕྲན་རེར་གླེགས་བུ་དུ་ཡོད་དམ་ཞེ་ན། དང་པོ་ཆུང་སྐོར་གསུམ་གྱི་སྣམ་ཕྲན་རེ་རེར་གླེགས་བུ་ཕྱེད་དང་གསུམ་ཡིན་པའོ། །དེ་ཡང་མདོ་རྩ་ལས། དང་པོ་གསུམ་ལ་ནི་དེ་དག་གི་གླེགས་བུ་ཕྱེད་དང་གསུམ་ཉིད་དོ། །ཞེས་གསུངས་པ་དང་། ཕྲེང་རྒྱུད་ལས་ཀྱང་། གླེགས་བུ་ཕྱེད་དང་གསུམ་པ་གསུམ། །ཞེས་གསུངས་པའི་ཕྱིར། གཉིས་པ་འབྲིང་སྐོར་གསུམ་གྱི་སྣམ་ཕྲན་རེ་རེར་གླེགས་བུ་ཕྱེད་དང་བཞི་པ་ཡིན་ཏེ། དེ་ཡང་མདོ་རྩ་ལས། གཉིས་པ་ལ་ནི་གླེགས་བུ་ཕྱེད་དང་བཞི་པ་ཉིད་དོ། །ཞེས་དང་། ཕྲེང་རྒྱུད་ལས། གསུམ་ནི་གླེགས་བུ་ཕྱེད་དང་བཞི། །ཞེས་གསུངས་པའི་ཕྱིར།
གསུམ་པ་ཆེ་སྐོར་གསུམ་གྱི་སྣམ་ཕྲན་རེ་རེར་གླེགས་བུ་ཕྱེད་དང་ལྔ་པ་ཡིན་པའོ། །དེ་ཡང་མདོ་རྩ་ལས། གསུམ་པ་ལ་ནི་གླེགས་བུ་ཕྱེད་དང་ལྔ་པ་ཉིད་དོ། །ཞེས་གསུངས་པ་དང་། ཕྲེང་རྒྱུད་ལས། ཐ་མ་གསུམ་གསུམ་གླེགས་བུ་ནི། །ཕྱེད་དང་ལྔ་པར་བྱ་བ་ཡིན། །ཞེས་གསུངས་པའི་ཕྱིར་རོ། །དེ་དག་ཆེ་ཆུང་གི་ཚད་ཇི་ལྟར་ཡིན་ནམ་ཞེ་ན། ཆེ་བ་སྐོར་གསུམ་གྱི་ཚད་ནི། དཔངས་སུ་ཁྲུ་གསུམ་དང་། སྲིད་དུ་ཁྲུ་ལྔ་ཡིན་པའོ། །དེ་ཡང་མདོ་རྩ་ལས། བྱིན་གྱིས་བརླབ་ཏུ་རུང་བ་ཆེན་པོ་དག་ནི་རང་གི་ཁྲུ་གསུམ་དང་ལྔ་དག་གོ། །ཞེས་དང་། དེ་བཞིན་ཕྲེང་རྒྱུད་ལས། དེ་དག་ཚད་ནི་ངེས་བསྟན་པ། །དང་པོ་ཁྲུ་ནི་ལྔ་དང་གསུམ། །ཞེས་གསུངས་པའི་ཕྱིར། ཆུང་བ་སྐོར་གསུམ་གྱི་ཚད་ནི། སྔ་མ་ཆེ་བ་སྐོར་གསུམ་གྱི་དཔངས་ཚད་དང་སྲིད་ཚད་གཉིས་ལས་ཁྲུ་ཕྱེད་ཕྱེད་ཕྲི་ནས་དཔངས་སུ་ཁྲུ་ཕྱེད་དང་གསུམ་དང་། སྲིད་དུ་ཁྲུ་ཕྱེད་དང་ལྔ་པ་ཡིན་ནོ། །དེ་ཡང་མདོ་རྩ་ལས། ཆུང་ངུ་དག་ནི་གཉིས་ཀ་ལས་ཁྲུ་ཕྱེད་ཕྱེད་ཕྲིའོ། །ཞེས་གསུངས་པ་དང་། ཕྲེང་རྒྱུད་ལས། ཐ་མ་ཕྱེད་དང་གསུམ་དང་ལྔ། །ཞེས་གསུངས་པའི་ཕྱིར། འབྲིང་སྐོར་གསུམ་གྱི་ཚད་ནི། དེ་གཉིས་ཀྱི་བར་གང་ཡིན་པ་དེ་ཡིན་ཏེ། མདོ་རྩ་ལས། འབྲིང་རྣམས་ཀྱི་ཚད་ནི་བར་མའོ། །ཞེས་དང་། ཕྲེང་རྒྱུད་ལས། དེ་གཉིས་བར་ནི་བར་མ་ཡིན། །ཞེས་གསུངས་པའི་ཕྱིར་རོ། །བླ་གོས་ནི་སྣམ་ཕྲན་བདུན་པ་ཡིན་ལ་སྣམ་ཕྲན་རེར་གླེགས་བུ་ཕྱེད་དང་གསུམ་པ་ཡིན་པའོ། །དེ་ཡང་སྡོམ་གསུམ་རྣམ་ངེས་ཀྱི་འགྲེལ་བ་དཔག་བསམ་སྙེ་མ་ལས། བླ་གོས་ནི་སྣམ་ཕྲན་བདུན་དང་གླེགས་བུ་ཕྱེད་དང་གསུམ་པ། ཞེས་གསུངས་པའི་ཕྱིར། དེའི་ཚད་ནི། སྣམ་སྦྱར་ལྟར་ཆེ་ཚད་དཔངས་སུ་ཁྲུ་གསུམ་དང་སྲིད་དུ་ཁྲུ་ལྔའོ། །ཆུང་ཚད་ནི་དེ་གཉིས་ལས་ཁྲུ་ཕྱེད་ཕྱེད་ཕྲི་ནས་དཔངས་སུ་ཁྲུ་ཕྱེད་དང་གསུམ་དང་སྲིད་དུ་ཁྲུ་ཕྱེད་དང་ལྔ་ཡིན་པའོ། །འབྲིང་ཚད་ནི་དེ་གཉིས་ཀྱི་བར་རོ། །དེ་ཡང་ཕྲེང་རྒྱུད་ལས། དེ་བཞིན་བླ་གོས་ཉིད་ཀྱང་སྟེ། །ལྔ་དང་གསུམ་པར་གསུངས་པ་ཡིན། །ཞེས་དང་། དཔག་བསམ་སྙེ་མ་ལས། ཚད་སྣམ་སྦྱར་ལྟར་གསུམ་མོ། །ཞེས་གསུངས་པའི་ཕྱིར།
མཐང་གོས་ནི། སྣམ་ཕྲན་ལྔ་པ་ཡིན་ཅིང་སྣམ་ཕྲན་རེར་གླེགས་བུ་ཕྱེད་དང་གཉིས་པ་ཡིན་པའོ། །དེ་ཡང་དཔག་བསམ་སྙེ་མ་ལས། མཐང་གོས་ནི་སྣམ་ཕྲན་ལྔ་དང་གླེགས་བུ་ཕྱེད་དང་གཉིས་པ་ཞེས་གསུངས་པའི་ཕྱིར་རོ། །ཚད་ནི་དཔངས་སུ་ཁྲུ་དོ་དང་། སྲིད་དུ་ཁྲུ་ལྔའམ། ཡང་ན་ཁྲུ་བཞི་ཡིན་པ་དང་། གལ་ཏེ་དེ་ལྟར་མ་འབྱོར་ན་ཐ་ན་པུས་མོའི་འཁོར་ལོ་གཉིས་དང་། ལྟེ་བའི་འཁོར་ལོ་སྟེ་འཁོར་གསུམ་ཁེབས་པ་ཙམ་གྱིས་ཀྱང་རུང་ཞིང་། ལུས་སྦོམ་པས་མི་ཡོགས་ན་དེའི་སྟེང་དུ་རལ་ཁ་དཔུང་ཆད་ཁ་སྣོན་བྱས་ཀྱང་ཆོག་པའོ། །དེ་ཡང་མདོ་རྩ་ལས། མཐང་གོས་ནི་དོ་དང་ལྔ་ཡང་ཡིན། དོ་དང་བཞི་ཡང་ཡིན་ནོ། །འཁོར་གསུམ་ཁེབས་པ་ཉིད་ཡན་ཆད་ཀྱང་ངོ་། །མི་ཡོགས་ན་རལ་ཁ་དཔུང་ཆད་བྱའོ། །ཞེས་གསུངས་པའི་ཕྱིར།
ཤམ་ཐབས་དང་། ཤམ་ཐབས་ཀྱི་གཟན་གཉིས་ཀྱི་ཚད་ནི། མཐང་གོས་དང་འདྲ་བ་ཡིན་ཏེ་ཤམ་ཐབས་དེ་ཉིན་མོ་མཐང་གོས་ཀྱི་འོག་ཏུ་སྨད་ལ་གྱོན་པར་བྱ་བའི་གོས་ཡིན་པ་དང་། དེའི་གཟན་དེ་མཚན་མོ་སྨད་ལ་གྱོན་པར་བྱ་བའི་གོས་ཡིན་པའི་ཕྱིར། རྔུལ་གཟན་དང་། རྔུལ་གཟན་གྱི་གཟན་གཉིས་ཀྱི་ཚད་ནི། བླ་གོས་དང་འདྲ་སྟེ་རྔུལ་གཟན་དེ་ཉིན་མོ་བླ་གོས་ཀྱི་འོག་ཏུ་སྟོད་ལ་གྱོན་པར་བྱ་བའི་གོས་ཡིན་པ་དང་། དེའི་གཟན་དེ་མཚན་མོ་སྟོད་ལ་གྱོན་པར་བྱ་བའི་གོས་ཡིན་པའི་ཕྱིར་རོ། །གདོང་ཕྱིས་ཀྱི་ཚད་ནི། ཁྲུ་གང་གྲུ་བཞི་ཡིན་པའོ། །དེ་ཡང་དཔག་སྙེ་ལས། གདོང་ཕྱིས་སྲིད་དང་ཞེང་དུ་ཁྲུ་གང་བ་ཞེས་གསུངས་པའི་ཕྱིར།
རྣག་གཟན་ནི། རྣག་ནད་ཅན་གྱི་བླ་གོས་དང་རྔུལ་གཟན་གཉིས་ཀྱི་འོག་ཏུ་གྱོན་པར་བྱ་བའི་གོས་ཤིག་ཡིན་ཅིང་དེའི་ཚད་ནི་བླ་གོས་དང་མཉམ་པ་ཡིན་པའོ། །དེ་ཡང་དཔག་སྙེ་ལས། རྣག་གཟན་བླ་གོས་དང་མཉམ་པ་ཞེས་གསུངས་པའི་ཕྱིར། སྐྲ་བཟེད་ནི། སྐྲ་འབྲེག་པའི་སྐབས་སུ་གྱོན་པར་བྱ་བའི་གོས་ཤིག་ཡིན་ལ་དེའི་ཚད་ནི་སྲིད་དུ་ཁྲུ་གསུམ་དང་། ཞེང་དུ་ཁྲུ་ཕྱེད་དང་གཉིས་པ་ཡིན་ནོ། །དེ་ཡང་ཕྲེང་རྒྱུད་ལས། བསྲུང་བའི་དོན་དུ་སྐྲ་བཟེད་ནི། །ཞེང་དུ་ཁྲུ་ནི་ཕྱེད་དང་གཉིས།།སྲིད་དུ་ཁྲུ་ནི་གསུམ་ཡིན་ཏེ། །ཞེས་གསུངས་པའི་ཕྱིར། གཡན་དགབ་ནི། གཡན་པའི་ནད་ཅན་གྱི་གྱོན་པར་བྱ་བའི་གོས་ཤིག་ཡིན་ཅིང་དེའི་ཚད་ནི་སྲིད་དུ་ཁྲུ་དྲུག་དང་། ཞེང་དུ་ཁྲུ་གསུམ་ཡིན་པའོ། །དེ་ཡང་མདོ་རྩ་ལས། གཡན་པ་དགབ་པའིའོ། །ཁྲུ་དྲུག་དང་གསུམ་མོ། །ཞེས་གསུངས་པའི་ཕྱིར།
གདིང་བ་ནི་དགེ་འདུན་དང་གང་ཟག་གི་གནས་མལ་བསྐྱབ་པའི་ཕྱིར་དུ་གདིང་བར་བྱ་བ་ཞིག་ཡིན་ལ་། དེའི་རང་བཞིན་ནི། གླེགས་བུ་ཕྱེད་དང་གཉིས་པ་ཡིན་ཏེ། མདོ་རྩ་ལས། གདིང་བ་བཅང་བར་བྱའོ། །གླེགས་བུའི་འཕྲོ་བྱའོ། །འོག་རོལ་གྱི་སུམ་ཆའི་དང་པོར་རོ། །གླེགས་བུ་གཅིག་པ་བྱིན་གྱིས་བརླབ་པར་མི་བྱའོ། །ཞེས་གསུངས་པའི་ཕྱིར། དེའི་ཚད་ནི་སྲིད་དུ་ཁྲུ་གསུམ་དང་། དེས་མི་ཆོག་ན་དེའི་སྟེང་དུ་ཁྲུ་ཕྱེད་དང་དོ་མན་ཆད་བསྐྱེད་ཀྱང་ཆོག་པའོ། །དེ་ཡང་མདོ་རྩ་ལས། གདིང་བའིའོ། །འདིའི་ཚད་ནི་སྲིད་དུ་ཁྲུ་གསུམ་མོ། །མི་ཆོག་ན་ཁྲུ་ཕྱེད་དང་དོ་མན་ཆད་བསྐྱེད་དོ། །ཞེས་གསུངས་པའི་ཕྱིར། ཞེང་ཚད་ནི་ཁྲུ་དོ་དང་སོར་དྲུག་གི་བདག་ཉིད་ཅན་ཞིག་ཡིན་ཏེ། མདོ་རྩ་ལས། འདིའི་ཞེང་དུ་ནི་ཁྲུ་དོ་དང་སོར་དྲུག་གོ། །ཞེས་གསུངས་པའི་ཕྱིར། ཚད་དེ་ལས་ཆུང་བ་ལ་བྱིན་རླབས་རྒྱབ་ན་མི་ཆགས་ཤིང་མ་ཟད་ཉེས་བྱས་སུའང་འགྱུར་རོ། །དེ་ཡང་མདོ་རྩ་ལས། དེ་ཆུང་ངུ་ལ་བྱིན་གྱིས་བརློབ་ན་ཉེས་བྱས་སོ། །ཞེས་གསུངས་པའི་ཕྱིར།
དབྱར་གྱི་རས་ཆེན་ནི། དབྱར་དུས་སུ་ཆར་ཆུ་ལས་བསྐྱབ་པའི་ཕྱིར་དུ་གནང་བའི་ལུས་ལ་གྱོན་པར་བྱ་བའི་གོས་ཤིག་ཡིན་ལ་དེའི་ཚད་ནི་སྲིད་དུ་ཁྲུ་དགུ་དང་། དཔངས་སུ་ཁྲུ་གསུམ་དང་སོར་བཅོ་བརྒྱད་ཅན་ཞིག་ཡིན་པའོ། །དེ་ཡང་མདོ་རྩ་ལས། དབྱར་གྱི་རས་ཆེན་གྱིའོ། །དགུ་དང་གསུམ་དང་སོར་བཅོ་བརྒྱད་དོ། །ཞེས་གསུངས་པའི་ཕྱིར། འོ་ན་གོས་དེ་དག་འཇལ་བྱེད་ཀྱི་ཁྲུ་དེ་ཇི་ལྟར་ཡིན་ནམ་ཞེ་ན། མངོན་པ་མཛོད་ལས། སྐད་ཅིག་ཕྲ་རབ་རྡུལ་དང་ནི། །རྡུལ་ཕྲན་དང་ནི་དེ་བཞིན་དུ། །ལྕགས་ཆུ་རི་བོང་ལུག་དང་གླང་། །ཉི་ཟེར་རྡུལ་དང་སྲོ་མ་དང་། །དེ་ལས་བྱུང་དང་དེ་བཞིན་དུ། །སོར་ཚིགས་ཞེས་བྱ་གོང་བདུན་འགྱུར། །སོར་མོ་ཉི་ཤུ་བཞི་ལ་ཁྲུ། །ཞེས་གསུངས་པ་ལྟར། ཉི་ཟེར་གྱི་རྡུལ་ཕྲ་མོ་ནས་རིམ་པ་བཞིན་རྩིས་པའི་སོར་མོ་ཉི་ཤུ་ལ་རྡུལ་ཁྲུ་དང་། རང་གི་ལུས་ཀྱི་སྤྱི་གཙུག་ནས་རྐང་ཐིལ་བར་ཆ་བདུན་ལ་ཕྱེ་བའི་ཆ་གཉིས་ལ་ལུས་ཁྲུ་དང་། གྲུ་མོའི་སྣེ་ནས་གུང་མཛུབ་ཀྱི་རྩེ་མོའི་བར་གྱི་ཆ་ལ་ལག་ཁྲུ་དང་བཅས་གསུམ་འདུལ་བའི་གཞུང་རྣམས་ལས་གསུངས་ཡོད་ཅིང་། དེའི་སྐབས་སུ་ཁ་ཅིག་ན་རེ། གོས་བཅུ་གསུམ་པོ་གང་ཡིན་ཡང་རང་གི་ལུས་ཁྲུས་གཞལ་དགོས་སྟེ། མདོ་རྩ་ལས། ཁྲུའི་དོན་ནི་ལུས་ཀྱི་ཆ་བདུན་ལས་གཉིས་སོ། །ཞེས་གསུངས་པའི་ཕྱིར་ཞེ་ན། ཁྱབ་པ་མེད་དེ། མདོ་རྩ་ལས་དེ་ལྟར་གསུངས་པ་དེ་གདིང་བ་དང་། གཡན་དགབ་དང་། རས་ཆེན་གསུམ་ལས་གཞན་པའི་ལྷག་མ་བཅུ་པོ་དག་ལ་དགོང་ཞིང་དེའི་ནང་ནས་ཀྱང་ལུས་ཚད་ལག་ཚད་མི་མཚམས་པ་དག་ལ་དགོང་ནས་གསུངས་པ་ཡིན་པའི་ཕྱིར་ཏེ། གདིང་བ་དང་། གཡན་དགབ་དང་། རས་ཆེས་གསུམ་ལུས་ཁྲུས་གཞལ་བར་བྱ་བ་མ་ཡིན་པར་རྡུལ་ཁྲུས་གཞལ་བར་བྱ་བ་ཡིན་པའི་ཕྱིར་དང་། གཞན་ཡང་ལུས་ཚད་ལག་ཚད་མཚམས་པ་ཡིན་ན་ལྷག་མ་བཅུ་པོའི་གོས་དག་ལག་ཁྲུའི་གཞལ་ནའང་རུང་བའི་ཕྱིར་རོ། །དེ་གང་གིས་གྲུབ་ཅེ་ན། འདུལ་བ་མདོ་རྩའི་རྣམ་བཤད་མཚོ་ཊཱིཀ་ལས། རྡུལ་ཁྲུས་གཞལ་བར་བྱ་བ་ནི། །ཁང་པའི་ཚད་དང་ཁྲི་རྐང་ཚད། །གདིང་བ་གཡན་དགབ་རས་ཆེན་ནོ། །ཞེས་གསུངས་པ་དང་། ལུས་ཚད་ལག་ཚད་མཚམས་པ་ཡིས། །ལག་ཁྲུས་ཀྱང་ནི་གཞལ་དུ་རུང་། །ཞེས་གསུངས་པ་དེས་གྲུབ་པའི་ཕྱིར་རོ། །དེའི་ཕྱིར་ན། གོས་བཅུ་གསུམ་པོའི་ནང་གི་གདིང་བ་དང་། གཡན་དགབ་དང་།དབྱར་གྱི་རས་ཆེན་གསུམ་ནི་རྡུལ་ཁྲུས་གཞལ་བར་བྱ་དགོས་ཏེ། གོང་གི་མཚོ་ཊཱིཀ་ལུང་དེས་གྲུབ་པའི་ཕྱིར་དང་། གོས་གཞན་པ་རྣམས་ནི་ལུས་ཚད་ལག་ཚད་མི་མཚམས་པ་ཡིན་ན་ལུས་ཁྲུས་གཞལ་བར་བྱ་བ་ཡིན་ཏེ། གོང་གི་མདོ་རྩའི་ལུང་དེས་གྲུབ་པའི་ཕྱིར་དང་། གལ་ཏེ་ལུས་ཚད་དང་ལག་ཚད་མཚམས་པ་ཡིན་ན་ནི་གོང་གི་གསུམ་པོའི་ལྷག་མ་བཅུ་པོ་དག་ལག་ཁྲུས་གཞལ་ཀྱང་རུང་བ་ཡིན་ཏེ། གོང་གི་མཚོ་ཊཱིཀ་ལུང་དེས་གྲུབ་པའི་ཕྱིར་རོ། །
དྲུག་པ་བྱིན་གྱིས་བརླབ་ཚུལ་ནི། སྣམ་སྦྱར་ལ་མཚོན་ན། ཡུལ་རྟེན་གཉིས་ཀས་མཆིལ་ལྷམ་ཕུད། ཡུལ་དེ་བསླབ་པ་རྒན་ན་ཕྱག་གསུམ་དང་མཉམ་པ་དང་གཞོན་པ་ཡིན་ན་ཐང་ཤད་ལན་གསུམ་བྱས་ནས། འདུད་པ་དང་བཅས་འགྲེང་བཞིན་དུ། བསྟན་པ་རིན་པོ་ཆེ་གསལ་བྱེད་དམ་པར་གྱུར་པ་བཙུན་པ་འདུལ་བ་འཛིན་པ་ཆེན་པོ་སྣམ་སྦྱར་བྱིན་བརླབ་ཀྱི་ཆོ་ག་ལ་ཐུགས་གཏད་པར་ཞུ། ཞེས་དང་། ཡུལ་གྱིས། ཆོས་བཞིན་འདུལ་བ་བཞིན་མཛད་པར་ཞུ། ཞེས་བརྗོད་དོ། །དེ་ནས་སྣམ་སྦྱར་ཕྱི་ནང་མ་ལོག་པར་བཞི་ལྟེབ་དུ་བྱས་ནས། སྣེ་མོ་གཅིག་རྟེན་གྱི་ཕྲག་པར་བཀལ་ལ། སྣེ་མོ་གཅིག་ཡུལ་རྟེན་གཉིས་ཀས་ཐལ་མོའི་བར་དུ་བཟུང་སྟེ། བསམ་པ་ལ་འདི་དགེ་སློང་གི་འཚོ་བའི་ཡོ་བྱེད་སྣམ་སྦྱར་དུ་བྱིན་གྱིས་བརླབ་སྙམ་དུ་དྲན་པར་བྱས་ནས། བཙུན་པའམ། སློབ་དཔོན་དགོངས་སུ་གསོལ། བདག་དགེ་སློང་མིང་བདི་ཞེས་བགྱི་བའི་ཆོས་གོས་བགྱིས་ལགས་པ་རུང་བ་སྤྱད་པར་འོས་པ་འདི་ཆོས་གོས་སྣམ་སྦྱར་དུ་བྱིན་གྱིས་བརླབ་བོ། །ཞེས་ལན་གསུམ། དེ་ནས་ཐབས་ལེགས་བྱ་བའོ། གལ་ཏེ་ཡུལ་མེད་ཚེ་སྙན་གསན་དང་གཏང་རག་བྱ་མི་དགོས་བཙུན་པ་ཞེས་པའི་ཚབ་ཏུ་ལྷ་ཞེས་བརྗོད་གཞན་པ་རྣམས་གོང་བཞིན་བྱ། དེ་བཞིན་བླ་གོས་སོགས་ལའང་གོང་གི་ཆོ་ག་དེ་ཁ་སྤོ་བར་བྱའོ། །དེ་ཡང་དཔག་བསམ་སྙེ་མ་ལས། འཚོ་བའི་ཡོ་བྱེད་དག་རང་མིང་གིས་ངེས་པར་བྱིན་གྱིས་བརླབ་པར་བྱའོ་ཞེས་གསུངས་པའི་ཕྱིར། བྱིན་གྱིས་བརླབས་པའི་དགོས་པ་ནི། དངོས་སུ་འཆང་འབྲལ་གྱི་ཉེས་པ་ཁེགས་ཤིང་ཤན་མི་བྱུང་བ་དང་། བརྒྱུད་ནས་དངོས་ཞེན་དང་བྲལ་བའི་ཕན་ཡོན་ཐོབ་ཅེས་དཔག་སྙེ་ལས་གསུངས་སོ། །
བདུན་པ་འཆང་ཚུལ་ནི། རང་གི་ལུས་ལ་རྨ་ཡོད་པའི་འདུ་ཤེས་དང་གོས་དེ་དག་ལ་རྨ་རས་ཀྱི་འདུ་ཤེས་དང་། མི་རྟག་པའི་རང་བཞིན་དུ་འདུལ་ཤེས་པའི་སྒོ་ནས་རབ་ཏུ་བྱུང་བ་རྣམས་ཀྱིས་འཆང་ཞིང་། ཁྱད་པར་དུ་སྣམ་སྦྱར་ནི་དགེ་སློང་དག་གིས་བཅང་ངོ་། །དགོས་པ་གང་གི་ཕྱིར་དུ་བཅང་ངམ་ཞེ་ན། སྤྱིར་ཁྱིམ་པ་དང་མུ་སྟེགས་ཅན་གྱི་རྟགས་ལས་འཕགས་པའི་ཕྱིར་དང་། བྱེ་བྲག་ཏུ་སྣམ་སྦྱར་ནི་དགེ་ཚུལ་མན་ཆད་ཀྱི་རྟགས་ལས་འཕགས་པར་བྱ་བའི་ཕྱིར་དང་རང་ཉིད་དགེ་སྦྱོང་ཡིན་པའི་དྲན་པ་གསོ་ཕྱིར་དུ་བཅང་བའོ། །
བརྒྱད་པ་ཆོས་གོས་དྲས་དྲུབ་བྱ་ཚུལ་ནི། གླེགས་བུ་དག་ནང་ཕན་ཚུན་ཆེ་ཆུང་མཉམ་པ་དང་། གླེགས་བུ་ཕྱེད་དག་ནང་ཕན་ཚུན་ཆེ་ཆུང་མཉམ་པར་བྱ་ཞིང་ཁ་ཚར་དང་ཕུན་ཚར་མེད་པར་མཚོན་གྱིས་དྲས་ཤིང་སྣམ་ཕྲན་གྱི་འཚལ་བུ་དག་གི་སྣ་ཐད་ཀར་གྲངས་ཐད་དུ་མི་བབ་པར་སྣྲེལ་གཞི་ཉིད་དང་། དབུས་ཀྱི་སྣམ་ཕྲན་ལ་ལྟོས་ནས་གླེགས་བུའི་འཕྲོ་ཕྱོགས་ཕྱོགས་སུ་བྱ་སྤུ་ནོན་གྱི་ཚུལ་དུ་ལྟ་བ་དང་། ངོས་བཞི་པོ་ལྕགས་རི་ལྟ་བུས་མཐའ་བསྐོར་ནས་དྲུབ་པར་བྱའོ། །དེ་ཡང་མདོ་རྩ་ལས། གླེགས་བུ་དང་གླེགས་བུ་ཕྱེད་དག་མཉམ་པར་བྱའོ། །ཞེས་དང་། མཚོན་གྱིས་མ་དྲས་པའི་གོས་སྤྱད་པར་མི་བྱའོ། །དྲས་ཤིང་དྲུབ་པ་ཆོས་གོས་ཉིད་དུ་བྱིན་གྱིས་བརླབ་པར་བྱའོ། །སྣམ་ཕྲན་སྣྲེལ་གཞི་ཉིད་དང་ལྷག་མ་མཉམ་པ་ཉིད་དང་དབུས་ནས་གཞན་དུ་གླེགས་བུའི་འཕྲོ་ཕྱོགས་ཕྱོགས་སུ་ལྟ་བ་ཉིད་དང་མཐའ་བསྐོར་བ་ཉིད་དག་གིས་སོ། །ཞེས་གསུངས་པའི་ཕྱིར་རོ།།ཆོས་གོས་གང་དག་དྲས་དྲུབ་བྱ་དགོས་སམ་ཞེ་ན། མཐང་གོས་དང་བླ་གོས་དང་སྣམ་སྦྱར་གསུམ་བྱ་དགོས་ཏེ། མདོ་རྩ་ལས། མཐང་གོས་དང་བླ་གོས་དང་སྣམ་སྦྱར་ལའོ། །ཞེས་གསུངས་པའི་ཕྱིར།
དེ་ཡང་སྣམ་སྦྱར་ནི་ངེས་པར་དུ་དྲས་དྲུབ་བྱ་དགོས་ཤིང་། གཞན་པ་དག་ལ་རྒྱུ་རྐྱེན་མ་འཛོམས་ན་མ་དྲས་ཀྱང་རུང་བ་ཡིན་པའོ། །དེ་ཡང་མདོ་རྩ་ལས། སྣམ་སྦྱར་མ་ཡིན་པ་དག་ལ་དྲས་ཏེ་བྱིན་གྱིས་བརླབ་པར་ངེས་པ་མེད་དོ། །ཞེས་དང་། ཕྲེང་རྒྱུད་ལས། སྣམ་སྦྱར་ངེས་པར་དྲས་ཏེ་བཅང་། །གཞན་དག་མ་ངེས་གང་གི་ཕྱིར། །ཞེས་གསུངས་པས་སོ། །འོ་ན་དགེ་སློང་གི་ཆོས་གོས་རྣམ་གསུམ་དྲས་དྲུབ་བྱ་དགོས་པའི་རྒྱུ་མཚན་གང་ཡིན་ནམ་ཞེ་ན། སྔོན་སྟོན་པས་དབྱར་རྙེད་ཀྱི་རས་རྣམས་ཁ་དོག་ངན་པར་བྱས་ཏེ་དགེ་སློང་རྣམས་ལ་བཅང་བ་གནང་བ་ལས། སྐབས་ཤིག་ན་རྒྱལ་པོ་གཟུགས་ཅན་སྙིང་པོས་ཕྱི་རོལ་འཚོ་བ་པ་ཞིག་མཐོང་ནས་གླང་པོ་ཆེ་ལས་དེ་མ་ཐག་བབས་ཏེ་ཕྱག་བྱས་སོ། །གང་ཟག་མ་དད་པ་ཞིག་གིས་བསམ་པ་ལ་ལྷ་ནི་དགེ་སློང་འབའ་ཞིག་ལ་དད་པ་མ་ཡིན་ནོ། །སྙམ་པ་དང་། གང་ཟག་དད་པ་ཅན་ཞིག་གིས་བསམ་པ་ལ་ལྷས་དགེ་སློང་ཡིན་སྙམ་དུ་གླང་པོ་ཆེ་ལས་བབས་ནས་ཕྱག་བྱས་སོ་སྙམ་ནས། ལྷ་སུ་ལ་ཕྱག་བགྱིས། ཞེས་ཞུས་སོ། །ལྷས། སྟོན་པའི་ཉན་ཐོས་ལའོ། ཞེས་སྨྲས། དད་པ་ཅན་གྱིས། དེ་ནི་ཉན་ཐོས་མ་ལགས་ཏེ་འཚོ་བ་པ་ལགས་སོ། །ཞེས་ཞུས་པ་དང་དེ་ནས་རྒྱལ་པོས་སྟོན་པའི་དྲུང་དུ་སོང་ནས་དེ་རིང་བདག་གླང་པོ་ཆེ་ལས་བབས་ཏེ་དགེ་སློང་ཡིན་སྙམ་ནས་འཚོ་བ་པའི་རྐང་པ་ལ་གཏུགས་ལགས་ཀྱིས། དགེ་སློང་གི་ཆོས་གོས་རྣམས་ལ་མཚན་མ་ཅུང་ཟད་ཅིག་མཛད་དུ་གསོལ་ཞེས་ཞུས་པས་ན། སྟོན་པས་དྲས་དྲུབ་བྱ་བར་གནང་ངོ་། །དེ་ནས་དགེ་སློང་རྣམས་ཀྱིས་ཆོས་གོས་དྲས་དྲུབ་བྱས་ཤིང་སྣམ་ཕྲན་རྣམས་ཁ་ཕྱོགས་གཅིག་ཏུ་བསྟན་པས་མི་མཛེས་ནས། ཀུན་དགའ་བོས་སྣམ་ཕྲན་རྣམས་ཁ་ཕྱོགས་གཉིས་སུ་བསྟན། མཐའ་བསྐོར་མེད་པས་མ་མཛེས་ནས། མཐའ་བསྐོར་བྱས་ཏེ་ཟིན་པ་དང་། སྟོན་པ་ལ་ཕུལ་བས་སྟོན་པའི་ཞལ་ནས་ཀུན་དགའ་བོ་ངས་གནང་བ་ཁྱེད་ཀྱིས་ཤེས་པ་ལགས་ཏེ། དེ་ལྟ་བས་ན་དགེ་སློང་རྣམས་ཀྱིས་ཆོས་གོས་དྲས་ཤིང་དྲུབ་པ་ཆོས་གོས་ཉིད་དུ་བྱིན་གྱིས་བརླབ་པར་བྱའོ། །ཞེས་གསུངས་སོ། །
དཔལ་ཆེན་ཧའོ་དགོན་ཐར་ལམ་དམ་ཅན་མཚན་ཉིད་གླིང་དུ་མེ་བྱ་ལོའི་བོད་ཟླ་བ་བདུན་པའི་ཚེས་བཟང་པོར་མདོག་གཞུང་བ་བཟོད་པ་ཆོས་འཕེལ་ནས་དམ་པའི་གཞུང་གཞིར་བཞག་ནས་རྩོམ་སྦྱོང་དུ་བྲིས་པའོ། །དགེའོ། །བཀྲིས།། །།
༼ཨོ་རྒྱན་ཉི་མས་བརྒྱུད་གཏོང་བྱས།༽


text:
ཀྲུང་གོ་བོད་ཀྱི་དྲ་བའི་འཕྲིན། ཉེ་ཆར། མཚོ་སྔོན་ཞིང་ཆེན་སྲིད་གཞུང་གཞུང་ལས་ཐིན་གྱིས《2018ལོའི་ཞིང་ཆེན་ཡོངས་ཀྱི་མཁར་གྲོང་ངལ་རྩོལ་འཇོན་ནུས་གསོ་སྦྱོང་འཆར་འགོད་སྐོར་གྱི་ལག་བསྟར་ཇུས་གཞི》དཔར་འགྲེམས་བྱས་པ་དང་། ཞིང་ཆེན་ཡོངས་ཀྱི་མཁར་གྲོང་ངལ་རྩོལ་པའི་འཇོན་ནུས་གསོ་སྦྱོང་ལས་དོན་ལ་བཀོད་སྒྲིག་བྱས་ཤིང་། 2018ལོའི་ཞིང་ཆེན་ཡོངས་ཀྱི་མཁར་གྲོང་ངལ་རྩོལ་འཇོན་ནུས་གསོ་སྦྱོང་གི་སྤྱིའི་ལས་འགན་དང་འཆར་འགོད་ལ་བཀོད་སྒྲིག་དང་། གསོ་སྦྱོང་གཙོ་གནད་དང་བྱ་བའི་བླང་བྱ་བཅས་ཁ་གསལ་བཟོས།
《ལག་བསྟར་ཇུས་གཞི》ལས། སྤྱིའི་ལས་འགན་དེ་སྐྱེ་ཁམས་སྲུང་སྐྱོབ་དང་རྒྱལ་ཁབ་ཀྱི་འཐབ་ཇུས་དང་གཞི་གཅིག་ཏུ་བསྡེབས་པ། རོང་འབྲོག་པའི་སྐྱེ་ཁམས་ཐོན་སྐྱེད། འཚོ་བའི་འཁོར་སྐྱོད། མི་རིགས་མཐུན་སྒྲིལ་བཅས་ཀྱི་སྐུལ་འདེད་བྱ་བ་འབུར་དུ་གཏོད་པ། དབུལ་ཕོངས་ས་ཁུལ་གྱི་ངལ་རྩོལ་འཇོན་ནུས། ཞིང་ལས་པ། ལས་ཞུགས་བྱས་མེད་པའི་མཐར་ཕྱིན་སློབ་མ། ཁེ་ལས་ལས་བཟོ་པ་སོགས་གཙོར་བོར་བཟུང་སྟེ། དབུལ་ཕོངས་ས་ཁུལ་གྱི་ངལ་རྩོལ་འཇོན་ནུས་གསོ་སྦྱོང་དང་། ཁེ་ལས་ལས་བཟོ་པའི་ལས་ཀ་ལེགས་སྒྱུར་དང་འཇོན་ནུས་མཐོར་འདེགས་སྐོར་གྱི་གསོ་སྦྱོང་། ཞིང་ཕྱུགས་ལས་ཐད་ཀྱི་གསོ་སྦྱོང་། མཁར་གྲོང་ལས་ཞུགས་པའི་འཇོན་ནུས་གསོ་སྦྱོང་སོགས་ཀྱི་ལས་གཞི་ཆེན་པོ4ལག་བསྟར་བྱ་རྒྱུ།
དབུལ་ཐར་འགག་སྒྲོལ་ལས་སྒོའིའགུལ་གྱི་ཐད་ཀྱི་འཇོན་ནུས་གསོ་སྦྱོང་དང་། ཁེ་ལས་ཐོན་ནུས་དང་ལས་བཟོ་པའི་ལས་ཀ་ལེགས་སྒྱུར་དང་འཇོན་ནུས་མཐོར་འདེགས་སྐོར་གྱི་གསོ་སྦྱོང་། རོང་འབྲོག་པའི་རྣམ་པ་གསར་པའི་ལས་རིགས་སྐྱེད་སྲིང་དང་གསོ་སྦྱོང་། ལས་ཞུགས་བྱས་མེད་པའི་འབྲིང་རིམ་མཐར་ཕྱིན་སློབ་མའི་ཆེད་དོན་ལས་ཞུགས་གསོ་སྦྱོང་། ལས་གཏོད་ནུས་པ་མཐོར་འདེགས་ཀྱི་གསོ་སྦྱོང་། ཞིང་པའི་ལས་རིགས་འཇོན་ནུས་མཐོར་འདེགས་ཀྱི་གསོ་སྦྱོང་། བོད་ཁུལ་མཁར་གྲོང་ངལ་རྩོལ་ནུས་པར་སྐུལ་འདེད་བྱེད་པའི་གསོ་སྦྱོང་། གྲོང་མི་གསར་པའི་གསོ་སྦྱོང་། ཁྱིམ་ལས་ཞབས་ཞུའི་ཐད་ཀྱི་གསོ་སྦྱོང་དང་བོད་ཁུལ་ལ་ཁ་གཏད་རོགས་སྐྱོར་བྱེད་པའི་ན་གཞོན་ངལ་རྩོལ་ནུས་པའི་ལས་རིགས་སོགས་ཡོད་པ་རེད།
ཤེས་གསལ་ལྟར་ན། ཞིང་ཆེན་ཡོངས་ཀྱི་མཁར་གྲོང་ངལ་རྩོལ་འཇོན་ནུས་གསོ་སྦྱོང་ལས་དོན་ནི་མི་ཤུགས་ཐོན་ཁུངས་སྤྱི་ཚོགས་འགན་སྲུང་སྡེ་ཁག་གིས་གཅིག་གྱུར་སྙོམ་སྒྲིག་བྱས་པ་དང་། གྲོང་ཁྱེར་དང་ཁུལ་སོ་སོའི་སྲིད་གཞུང་། གླིང་ཁུལ་དོ་དམ་ཨུ་ཡོན་ལྷན་ཁང་། འབྲེལ་ཡོད་སྡེ་ཁག་དང་ལས་ཁུངས་སོགས་ཀྱིས་གཞོགས་འདེགས་སྒོས། གསོ་སྦྱོང་ལ་ཞུགས་འདོད་ཡོད་ལ་ཆ་རྐྱེན་དང་མཐུན་པ་དག་མཁར་གྲོང་ངལ་རྩོལ་ནུས་པའི་གསོ་སྦྱོང་ཁྱབ་ཁོངས་ཁྲོད་བཞག་སྟེ། ཞིང་ཕྱུགས་ལས་ཐོན་སྐྱེད་འཚོ་བའི་ལག་རྩལ་དང་ལས་ཞུགས་ལས་གཏོད་ནུས་པ་མཐོར་འདེགས་བྱེད་པར་སྐུལ་འདེད་དང་། ཐོན་ལས་འཕེལ་རྒྱས་དང་གནད་འཁེལ་དབུལ་སྐྱོར་ལ་སྔར་བས་ཞབས་ཞུ་བསྒྲུབ་རྒྱུ་རེད། །
རྩོམ་སྒྲིག་པ། རྡོ་རྗེ་བསམ་འགྲུབ།


text:
བོད་ཡིག་དེ་རྩིས་འཁོར་དང་ཨིན་ཐེར་དྲ་རྒྱའི་སྟེང་རྒྱ་ཆེར་བཀོལ་སྤྱོད་དང་འཕེལ་རྒྱས་སུ་གཏོང་བར་ཡིག་གཟུགས་དང་གཏག་ཆས་མི་འདྲ་བའི་ཤུགས་རྐྱེན་འོག་ཚད་བཀག་ཆེན་པོ་ཐེབས་ཡོད། སམ་བྷོ་ཊ་དང་པཎྜིཏ། དོན་ཡོད། ཧྥང་ཀྲིན། ཧྭ་ཀོང་སོགས་སོ་སོར་རང་ཉིད་ཀྱི་ཁྱད་ཆོས་ལྡན་པ་མ་ཟད། བཀོལ་སྤྱོད་བྱེད་མཁན་ཡང་མི་ཉུང་བ་རེ་ཡོད།འོན་ཀྱང་མིག་སྔར་ཕན་ཚུན་ཉམས་མྱོང་བརྗེ་རེས་བྱེད་པར་སྟབས་མི་བདེ་བ་དང༌། ཐོན་ཁུངས་མཉམ་སྤྱོད་བྱེད་མི་ཐུབ་ཅིང༌། ཆ་འཕྲིན་བཀོལ་སྤྱོད་བྱེད་ཚད་ཇེ་དམའ་རུ་སོང་ཡོད་ལ། ཆ་འཕྲིན་ཡང་བསྐྱར་བཀོལ་སྤྱོད་བྱེད་པའི་གོ་རིམ་ཁྲོད་མི་ཤུགས་དང་དངོས་ཤུགས། དུས་ཚོད་ཆུད་ཟོས་སོགས་ཀྱི་གནད་དོན་ལྷགས་ཡོད་པས། རྒྱ་ཆེ་བའི་སྒོ་ནས་བཀོལ་སྤྱོད་བྱེད་མི་ཐུབ་པའི་ཚད་དུ་སླེབས་ཡོད། དེ་བས་རྒྱལ་སྤྱིའི་ཨང་སྒྲིག་མེད་པའི་སམ་བྷོ་ཊ་དང་པཎྜིཏ། དོན་ཡོད་བཅས་དང༌། རྒྱལ་སྤྱིའི་ཨང་སྒྲིག་ཕྱེད་ཙམ་ཚང་བའི་ཧྥང་ཀྲིན་བཅས་ཀྱིས་བོད་ཡིག་དྲ་རྒྱའི་ཁྱབ་སྤེལ་ལས་དོན་འཕེལ་རྒྱས་ཀྱི་གོ་རིམ་ཁྲོད་བྱས་རྗེས་ཚད་ངེས་ཅན་ཞིག་བཞག་ཡོད་མོད། འོན་ཀྱང་འཕེལ་རྒྱས་ཀྱི་ཁ་ཕྱོགས་ཐད་ནས་བལྟས་ན། ད་ལྟ་དང་མ་འོངས་པའི་ཆ་འཕྲིན་ཅན་གྱི་འཕེལ་རྒྱས་དང་ཡེ་ནས་མི་འཚམ།
Vistaའགྲེམ་སྤེལ་བྱས་པ་དེསHimalaya ཡིག་གཟུགས་ཁྱབ་གདལ་དུ་གཏོང་བར་རྒྱལ་སྤྱི་རང་བཞིན་གྱི་འཕེལ་རྒྱས་ཁ་ཕྱོགས་དང་བསྟུན་པས། Windowsབཀོལ་སྤྱོད་རྒྱུད་ཁོངས་སྔ་མོ་ནས་བཟུང་ཁྱབ་གདལ་དང་རིམ་པ་ཇེ་མཐོར་སོང་ཞིང༌། VistaདངHimalayaཡིག་གཟུགས་གཉིས་ཀ་ལྡན་ཡོད་པས། བོད་ཡིག་གི་དྲ་རྒྱའི་སྟེང་བརྗེ་རེས་བྱེད་པར་གསར་བརྗེ་རང་བཞིན་གྱི་འགྱུར་ལྡོག་འབྱུང་ཐུབ་ལ། མི་ཤུགས་དང་དངོས་ཤུགས་བཏང་བར་ཡང་ཕན་འབྲས་ཚད་མཐོན་པོ་འབྱུང་ཐུབ།
Himalayaཡིག་གཟུགས་ཀྱིསUnicodeཡི་ཨང་སྒྲིག་སྤྱད་ཡོད་ལ། ISOརྒྱལ་སྤྱིའི་ཨང་སྒྲིག་གིས་གཏན་འཁེལ་བྱས་བའིISO010646ཚད་གཞི་དང་ཡང་མཐུན་ཡོད། Unicodeནི་རྒྱལ་སྤྱིའི་ནང་དར་ཁྱབ་ཆེ་བའི་རྩིས་འཁོར་གྱི་ཡིག་འབྲུའི་ཨང་སྒྲིག་ལག་རྩལ་ཞིག་ཡིན་ལ། དེས་སྐད་རིགས་སོ་སོའི་ཁྲོད་ཀྱི་ཡིག་འབྲུ་རེར་གཅིག་གྱུར་ཡིན་ཞིང་གཉིས་འགྲིལ་ལུགས་ཀྱི་ཨང་སྒྲིག་ཉག་གཅིག་གཏན་འཁེལ་བྱས་ཡོད་པ་མ་ཟད། རང་སྐད་རིགས་དང་ལས་སྟེགས་ལས་བརྒལ་བའི་ཡིག་ཆ་བརྗེ་སྒྱུར་དང་སྒྲིག་གཅོད་བྱེད་པའི་དགོས་མཁོ་བསྐང་ཡོད། Himalayaཡིག་གཟུགས་དེUnicodeདང་ཟུང་འབྲེལ་བྱས་པ་ནི་རང་རྒྱལ་གྱིས་བཏོན་པའི་འཆར་འགོད་ལ་གཞིགས་ཏེ་ཕྲ་མཉེན་ཀུང་ཟིས(Microsoft)གསར་སྤེལ་དང་ཁྱབ་གདལ་དུ་བཏང་ཞིང༌། རང་རྒྱལ་གྱིས་རྒྱལ་སྤྱིའི་དྲ་རྒྱའི་ལས་རིགས་ཁྲོད་རིག་གནས་ཐོན་ཁུངས་སྲུང་སྐྱོང་བྱས་པའི་ཐོན་རྫས་གལ་ཆེན་ཞིག་ཡིན།
མིག་སྔར་རང་རྒྱལ་གྱི་ས་གནས་སོ་སོ་རུ་ཤུགས་རྐྱེན་ཟབ་མོ་བཞག་ཡོད་པའི་བོད་ཡིག་དྲ་བ་སྐོར་ཞིག་བྱུང་དང་འབྱུང་བཞིན་ཡོད་པ་མ་ཟད།བོད་ཡིག་དྲ་བའི་སྨྱན་བྱེད་མང་པོ་ཞིག་ཀྱང་གསར་དུ་འཛུགས་བཞིན་ཡོད། དེར་བརྟེན། ཚད་གཞི་གཅིག་གྱུར་དང་ཐོན་རྫས་ཕུལ་བྱུང་ཅན་འདེམས་རྒྱུ་ནི་དྲ་རྒྱའི་རྒྱང་བསྒྲགས་ལས་རིགས་ཀྱི་ཁ་ཚ་དགོས་གཏུག་གི་བྱ་བ་ཞིག་དང༌། སྨྱན་བྱེད་གསར་རྙིང་གཉིས་ཀྱིས་ངེས་པར་ཏུ་གདམ་གསེས་བྱེད་དགོས་པའི་གནད་དོན་གཙོ་བོ་ཞིག་ཏུ་གྱུར་ཡོད། བོད་ཡིག་དྲ་བའི་ཆ་འཕྲིན་ཐོན་ལས་ཅན་དང་གཞི་ཁྱོན་ཅན་དུ་འགྱུར་བར་སྐུལ་འདེད་བྱེད་ཆེད། ང་ཚོས་སྨྱན་བྱེད་གསར་བ་འཛུགས་པ་དང་ཐོན་རྗས་ཉོ་སྒྲུབ་བྱེད་དུསUnicodeཡི་ཨང་སྒྲིག་གིHimalayaཡིག་གཟུགས་བཀོལ་དགོས་པའི་གྲོས་གཞི་འདི་བཏོན་པ་ཡིན།།
གྲོས་གཞི་འདོན་མཁན། བོད་ཀྱི་ཆ་འཕྲིན་ལག་རྩལ་དྲ་བ། བོད་ཀྱི་སྐད་ཡིག་དྲ་བ། མཆོད་མེ་དྲ་བ་བཅས་ཡིན།


text:
༄༅། །སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཕྱི་ལོ་༢༠༡༧ ཟླ་ ༡ ཚེས་ ༢ ནས་ ༡༤ བར་གནས་མཆོག་རྡོ་རྗེ་གདན་ནས་དུས་དབང་ཐེངས་ ༣༤ པ་སྩོལ་རྒྱུར་གཞིས་ཀྱི་བོད་རིགས་གཙོས་ནང་པ་རྣམས་སྐོམ་པ་ཆུ་འདོད་ལྟར་ཆོས་ཞུར་ཕེབས་རྒྱུར་རེ་བ་བྱེད་བཞིན་ཡོད་ནའང་། རྒྱ་ནག་གཞུང་གིས་དམ་དྲག་ཧ་ཅང་ཤུགས་ཆེན་པོ་བྱས་ཏེ་ཆོས་ཞུར་ཕེབས་ཐུབ་ཀྱི་མེད་པ་དང་། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་ཟླ་ ༡༢ ཚེས་ ༡༩ དང་། ཚེས་ ༢༥ ཚེས་ ༢༨ བཅས་སོ་སོར་བོད་ཟླ་བཅུ་གཅིག་པའི་ཚེས་ ༡༣ ནས་ ༡༥ བར་(ཕྱི་ལོ་ ༢༠༡༧ ཟླ་ ༡ ཚེས་ ༡༠ ནས་ ༡༣ ) དུས་འཁོར་དབང་ཆེན་དངོས་གཞི་འཁེལ་གྱི་ཡོད་པ་དང་སྐབས་དེར་དད་པ་དམ་ཚིག་གཡོ་བ་མེད་པ་རྣམས་གནས་མཆོག་རྡོ་རྗེ་གདན་ནས་དབང་གི་དམིགས་འོག་ཏུ་བཅུག་ནས་སྨོན་ལམ་གནང་རྒྱུ་དང་། དབང་ངེས་པར་ཐོབ་ཀྱི་ཡིན་པའི་སྐོར་བཀའ་སྩལ་ཡོད་པ་རེད།
དེ་ཡང་ཚེས་ ༡༩ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དཔལ་ལྡན་འབྲས་སྤུངས་ཚོགས་ཆེན་དུ་བོད་ནས་གསར་དུ་ཕེབས་པ་ཁག་གཅིག་མཇལ་བཅར་སྐབས་བཀའ་སློབ་སྩལ་དོན། རྒྱ་ནག་གཞུང་གིས་དམ་དྲག་ཧ་ཅང་ཤུགས་ཆེན་པོ་བྱེད་ཀྱི་ཡོད་སྟབས། ཁྱེད་རང་ཚོ་དུས་འཁོར་དབང་ཆེན་སྐབས་སྡོད་ཐུབ་ཀྱི་མེད་པར་བརྟེན་སེམས་འཁྲལ་གཏན་ནས་མ་བྱེད། བོད་ཟླ་བཅུ་གཅིག་པའི་ཚེས་ ༡༣ ནས་ ༡༥ བར་དུས་འཁོར་དབང་ཆེན་དངོས་གཞི་འཁེལ་གྱི་ཡོད། སྐབས་དེར་ཁྱེད་རང་ཚོས་སྨོན་ལམ་ཡག་པོ་རྒྱོབ། ངོས་ཀྱིས་རྡོ་རྗེ་གདན་ནས་ཁྱེད་རང་ཚོ་དབང་གི་དམིགས་འོག་ཏུ་བཅུག་ནས་སྨོན་ལམ་རྒྱག་གི་ཡིན། ཏན་ཏན་དབང་ཐོབ་ཀྱི་རེད། ཅེས་སོགས་བཀའ་སློབ་སྩལ་བ་དང་།
གཞན་ཡང་། ཚེས་ ༢༥ ཉིན་རྒྱ་གར་གྱི་རྒྱལ་ས་ལྡི་ལིར་ཨུ་རུ་སུའི་ནང་པའི་ས་ཁུལ་ཐུ་ཝ་དང་། ཁལ་མུག སྦུ་རི་ཡ་སོགས་ཀྱི་དད་ལྡན་ཆོས་བ་རྣམས་སྤྱོད་མཇུག་ཆེན་མོའི་གསུང་ཆོས་སྐབས། དུས་འཁོར་དབང་ཆེན་ལ་བསྡོད་མ་ཐུབ་མཁན་ཁྱེད་རང་ཚོ་བློ་ཕམ་མ་བྱེད། བོད་ཟླ་ ༡༡ ཚེས་ ༡༣ ནས་ ༡༥ བར་དུས་འཁོར་དབང་ཆེན་གྱི་སྟ་གོན་དང་། དཀྱིལ་འཁོར་ལ་ཞུགས་པའི་སྐོར། དངོས་གཞི་བཅས་ཉིན་གྲངས་གསུམ་རིང་བྱ་རྒྱུར་སྐབས་དེར་ཁྱེད་རང་ཚོས་བོད་ནས་ཚུར་སྨོན་ལམ་རྒྱོབ། ཁྱེད་རང་ཚོ་དད་པ་གཡོ་བ་མེད་པར་བརྟེན་ངོས་ཀྱིས་འདི་ནས་བོད་ནང་ཡོད་པའི་རྒྱ་ཆེའི་མི་མང་དངོས་འབྲེལ་དད་པ་དང་དམ་ཚིག་གཡོ་བ་མེད་པ་ཡོད་མཁན་དེ་དག་དབང་གི་དམིགས་འོག་ཏུ་བཅུག་ནས་སྨོན་ལམ་རྒྱག་གི་ཡིན། དེ་བཞིན་རྒྱ་ནག་ནང་རྒྱ་རིགས་ནང་པ་ཧ་ཅང་ཕོན་ཆེན་པོ་ཡོད་པ་དེ་དག་གི་ནང་ནས་དབང་ཞུ་འདོད་ཡོད་པ་དེ་རིགས་ཏན་ཏན་ཡོང་གི་རེད། དེ་དག་ཚང་མ་ངོས་ཀྱིས་དམིགས་འོག་ཏུ་བཅུག་སྟེ་སྨོན་ལམ་རྒྱག་གི་ཡིན། བླ་མ་ཡི་དམ་གྱི་བྱིན་རླབས་ནི་ཐག་ཉེ་རྒྱང་གི་གནས་ཚུལ་གང་ཡང་མེད། དེའི་ཁུངས་ནི། བཅོམ་ལྡན་འདས་ཀྱིས་སྔོན་ཆོག་ནང་འཕྲིན་གྱི་སྒོ་ནས་བསྙེན་པར་རྫོགས་པ་ཞེས་པ་ཞིག་ཡོད། བསྙེན་པར་རྫོགས་མཁན་གྱི་དགེ་འདུན་པ་དེར་བཞུགས། བསྒྲུབ་བྱ་དེ་དགག་བྱའི་དབང་གིས་ཚུར་ཡོང་མ་ཐུབ་པར་ས་ཆ་གཞན་ཞིག་ཏུ་བསྡད། དེའི་བར་དུ་འཕྲིན་བསྐུར་ནས་བསྙེན་པར་རྫོགས་པ་བྱུང་བའི་ལོ་རྒྱུས་ཡོད། དེང་སྐབས་ང་ཚོ་ས་ཐག་རིང་ནའང་འཕྲིན་སོགས་ཀྱི་ཐོག་ནས་ཁྱེད་རང་ཚོ་སྨོན་ལམ་བརྒྱབ་ན་དབང་ཐོབ་ངེས་ཡིན་པས་དེ་ལྟར་བྱེད་དགོས། ཞེས་དང་།
དེ་བཞིན་ཚེས་ ༢༨ ཉིན་བྷེ་ཧར་པར་ཎ་གྲོང་ཁྱེར་དུ་བོད་ནས་གསར་དུ་འབྱོར་བ་ཁག་གཅིག་ལ་མཇལ་ཁའི་སྐབས་བཀའ་སློབ་སྩལ་དོན། དེང་སྐབས་རྒྱ་ནག་གི་དམ་དྲག་ཤུགས་ཆེ་བྱེད་བཞིན་ཡོད་སྟབས། ཁྱེད་རང་ཚོ་འགའ་ཞིག་རྡོར་གདན་དུ་ཉིན་ཤས་བསྡད་ནས་བོད་དུ་ཕྱིར་ལོག་བྱེད་དགོས་པ་ཆགས་ཡོད། འོན་ཀྱང་ཁྱད་པར་མེད། དུས་འཁོར་དབང་ཆེན་བོད་ཟླ་ ༡༡ པའི་ཚེས་ ༡༣། ༡༤། ༡༥ བཅས་ལ་འཁེལ་གྱི་ཡོད། སྐབས་དེར་ངོས་ནས་བོད་ནང་གི་བོད་མི་དད་པ་དང་དམ་ཚིག་གཡོ་བ་མེད་པ་ཡོད་པ་རྣམས་ངོས་ཀྱིས་དབང་གི་དམིགས་འོག་ཏུ་བཅུག་ནས་སྨོོན་ལམ་རྒྱག་གི་ཡིན། ཁྱེད་རང་ཚོར་དབང་ཐོབ་ཀྱི་རེད། དེར་བརྟེན་ཁྱེད་རང་ཚོ་བློ་བདེ་པོ་བྱས་ནས་སྡོད། ཅེས་བཀའ་སློབ་སྩལ་ཡོད།


text:
ཧྥ་རན་སིའི་རྒྱལ་ས་ཕཱ་རེ་སིར་འཇིགས་སྐུལ་རིང་ལུགས་པས་དྲག་པོའི་འཇབ་རྒོལ་བྱས་རྗེས། འཛམ་གླིང་དབུ་ཁྲིད་དང་མཉམ་དུ་རྒྱ་ནག་གི་སྲིད་འཛིན་ཞི་ཅིན་ཕེང་གིས་ཀྱང “ཀླ་ཀློའི་སྤྱོད་ངན” ཞེས་སུན་འབྱིན་བྱས་པ་དང་། མཆོད་རྟེན་ཤར་ཕྱོགས་མུ་ཏིག་སྟེང་ཧྥ་རན་སིའི་རྒྱལ་དར་གྱི་ཁ་དོག་སྔོན་དཀར་དམར་གསུམ་གྱི་འོད་ཟེར་འཕྲོ་བཞིན་གྲོང་ཁྱེར་ཧྲང་ཧེའི་མཚན་ལྗོངས་ན་ཀྲོང་ངེར་འགྲེང་ནས་ཧྥ་རན་སི་ལ་རྒྱབ་སྐྱོར་མཚོན་ཡོད་པ་དང་། པེ་ཅིང་ན་ཡོད་པའི་ཧྥ་རན་སིའི་གཞུང་ཚབ་ཆེན་མོའི་མདུན་དུ་མེ་ཏོག་དཀར་པོ་སྤུངས་ནས་གཅིག་གཅིག་གཅིག་གསུམ་ཉིན་བྱུང་བའི་དྲག་པོའི་འཇབ་རྒོལ་ཁྲོད་དམར་གསོད་བྱས་པའི་མི ༡༢༩ ལ་མྱ་ངན་མཚོན་འདུག དྲག་སྤྱོད་ལ་སྡང་སེམས་ལས་གཞན། རྒྱ་ནག་གི་དབུ་ཁྲིད་དང་མང་ཚོགས་ཀྱི་སེམས་སུ་རེ་འདུན་དང་ཁེངས་ར་འདྲེས་མ་ཞིག་ཡོད་པ་འདྲ། ཉེ་ལམ་ཐུར་ཁེ་རུ་བསྐོངས་པའི་རྒྱལ་ཁབ ༢༠འི་ལྷན་ཚོགས་སྟེང་ཞི་ཅིན་ཕེང་གིས་འཇིགས་སྐུལ་རིང་ལུགས་པར་སུན་འབྱིན་དང་ཆབས་ཅིག རྒྱལ་སྤྱིའི་སྤྱི་ཚོགས་ཀྱིས་རྒྱ་ནག་གཞུང་གི་འཇིགས་སྐུལ་དྲག་སྤྱོད་པར་ངོ་རྒོལ་གྱི་སྲིད་ཇུས་ལ་རྒྱབ་སྐྱོར་བྱེད་དགོས་པའི་དགོས་འདུན་བཏོན་ཡོད་པ་དང་། རྒྱ་ནག་ཕྱི་འབྲེལ་བློན་ཆེན་ཝང་ཡེ་ཡིས་རྣམ་འགྱུར་དེ་ལས་ཀྱང་གསལ་བོ་རེད། ནུབ་ཕྱོགས་རྒྱལ་ཁབ་ཚོས་དོན་དག་གཅིག་ལ་ཚད་གཞི་གཉིས་འཛིན་མི་རུང་། རྒྱ་ནག་ནི་འཇིགས་སྐུལ་རིང་ལུགས་པའི་གནོད་འཚེ་ཕོག་ཡུལ་ཡིན་པས། ཕྱིའི་རྒྱལ་ཁབ་ཁག་གིས་རྒྱ་ནག་གཞུང་གིས་ཡུ་གུར་ཁ་བྲལ་རིང་ལུགས་པར་རྡུང་རྡེག་གི་ལས་འགུལ་དེ་རྒྱལ་སྤྱིའི་འཇིགས་སྐུལ་རིང་ལུགས་པར་རྒོལ་རྡུང་གི་ཆ་ཤས་སུ་ངོས་འཛིན་བྱེད་དགོས་ཞེས་ཨུ་ཚུགས་བརྒྱབས་ཡོད། རྒྱ་ནག་གཞུང་གིས་ནམ་རྒྱུན་བཤད་ཀྱིན་པའི་ཞིན་ཅང་ཡུ་གུར་མི་རིགས་ཀྱི་ཟིང་འཁྲུག་རིགས་ནི་ཤར་ཏུར་ཀི་སི་ཐན་ཨེ་སི་ལམ་ལས་འགུལ་ཟེར་བའི་གསང་བའི་ཁ་བྲལ་རིང་ལུགས་རྩ་འཛུགས་ཤིག་གི་སྤེལ་གྱིན་ཡོད་ལུགས་ཟེར་ཡང་། ཕྱི་རྒྱལ་ཆེད་མཁས་པ་མང་པོ་ཞིག་གིས་དོན་དམ་པའི་རྩ་འཛུགས་དེ་མིང་ཙམ་ལས་མེད་པས། དྲག་པོའི་ནུས་ཤུགས་མེད་ཚུལ་འགྲེལ་བརྗོད་བྱས་འདུག
ཞིན་ཅིང་ས་ཁུལ་དུ། གཞི་སྤོས་རྒྱ་རིགས་དང་ཨེ་སི་ལམ་ཐུར་ཀེ་སི་རིགས་རྒྱུད་ཀྱི་མི་གཙོ་བོ་ཡིན་པའི་ཡུ་གུར་མི་རིགས་བར་འགལ་ཟླ་ཆེན་པོ་ཡོད་པ་དང་། སྒོས་སུ ༢༠༠༩ ལོའི་ཨོ་རོམ་ཆི་དོན་རྐྱེན་གྱི་རྗེས་སུ་ཞིན་ཅིང་ས་ཁུལ་དུ་དྲག་པོའི་དོན་རྐྱེན་རིགས་བསྟུད་མར་བྱུང་ཡོད་པ་ལས། ཡུ་གུར་བ་ཚོ་རྒྱ་ནག་གཞུང་གི་དྲག་པོའི་སྲིད་ཇུས་རྒྱང་བཀྱེད་ཀྱིན་པ་མཚོན་ཐུབ།
རྒྱ་ནག་གི་དཔོན་རིགས་ཚོས་འཇིགས་སྐུལ་རིང་ལུགས་པས་དྲག་པོའི་དོན་རྐྱེན་དེ་དག་སྤེལ་ལུགས་སྐྱོན་འཛུགས་བྱེད་ཀྱིན་ཡོད་ཀྱང་། མི་ཐོབ་སྒྲིག་འཛུགས་དང་ས་ཁུལ་ཆེད་མཁས་པས་གྲི་དང་དབྱུག་པས་འཇབ་རྒོལ་རིགས་ནི་གཞོན་སྐྱེས་ཡུ་གུར་བ་སྐོར་ཞིག་འཚོ་བའི་རེ་ཐག་ཆད་ནས་ད་གཟོད་སྤེལ་བའི་ཐལ་དྲགས་པའི་བྱ་སྤྱོད་འབའ་ཞིག་ཡིན་པས། དེ་ནི་གདོད་མའི་རང་སའི་རང་འགུལ་ངང་སྤེལ་བའི་བྱ་སྤྱོད་ཙམ་རེད། ཅེས་ངོ་བོ་ངོས་འཛིན་བྱས་འདུག
རྒྱལ་སྤྱིའི་ཉེ་ཡང་ཚོགས་པའི་ཨེ་ཞི་ཡའི་འགན་འཛིན་གྱིས་ཞི་ཅིན་ཕེང་གིསG༢༠འམ་རྒྱལ་ཁབ ༢༠འི་ལྷན་ཚོགས་སྟེང་རྒྱལ་སྤྱིའི་སྤྱི་ཚོགས་ཀྱིས་རྒྱ་ནག་གཞུང་གི་འཇིགས་སྐུལ་དྲག་སྤྱོད་པར་ངོ་རྒོལ་གྱི་སྲིད་ཇུས་ལ་རྒྱབ་སྐྱོར་བྱེད་དགོས་ཞེས་པའི་དགོས་འདུན་དེ་རྒྱལ་སྤྱིའི་སྤྱི་ཚོགས་ནས་ཁོང་ཚོའི་ཡུ་གུར་མི་རིགས་ལ་དྲག་གནོན་གྱི་སྲིད་ཇུས་དེ་ལ་ཁྲིམས་མཐུན་གྱི་རང་བཞིན་མ་མཐའ་ཉུང་ཉུང་ཞིག་ཡིན་ཡང་རྩོད་ལེན་བྱེད་འདོད་དེ་རེད། ཡིན་ན་ཡང་། རྒྱ་ནག་གཞུང་གིས་གནས་ཚུལ་མཉམ་བརྗེ་མི་བྱེད་པ་དང་། དེ་མིན་ཁ་བྲལ་རིང་ལུགས་པ་སུ་ཡིན་པ་དང་། ཅི་ཞིག་འཇིགས་སྐུལ་ལས་འགུལ་དུ་གྱུར་བ་སོགས། རྒྱ་ནག་གི་ཟེར་སྒྲོས་ཙམ་ལ་རྒྱལ་སྤྱིའི་སྤྱི་ཚོགས་ཀྱི་ཡིད་ཆེས་བྱེད་མི་སྲིད་ལ། རྒྱ་ནག་གི་ཡུ་གུར་མི་རིགས་ལ་དྲག་གནོན་གྱི་སྲིད་ཇུས་དེ་རྒྱལ་སྤྱིའི་འཇིགས་རིང་ལུགས་ལ་རྒོལ་རྡུང་གི་ལས་འགུལ་གྱི་ཆ་ཤས་སུ་དེ་བས་ཀྱང་འཇོག་མི་སྲིད་ཞེས་འགྲེལ་བརྗོད་བྱས་འདུག